SunOnline: GDP 11 percent ah vetteyne kamah lafaa koffi\nއައިޝަތު ފަރީޙާ 06 Aug 2020, 09:05\nއިކޮނޮމިކް މިނިސްޓަރު ފައްޔާޒު-- ސަން ފޮޓޯ/ ފަޔާޒު މޫސާ\nމިއަހަރު ރާއްޖޭގެ ޖީޑީޕީ މައިނަސް 11 ޕަސެންޓަށް ވެއްޓޭނެ ކަމަށް އަންދާޒާ ކުރެވޭ ކަމަށް އިގްތިސޯދާ ބެހެ ވަޒީރު ފައްޔާޒު އިސްމާއިލް ވިދާޅުވެއްޖެ އެވެ.\nޕީއެސްއެމްގެ ރާއްޖެ މިއަދު ޕްރޮގްރާމުގައި ރޭ ވާހަކަ ދައްކަވަމުން މިނިސްޓަރު ވިދާޅުވީ މީގެ ކުރިން އަންދާޒާކޮށްފައި އޮތީ މިއަހަރު ރާއްޖޭގެ ޖީޑީޕީ މިދިޔަ އަހަރާ އަލާބަލާ އިރު 7.5 ޕަސެންޓު ކުރި އަރާނެެ ކަމަށް ކަމަށެވެ. ނަމަވެސް ކޮވިޑް19 އާއެކު ދިމާވެފައިވާ ދަތިތަކާ އެކު އިގްތިސޯދު ހުއްޓިފައިވާ ކަމަށް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ މިހާރު މުޅި ދުނިޔެ ދެކެމުން މިދާ ދަތިކަމަކީ ދެވަނަ ބޮޑު ހަނގުރާމައަށް ފަހު ދުނިޔެއަށް ވެސް ދިމާވެފައިވާ އެންމެ ބޮޑު އިގްތިސޯދީ ގޮންޖެހުން ކަމަށެވެ.\nރާއްޖޭގެ މުޅި އިގްތިސޯދު ކަހަލަ ގޮތަކަށް ޓޫރިޒަމް އަށް ބަރޯސާވާއިރު، މުޅި ދުނިޔެއަށް އިގްތިސޯދީ ހީނަރުކަން އައިސްފައިވާ މި ދަނޑިވަޅުގައި ރާއްޖެއަށް ކުރާ އަސަރު ބޮޑުކަން މިނިސްޓަރު ފާހަގަ ކުރެއްވި އެވެ.\n"އަޅުގަނޑުމެންނަށް ޑޮލަރު ލިބުންވެސް [ދަތި]. އިގްތިސޯޯދަށް ވަންނަ ފައިސާގެ ބޮޑުބަޔެއް ޓޫރިޒަމްއިން ވަންނަ އިރު ދުނިޔޭގެ ގިނަ ގައުމުތަކެއްގެ ބޯޑަރު ބަންދުވެފައި، އެ ބޯޑަރުތަކުން ފުރައިގެން ފަތުރުވެރިން ނާންނާތީ އިގްތިސޯދު މިއޮތީ ހުއްޓިފައި. މުޅިން ކަހަލަ ގޮތަކަށް ބަރޯސާވެފައި އޮތީ ޓޫރިޒަމަށް،" މިނިސްޓަރު ވިދާޅުވި އެވެ.\nމިދިޔަ އަހަރުގެ ޖުލައި މަހާ ހަމަ އަށް މިލިއަނެއް ހައި ފަތުރުވެރިން ރާއްޖެ ޒިޔާރަތް ކުރި ކަމަށާއި ކޮވިޑާ ގުޅިގެން މާޗު މަހު ބޯޑަރު ބަންދުކުރުމާ ހަމައަކަށް 380،000 މީހުން އައި ކަމަށް މިނިސްޓަރު ވިދާޅުވި އެވެ. އަދި ޖުލައި 15ގައި ބޯޑަރު ހުޅުވާލި ފަހުން 2،700 މީހުން އައިސްފައިވާ ކަމަށާއި ބޯޑަރު ބަންދު ކުރުމާއި ހަމައަށް ވެސް އެވްރެޖުކޮށް މިދިޔަ އަހަރާ އަޅާބަލާ އިރު މިއަހަރު އައިސްފައި ވަނީ 165،000 މީހުން ކަމަށް މިނިސްޓަރު ވިދާޅުވި އެވެ.\nމިއީ ތިން ގުނަ ދަށްވުމެއްކަން މިނިސްޓަރު ފާހަގަ ކުރެއްވި އެވެ.\nއިކޮނޮމިކް މިނިސްޓަރު ފައްޔާޒު (ވ) އަދި ފިނޭންސް މިނިސްޓަރު އަމީރު\n"އިންޑަސްޓްރީ އެއްކޮށް ކަހަލަގޮތަކަށް ހުއްޓިފައި، އިގްތިސޯދު އޮތީ ދަތި ހާލަތެއްގައި،" މިނިސްޓަރު ފައްޔާޒު ވިދާޅުވި އެވެ.\n"ކޮވިޑް ނެތް އިރު ޖީޑީޕީ 7.5 ޕަސެންޓް ކުރި އަރާނެ ކަމަށް ބެލީ. މިހާރު އަންދާޒާ ކުރަނީ 11 އަށް ދާނެ ކަމަށް އެއީ ވަރަށް ބޮޑު ދަށްވުމެއް،" އިކޮނޮމިކް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ މިއީ ދުވަހަކު ވެސް ރާއްޖެ ކުރިމަތި ނުލާވަރުގެ ބޮޑު އިގްތިސޯދީ ދަތިކަމެއް ކަމަށެވެ. މި ދަތިކަމުން އަރައިގަތުމަށް އޮތް ގޮނންޖެހުމަކީ ކޮވިޑަކީ ކޮހިނެއް ވާ ބައްޔެއްކަން އަދުވެސް ނޭނގުން ކަމަށް މިނިސްޓަރު ވިދާޅުވި އެވެ.\nރާއްޖެއަށް ފަތުރުވެރިން އަންނަ މުހިއްމު މާކެޓުތަކަށް ކޮވިޑްގެ ދެވަނަރާޅެއް ބިންދާލާފައިވާ އިރު ރާއްޖޭގެ ހާލަތު ވެސް ވަމުންދާ ގޮތް ސާފު ނޫން ކަމަށް މިނިސްޓަރު ވިދާޅުވި އެވެ.\n"ވެކްސިނެއް ލިބެންދެން ދަތިކޮށް އޮތްކަމަށް ފެންނަނީ،" މިނިސްޓަރު ފައްޔާޒު ވިދާޅުވި އެވެ.\nމިނިސްޓަރު ވިދާޅުވީ ދުނިޔޭގެ ހުރިހާ ހިސާބެއްގައި ވެސް މީހުންގެ ވަޒީފާ ގެއްލި އާމްދަނީ ލިބުން ހުއްޓިފައިވާ ކަމަށެވެ. މީގެ ސަބަބުން އަލުން ވަޒީފާ ލިބި އާމްދަނީ ލިބެން ފެށުމުން ޗުއްޓީ ހޭދަކުން ފަށާނީ ކޮންއިރަކުތޯ ސުވާލު އުފެދޭ ކަމަށް ވެސް ވިދާޅުވި އެވެ.\n"ކުރިން ތިބި ހާލަތަށް ދާން ވަގުތު ނަގާނެ. ކުރިއަށް އޮތް 6-8 މަސް ދަތިވާނެ. މަޑުމަޑުން ނޯމަލް އަކަށް ދެވެން ފުރުސަތު އޮންނާނެ. އަހަރެއް ދޮޅު އަހަރު ވާއިރު ރަނގަޅު ހިސާބަކަށް ދެވޭނެ،" މިނިސްޓަރު ވިދާޅުވި އެވެ.\nޖުލައި 15، 2020: ކޮވިޑް19އާ ގުޅިގެން ތިން މަހަށްވުރެ ގިނަ ދުވަހަށް ރާއްޖޭގެ ބޯޑަރު ބަންދު ކުރުމަށް ފަހު އަލުން ހުޅުވާލުން: -- ސަން ފޮޓޯ/ ފަޔާޒު މޫސާ\nމިނިސްޓަރު ވިދާޅުވީ 2019ގައި ތިބި ހިސާބަށް ދެވޭނީ 2022ގެ ނިޔަލަށް ކަމަށް ލަފާ ކުރެވޭ ކަމަށެވެ.\nރާއްޖޭގެ އިގްތިސޯތު އޮތީ ޓޫރިޒަމަށް ބަރޯސާވެފައި ކަމަށާއި އެހެން ދާއިރާތައް ކުއްލިއަކަށް ތަރައްގީ ނުކުރެވޭނެ ކަމަށް މިނިސްޓަރު ވިދާޅުވި އެވެ. ނަމަވެސް ކޮވިޑްގެ ސަބަބުން އިތުރު ސިނާއަތްތައް ތަރައްގީ ކުރުމަށް އިތުރު އަހަންމިއްޔަތުމަކެއް ދެވޭނެކަން ވެސް މިނިސްޓަރު ފާހަގަ ކުރެއްވި އެވެ.\n"ގޮންޖެހުމަކީ ޓޫރިޒަމް އެކަނި ވަރުގަދަކޮށް އޮތީ،" ޓޫރިޒަމް މިނިސްޓްރީ ވަގުތީ ގޮތުން ހިންގުމާ ހަވާލުވެ ހުންނެވި މިނިސްޓަރު ފައްޔާޒު ވިދާޅުވި އެވެ.\nމިނިސްޓަރު ވިދާޅުވީ އިގްތިސޯދު ޑައިވަސިފައިކޮށް ޓޫރިޒަމަށް ބަރޯސާވާ މިންވަރު ކުޑަކުރުމަށް ކުރިއަށް އޮތްތަނުގައި މަސައްކަތް ކުރެވޭނެ ކަމަށެވެ.


BREAKING: Male' inn ithuru9meehaku positive vejje | Mihaaru\nކޮވިޑް-19: އިތުރު ނުވަ މީހަކު ޕޮޒިޓިވްވެއްޖެ\nއައިޖީއެމްއެޗުގެ ލެބޯޓްރީގައި ޓެކްނީޝަނަކު ސާމްޕަލްތައް ޓެސްޓްކުރަނީ.\n23 އެޕްރީލް 2020 - 10:38\n23 އެޕްރީލް 13:59\nމި ނުވަ މީހުންނާ އެކު، ރާއްޖޭގެ ޖުމްލަ އަކީ 94. ރާއްޖެ އިން ކޮވިޑް-19 އަށް ޕޮޒިޓިވްވި މީހުންގެ ތެރެއިން ޕްރޮބެބްލް ދެ ކޭސް ހިމެނޭ ކަމަށް އެޗްޕީއޭ އިން ބުނޭ.\n23 އެޕްރީލް 13:49\n23 އެޕްރީލް 13:43\nމާލެ އިން އިތުރު ނުވަ މީހަކު ކޮވިޑް-19 އަށް ޕޮޒިޓިވްވެއްޖެ ކަމަށް އެޗްޕީއޭ އިން ދެންމެ ބުނެފި. އެއީ ހަތަރު ދިވެހިންނާއި ބަންގްލަދޭޝްގެ ފަސް މީހެއް. އިތުރު ނުވަ މީހެއް ޕޮޒިޓިވްވިކަން އެޗްޕީއޭ އިން މި ހާމަކުރީ ޕޮޒިޓިވް މީހެއްގެ ނަތީޖާ އިއުލާން ނުކުރާތާ 14 ގަޑިއިރު ފަހުން.\nމާލޭގައި ހަލުވިކަމާ އެކު ފެތުރެމުންދާ ކޮވިޑް-19 އަށް ކޮންމެ ދުވަހަކު ޕޮޒިޓިވްވާ މީހުންގެ އަދަދު ދެ އަކުރުގައި ހުންނަތާ ހަތަރުވަރަކަށް ދުވަސް ފަހުން، އިއްޔެ ކުއްލިއަކަށް އެންމެ ދެ ކޭސްއަށް ތިރިވެ، އަދި އެއްވެސް ނަތީޖާއެއް ހާމަނުކުރާތާ 24 ގަޑިއިރު ވެއްޖެ އެވެ. އަނެއް މިވަނީ ކިހިނެއް ހެއްޔެވެ؟\nއޭގެ ކުރިން ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އައީ މާލެ އާއި ރަށްރަށުން ބަލީގެ އަލާމާތްތައް ފެންނަ މީހުންގެ ސާމްޕަލްތައް ނަގައި އައިޖީއެމްއެޗުގެ ލެބޯޓްރީގައި ޓެސްޓްކޮށް ނަތީޖާ ލިބޭ މިންވަރަކުން އާއްމުކުރަމުންނެވެ. ދުވާލަކު ދެތިން ފަހަރު ވެސް ނަތީޖާ އާއްމުކުރި އެވެ.\nބަލި ޖެހޭ މީހުންގެ އަދަދު މަތިވެ، ޑައިރެކްޓް ކޮންޓެކްޓުންގެ ގޮތުގައި ގިނަ ބައެއްގެ ސާމްޕަލް ނަގާފައި ވިޔަސް އެންމެ ފަހުން ކޮވިޑް-19 އަށް ޕޮޒިޓިވްވި މީހުންގެ އަދަދު ހާމަކުރީ އަންގާރަދުވަހުގެ ރޭ ދަންވަރެވެ. އެޗްޕީއޭ އިން ދަންވަރު 2:24 ގައި އާއްމުކުރި އެ ނަތީޖާގައި ވަނީ ދެ މީހަކު ޕޮޒިޓިވް ވި ކަމަށެވެ. އެއީ، ކޭސް 85 އާއި ކޭސް 86 އެވެ.\nއެޗްޕީއޭ އިން އެންމެ ފަހުން އާއްމުކޮށްފައި ވަނީ މި ކޭސްގެ މައުލޫމާތު.\nއެ ދެ ކޭސް ޕޮޒިޓިވް ވުމުން، އެ ވަގުތާ ހަމައަށް މާލެ އިން ބަލި ޖެހުނު މީހުންގެ އަދަދަކީ، އެޗްޕީއޭ އިން ބުނެފައިވާ ގޮތުގައި، ޖުމްލަ 66 އެވެ. މިއާ މިހާތަނަށް ރާއްޖެ އިން ކޮވިޑް-19 އަށް ޕޮޒިޓިވް މީހުންގެ އަދަދަކީ 85 އެވެ. އޭގެ ތެރޭގައި ހިމެނެނީ 45 ބިދޭސީންނާއި 40 ދިވެހިންނެވެ.\nމިހާރު ވެސް އައިޖީއެމްއެޗުގެ ލެބޯޓްރީގައި 383 ސާމްޕަލް ޓެސްޓްކުރަން އެބަ ހުރި ކަމަށް އެޗްޕީއޭ އިން ބުނެފައިވެ އެވެ.\nމުޅި ދުނިޔެ އަށް ހަލުވިކަމާ އެކު ފެތުރެމުންދާ ކޮރޯނާވައިރަސް ނުވަތަ ކޮވިޑް-19 އިން ރައްކާތެރިވުމުގެ ގޮތުން ހެލްތު ޕްރޮޓެކްޝަން އެޖެންސީ (އެޗްޕީއޭ) އާއި ނޭޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) ގުޅިގެން މާލޭގެ ބިސްބުރު ސަރަހައްދުގައި ކުރިއަށް ގެންދިޔަ ޑްރިލްގެ ތެރެއިން..---ފޮޓޯ: އަހުމަދު އަވްޝަން/މިހާރު\nއެޗްޕީއޭ އިން އާއްމުކޮށްފައިވާ މައުލޫމާތު:\n- ބަލި ޖެހުނު މީހުންގެ ޖުމްލަ އަދަދު: 85 (މިއީ، 45 ބިދޭސީންނާއި 40 ދިވެހިން)\n- ބަލި ޖެހިފައި މިވަގުތު ތިބި އަަދަދު: 68 (ބޭރުގައި ދެ މީހަކަށް އަންނަނީ ފަރުވާ ދެމުން)\n- ނަތީޖާ ސާބިތުނުކުރެވޭ އަދަދު: 2\n- ބަލިން ރަނގަޅުވި އަދަދު: 2\n- ކަރަންޓީނުގައި ތިބި އަދަދު: 184\n- ޓެސްޓް ކުރި މީހުންގެ ޖުމްލަ އަދަދު: 4696\nToday’s latest updates: pic.twitter.com/VgNIJeVQGa\n— Health Protection Agency (@HPA_MV) April 22, 2020\nމިހާރު މިވެގެން އުޅޭ ގޮތެއް ނޭނގެ އެވެ. ޓެސްޓްތައް ނުހެދެނީ ކަމެއް، ނުވަތަ ޕޮޒިޓިވް ކޭސްއެއް ނުފެންނަނީ ކަމެއް ވެސް ބުނެފައެއް ނުވެ އެވެ.\nކޮވިޑަށް ޓެސްޓަށް ސާމްޕަލް ނަގާ ކިޓެއް.\nއެޗްޕީއޭގެ ޓުވިޓާގައި ނަތީޖާ އާއްމުކުރުމުގެ އިތުރުން ސަރުކާރުން ކޮންމެ ދުވަހަކު ބާއްވާ ނިއުސް ބްރީފިންތަކުގައި ވެސް ބަލި ޖެހޭ މީހުންގެ އަަދަދާއި އެ މީހުންގެ ހާލަތު އަދި ޓެސްޓްތަކާ ގުޅޭ މައުލޫމާތު ދެ އެވެ. ނެޝެނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)ގެ ތަރުޖަމާން، މުހައްމަދު މަބްރޫކް އަޒީޒް، ޑޮކްޓަރުންގެ ޓީމަކާ އެކު އެންމެ ފަހުން ނޫސްވެރިންނާ ބައްދަލު ކުރެއްވީ، އިއްޔެ މެންދުރު ފަހު އެވެ. ގަވާއިދުން ބާއްވާ އެ ޕްރެސް ކޮންފަރެންސް ރެ އަށް ވެސް ޝެޑިއުލްކުރި އެވެ.\nއެކަމަކު އެ ޕްރެސް ކެންސަލްކުރީ، ބެލެވޭ ގޮތުގައި، ރޯދަ އަށް ހަނދު ސާބިތުކުރުމުގެ ޖަލްސާ އޮތުމުންނެވެ.\nމިހާރު އޮތް ސުވާލަކީ އާ އެއްވެސް ކޭސްއެއް ނެތި މިހާ ގިނަ އިރުވުމަކީ އުފާވެރި ހަބަރެއް ހެއްޔެވެ؟ މި ސުވާލަށް އަދި ޖަވާބެއް ނުލިބެ އެވެ. ކަމާ ބެހޭ އިދާރާތަކުން އަދި ވަކި އެއްޗެއް ނުބުނެ އެވެ.\nޓެކްނިކަލް އެޑްވައިޒަރީ ގްރޫޕްގެ ޑރ. އަލީ ލަތީފް (މ) އަދި މަބްރޫކް (ކ) އާއި ނަޒްލާ މުސްތަފާ (ވ) އާ އެކު މަބްރޫކް ނޫސްވެރިންގެ ބައްދަލުވުމެއްގައި.---ފޮޓޯ: ނިޝާން އަލީ/މިހާރު\nއިއްޔެގެ ނޫސްވެރިންގެ ބައްދަލުވުމުގައި މަބްރޫކް ވަނީ ބައްޔަށް ރާއްޖޭގައި ޓެސްޓްކުރާ ގޮތާއި މެޝިންތަކުގެ އަދަދާއި ޓެސްޓްތަކުގެ ނަތީޖާ އަވަސްކުރަން ގެންގުޅޭ ވިސްނުން ވެސް ހިއްސާކުރައްވައިފަ އެވެ. ޓެސްޓް ކިޓްތައް ހުސްނުވާ ކަމުގެ ޔަގީންކަން ދެއްވައި ވިދާޅުވެފައި ވަނީ މިއަދު އިތުރު 5،000 ޓެސްޓް ކިޓް ރާއްޖެ އަށް ލިބޭނެ ކަމަށެވެ.\nއެއާ އެކު ސާމަޕްލް ނެގުމުގައި އަމަލުކުރާ އުސޫލަށް އެންމެ ފަހުން ގެނައި ބަދަލު ވެސް ކިޔައިދެއްވި އެވެ.\nބަލި ފެތުރެން ފެށުމާ އެކު އަމަލުކުރަމުން އައީ ކޮވިޑް-19 އަށް ޕޮޒިޓިވްވާ މީހުންގެ ޑައިރެކްޓް ކޮންޓެކްޓެއް ނަމަ އެއީ ލޯ ރިސްކް ކޮންޓެކްޓަކަށް ވިޔަސް ސާމްޕަލް ނަގާ ގޮތަށެވެ. އެކަމަކު ވޭތުވެދިޔަ ދެތިން ދުވަހެއްގެ ތެރޭގައި ޕޮޒިޓިވް ކޭސްތައް މައްޗަށް ދިއުމާ އެކު ޓެކްނިކަލް އެޑްވައިޒަރީ ގްރޫޕްގެ މިހާރު ނިންމީ ހައި ރިސްކް ކޮންޓެކްޓްސްގެ ތެރެއިން ވެސް އިސްކަންދޭނީ ސިމްޕްޓަމެޓިކް (އަލާމާތްތައް ފެންނަ) މީހުންގެ ސާމްޕަލްތައް ނަގާ ގޮތަށް ކަމަށެވެ.\nކޮރޯނާވައިރަހަށް ޕޮޒިޓިވް މީހަކު ރާއްޖެ އިން ފެނުމުން ކޮންޓެކްޓް ޓްރޭސިން ހަދައި ފުރަތަމަ ގިނަވެގެން ޓެސްޓްކުރަން ޖެހުނީ ދުވާލަކު 40 ސާމްޕަލެވެ. އެ އަދަދު މަޑުމަޑުން އިތުރުވީ 80-100 އަށެވެ. މާލެ އަށް ފެތުރިއްޖެ ކަން، މީގެ ހަފުތާއެއްހާ ދުވަސް ކުރިން އެނގި ކޮންޓެކްޓް ޓްރޭސިން ހަދަމުން އަންނަ އިރު މިހާރު ދުވާލަކަށް ގާތްގަނޑަކަށް 140 ވުރެން ގިނަ ސާމްޕަލް ޓެސްޓް ކުރަން ޖެހިފައި ވެސް އެބަ ހުއްޓެވެ.\nރާއްޖޭގައި ކޮވިޑް-19 ފެތުރިދާނެ މިންވަރުގެ މައްޗަށް ކަމާބެހޭ އިދާރާތަކުން ލަފާކޮށް ހަދާފައިވާ ޕްރޮޖެކްޝަންސްގެ ގްރާފެއް: މި މައުލޫމާތުގައިވާ ގޮތުން އެކަށީގެންވާ ފިޔަވަޅު ނާޅައިފި ނަމަ ލައްކައަކަށް ވުރެން ގިނަ މީހުންނަށް ބަލި ޖެހިދާނެ.\nކޮވިޑް-19 އަށް ޚާއްސަ ޕީސީއާރު ޓެސްޓް ރާއްޖޭގައި ހެދެނީ ހަމައެކަނި އައިޖީއެމްއެޗުގެ ލެބޯރަޓީންނެވެ. އަދި އައިޖީއެމްއެޗުގެ ލެބޯޓްރީގައި ވެސް ކޮންމެ ޓެކްނީޝަނަކަށް އެ ޓެސްޓެއް ނުހެދެ އެވެ. އެ ޓެސްޓްތައް ހަދަން ވަކި ބަޔަކަށް ވަނީ ޚާއްސަ ތަމްރީންތަކެއް ދީފަ އެވެ.\nއައިޖީއެމްއެޗުގެ ލެބޯޓްރީގައި ސާމްޕަލްތަކެއް ޓެސްޓްކުރަނީ.\nފުރަތަމަ ހަދަނީ ޕޭން ކޮރޯނާ އަށް ސްކްރީން ޓެސްޓެކެވެ. އޭގެ ސަބަބަކީ، އަލަށް ފެތިރެން މި އުޅޭ ކޮރޯނާވައިރަސްގެ އިތުރުން އެހެން ކޮރޯނާވައިރަސްތަކެއް ވެސް ކުރިން ފެތުރިފައިވާތީ އެވެ. މިހާރުގެ ކޮރޯނާވައިރަސް އިން ޖެހޭ ބަލި ކަމަށްވާ، ކޮވިޑަށް ޕޮޒިޓިވްތޯ ނުވަތަ ނޫންތޯ ބެލުމަށް ޕީސީއާރު ޓެސްޓްކުރަނީ، ޕޭން ކޮރޯނާއަށް ހަދާ ސްކްރީން ޕޮޒިޓިވް ވުމުން، އޭގެ ފަހުންނެވެ.\nއައިޖީއެމްއެޗްގައި ކޮވިޑް-19 އަށް ހަދާ ޓެސްޓްގެ ނަތީޖާ ލިބެން ހަ ގަޑިއިރާއި ހަތް ގަޑި އިރާ ދެެމެދުގެ ވަގުތެއް ހޭދަވެ އެވެ. އަދި ކޮންފޮމޭޓަރީ ޓެސްޓްގެ ނަތީޖާ ގާތްގަނޑަކަށް ތިން ގަޑިއިރުގެ ތެރޭގައި ލިބޭނެ ކަމަށް އެ ހޮސްޕިޓަލުން ކުރިން އޮތީ ބުނެފަ އެވެ. މިހާރު ނަތީޖާ ލަސްވަނީ ޓެސްޓްކުރަން ޖެހޭ ސާމްޕަލްތަކުގެ އަދަދު ގިނަ ކަމުން ކަމަށާއި އެކަން ހައްލުކުރަން އިތުރު މެޝިނެއް ވަރަށް އަވަހަށް ލިބޭނެ ކަމަށް ވެސް ސަރުކާރުން ވަނީ ބުނެފަ އެވެ.\nދިވެހި ސަރުކާރު އައިޖީއެމްއެޗު ހެލްތު ޕްރޮޓެކްޝަން އެޖެންސީ ސިއްހަތު ބަލިތައް މުހައްމަދު މަބްރޫކް އަޒީޒް (ރައީސް އޮފީސް)\n59 ކޮމެންޓް, 67 ރިއެކްޝަންސް\nބޫޓާންގެ ޕޮޕިއުލޭޝަން 0.7 މިލިޔަން،7ކޮވިޑްކޭސަސް! ނޭޕާލްގެ ޕޮޕިޔުލޭޝަން 28 މިލިޔަން، 47 ކޮވިޑްކޭސަސް! ސްރީލަންކާ 21 މިލިޔަން، 330 ކޮވިޑް! މިގައުމުތައް އޮތީ ޖަޒީރާ ރައްތަކަކަށް ނޫން! ރައްޖޭގެ އާބާދީ 0.5 މިލިޔަން، 94 ކޮވިޑް ކޭސަސް، އޮންނަނީ ޖަޒީރާ ރައްތަކަކަށް! ރަނގަޅު ގަނޑީގައި ބޯޑަރ ބަނދުކުރެވި ލޮކްޑައުން ކުރިނަމަ ކޮމިއުނިޓީ ސްޕްރެޑަކަށް ނުދިޔައީސްކަން ކަރަވަރު!\nޜާއޖޭ ގައި މީހުން ހޯދައި ގެން ވެސް ޓެސްޓް ކުރަނީ. ނެޕާލް ތަންތާގްއި ބަލިވެގެން އައސް ޓްސްޓް ނޔކުރަނީ.. އހެންވީމަ ތަފާތު ތި ފެއްނަނީ. ޞޭރުގަ ކިޔަވަން ތިއްބަރި ގެނައި ޑކްޓަރުން ކައިރީ އހާގެނަ ރިޕޯޓް ލިޔެ ރައްޔިތުން އަސް މިވާ އެއްޗެއް އޮޅުން ފިލުވާ ދުމުން ރަގަޅު\nސިއްރިއްޔާތުގައި އެއްތަނުން އަނެއް ތަނަށްދާ މީހުން އެބަ އުޅޭ. މިބަލި ދަނީ އާންމުންގެ ތެރޭގައި ވަރަށް ބޮޑަށް ފެތުރެމުން. ބަލި ޖެހޭ މީހުންގެ ތެރެއިން ގިނަ މީހުން ޖެހިލުންވޭ ރިޕޯޓުކުރަންވެސް. ފުލުހުންގެ ލޯތަކަށް ފިލައިގެން އެއްތަނުން އަނެއް ތަނަށް ގޮސްއުޅޭ މީހުން ހުއްޓުވަން ގިނަ ފުލުހުން ނެރެންޖެހޭ. އަދި އެފަދަ ޕެޓްރޯލް އޮފިސަރުންނަށް ފުދޭވަރަށް ޕްރޮޓެކްޓިވް ސާމާނުތައް ގެނައުމަށް ސަރުކާރުން ހަލުވި މަސައްކަތްތަކެއް ކުރަން އެބަ ޖެހޭ.\nމަގުތަކަށް މީހުން ނިކުތުން ހަމަ ޒީރޯ ކުރަންވީ. ދެން ރަނގަޅު ޑެލިވަރީ އެއް ހަދަންވީ ރައްކާތެރިކަމާޢި އެކު.\nމިހާރު މަގުތަކުގައި ބޭނުން ވަރަކަށް މީހުން އެބަ ނިކުމެ އުޅޭ. މީހުން ބޭރަށް ނުކުންނަން ހުއްދަ ނުދީ. ޑެލިވަރީއަށް އިތުރު ފާސްދޫކޮށްފައި މީހުން ނުކުންނަން ދިން ހުއްދަތައް ކެންސަލް ކުރަންވީ\nކާން ބޯން އެއެޗެހި ގަންނަން ހުއްދަޔާއި އެކު ނިކުންނަ މީހުން އެއީ. ޑެލިވަރީ ނުކުރެވޭ. އެތައް ފިހާރަޔަކަށް ވަންނަ ފަހުން އެއްޗެ ލިބެނީ\nޓެސްޓް ކުރިވަރަކަށް ވާނީ އިތުރު. ޓެސްޓް ކުރެވޭލެއް ލަހީ އަދި މަދީ.\nރާއްޖޭން ފުރިފަހުން ޕޮސިޓިވްވި ދެމީހުން އިޓަލީއަށް އެތެރެވުމާއެކު އެގައުމުގެ ތަފާސްހިސާބުގެތެެރެއަށް ވަދެގެން ދާނެ. ދެން ކީއްކުރަން އެމީހުން ރާއްޖޭގެ ރެކޯޑުގަ ހިމަނަނީ؟ ދުނިޔޭގެ ރެކޯޑް ބަލާއިރު ޑަބަލް ވާނެދޯ؟ މިވީ އަނެއްކާ އަދުރޭއަށްތ މިވެވުނީ؟\n"ގްރޭޓަރ" މާލެ މިކިޔަނީ ކޮންގޮތަކަށް ގްރޭޓަރ ވެގެންކަން ކޮންމެވެސް މީހަކު ބުނެދީބަލަ ؟........ އަދި ރާއްޖޭގައި ދެންހުރި ރަށްރަށަށް ދަށްކޮށްލުމަށް ބޭނުން ކުރެވޭ ބަހެއް ކަމަށްވެސް ބައެއްފަހަރު މާނަކުރެވޭ !......\nގްރޭޓާ ގެ މާނަ އަކީ ފުރަ. ގްރޭޓާ މާލެ = ފުރަ މާލެ\nގްރޭޓަރ މާލެ އަކީ "މާލޭގެ" ބަޔެއްގެ ގޮތުގައި މިހާރު ހިމަނާފައި އޮންނަ "ހުޅުމާލެ" އާއި "ވިލިނގިލި" އާއި "ގުޅިފަޅާއި" އަދި "ތިލަފުށި" ހިމެނޭ " ބޮޑު މާލެ" ނުވަތަ އިނގިރޭސި ބަހުން "ގްރޭޓަރ މާލެ". މުސްތަގުބަލުގަ ހުޅުމާލޭ ފޭސް2 ގެ އުތުރު ކޮޅުން ފެށިގެން އިންޑަސްޓްރިއަލް ތިލަފުށީގެ ހުޅަނގު ކޮޅަށް އެއްގަމުން ދުއްވާފައި ދެވޭނެ. މި ހިނގާ ރިޔާސީ ދައުރު ނިމުމުގެ ކުރިން މިމަންޒަރު ފެނުން ގާތް.\nކަލޭމެން ހަމަ އަމިއްލައަށް ތިޔައެއްޗެއްވެސް ކިޔައިގެން ނަން މަޝްހޫރުކުރަނީ. އަހަރެމެން ކިޔަނީ ނައިފަރާއިއަތޮޅުތެރެ. ނައިފަރު ކައިރިވީމަ އެހެންކިޔަނީ.\nއެހެންވިއްޔާ ރާއްޖޭގެ އެހެނިހެން އަތޮޅުތަކުގެ ކާރީގައި ވެސް އެއްފަސްކޮށް ނުވަތަ ފާލަމަކުން ދެވޭ ރަށްރަށަށް އެބަހުރި .......... އެކަމަކުވެސް ގްރޭޓަރ އެއްވެސް އަތޮޅެއްގެ ނަމަކާއި ގުޅުވައިގެން ލިޔެފައި ނުވޭ..... މިސާލަކަށް އައްޑޫގައި ފާލަމަކުން ގުޅިފައިވާ ކިތައްމެ ރަށެއް އެބައޮތް........\nޓެސްޓު ކިޓުތައް ހުސްވީ!\nޢަދި އެއްޗެއްބުނަން މާއަވަސް ދުޢާއަކީ އިތުރު މީހަކަށް މިބަލި ނުޖެހުން އަދި ޖެހުފަތިބިމީހުންނަށް ވެސް އަވަސް ޝިފާއެއް ދެއްވުން.\nމިހާރު3ޓެސްޓެއް އެބަހަދާ! ފުރަތަމަ ހަދަނީ ޕޭން ކޮރޯނާ، ދެން ކޮރޯނާ > ދެން 14 ދުވަސް ފަހުން ހަދަނީ ކޮވިޑް-19 އެހެންވެ ލަސްވާ ތަން ކޮޅު މިދަނީ


ނިލަންދެއަތޮޅު އުތުރުބުރީ މަގޫދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nނިލަންދެއަތޮޅު އުތުރުބުރީ މަގޫދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n8 މާރިޗު 1982، ރިފަރެންސް: MAG/1982/9\nއާދެ، މި ޖަލްސާއަކީ ދެންމެ މިނިސްޓަރ އޮފް ޕްރޮވިންޝަލް އެފެއާޒް އެ ވިދާޅުވި ފަދައިން، މަގޫދޫގައި އަލަށް ޢިމާރާތް ކުރެވުނު މިސްކިތް، [މަސްޖިދުއްނަޖާޙު] ހުޅުވުމުގެ ޖަލްސާ.\nއާދެ، މިއަދަކީ، ދެންމެ ހަމަ އެމަނިކުފާނު އެ ވިދާޅުވިފަދައިން، މިއަތޮޅުގައި ދެ މިސްކިތެއް ހުޅުވުނު ދުވަހެއް. އަޅުގަނޑުގެ ހަނދާނަށް އަންނަނީ، މީގެ ތިން އަހަރުގެ ކުރީގެ ދުވަހެއް. 1979 ވަނަ އަހަރުގެ މާޗް މަހުން 1 ވަނަ ދުވަސް. އެދުވަހަކީ ރާއްޖެތެރޭގައި ދެ މަދަރުސާއެއް ހުޅުވުނު ދުވަސް. އެދުވަހު ހެނދުނު ނ. އަތޮޅު މަނަދޫގައި، އެ އަތޮޅު މަދަރުސާ ހުޅުވައިދިނުމުގެ އުފާ އަޅުގަނޑަށް ލިބުނު. ހަމަ އެދުވަހު ހަވީރު ހދ. ކުޅުދުއްފުށީގައި އަތޮޅު ތަޢުލީމީ މަރްކަޒު، އޭރު ކިޔާގޮތުންވިއްޔާ، ކޮމިއުނިޓީ ސްކޫލް ހުޅުވައިދިނުމުގެ އުފާވެސް އަޅުގަނޑަށް ލިބުނު. އެހެންވީމާ، އަޅުގަނޑަށް ދެންނެވެން އަންނަނީ، މި ދެމުނާސަބަތަކީ، ވަރަށް ޚާއްޞަގޮތެއްގައި ފާހަގަކުރެވޭ ދެ މުނާސަބަތޭ.\nއާދެ، މިސްކިތާއި މަދަރުސާއާ، މިއީ، އަޅުގަނޑުމެންގެ ތަރައްޤީގައި ވަރަށް ބޮޑަށް ގުޅިފައި އޮންނަންޖެހޭނެ ދެތަނެއް. މިސްކިތަކީ ދީނަށް ރަމްޒުކޮށްދޭ ތަނެއް. މަދަރުސާއަކީ، ތަޢުލީމަށް ރަމްޒުކޮށްދޭ ތަނެއް. އަޅުގަނޑުމެންގެ ތަރައްޤީގައި ދީނާއި ތަޢުލީމު އަދާކުރަނީ ވަރަށް މަތިވެރި ބައެއް. އެ ދެބައި ފުރިހަމައަށް ގެންދެވިގެން ނޫނީ، އަޅުގަނޑުމެންނަށް ރާއްޖެ ތަރައްޤީގެ މަގުގައި ކުރިއަކަށް ނުގެންދެވޭނެ. އާދެ، ތަޢުލީމު ބިނާވެފައި ވާންވާނީ ދީނުގެ މައްޗަށް. ދީނުގައި ހިމެނިގެންވާ މަތިވެރި އުސޫލުތައް އެއީ އޭގެ އަސްލު ކަމަށް ބަލައިގެން. ހަމައެފަދައިން، ދީން އަޅުގަނޑުމެންނަށް ރަނގަޅަށް އޮޅުންފިލާނީ، އަޅުގަނޑުމެންނަށް ތަޢުލީމު ލިބިފައި ތިބި މިންވަރަކުން. އެހެން މި ދަންނަވަނީ ދުނިޔޭގެ ވަރަށްގިނަ މުޖުތަމަޢުތަކުގައި ތަޢުލީމީ ފެންވަރު ދަށް ކަމުގައިވަންޏާ، ދީނުގެ ކަންތައްތައް އެ މުޖުތަމަޢުގެ މީހުންނަށް އޮންނަނީ އޮޅިފައި ކަމަށްވާތީ. އެއީ ހަމައެކަނި އިސްލާމީ ޖަމާޢަތްތަކުގައެއް ނޫން. ޣައިރު އިސްލާމީ ޖަމާޢަތްތަކުގައިވެސް، އެތަންތާނގައި ތަޢުލީމީ ފެންވަރު ދަށްކަމަށްވަންޏާ، އެތަންތާނގެ މީހުންނަށް، އެމީހުންގެ ދީން އޮންނަނީ އޮޅިފައި. އަޅުގަނޑުމެންގެ މުސްލިމުންނަށްވެސް ވަނީ އެހެން. ތަޢުލީމީ ފެންވަރު އެދެވޭ ދަރަޖައަކަށް ކުރިއަށް ނުދާނަމަ، ދީނުގެ އުސޫލުތައް އަޅުގަނޑުމެންނަށް މާރަނގަޅަކަށް ސާފުވެފައެއް ނޯވޭ. ދީނުގައި ނުހިމެނޭ ކަންތައްތައް، އަޅުގަނޑުމެންނަށް އެއީ ދީނުގެ ކަންތައްތަކޭ ހީކުރެވޭތަންވެސް އާދޭ.\nއެހެންވީމާ، ދީނާއި ތަޢުލީމާ ހުރި ގުޅުން އެއީ، އަޅުގަނޑުމެން ވަރަށްބޮޑަށް ފާހަގަކުރަންޖެހޭ ގުޅުމެއް. ހަމައެފަދައިން، މަދަރުސާއާއި މިސްކިތާ އެދެމެދުގައި ހުރި ގުޅުން އެއީވެސް އަޅުގަނޑުމެން ވަރަށް ޚާއްޞަގޮތެއްގައި ގަބޫލުކުރަންޖެހޭ ގުޅުމެއް. ކޮންމެއަކަސް އަޅުގަނޑު ދެންމެ މި އިޝާރާތް ކުރި ފަދައިން، މިސްކިތަކީ ދީނަށް ރަމްޒުކޮށްދޭ ތަނެއް. އެއީ ދީނުގެ ހިދާޔަތު އަޅުގަނޑުމެންނަށް ގެނެސްދޭ އެންމެ ފުރަތަމަ ތަން. މަދަރުސާއަކީ ތަޢުލީމުގެ ނޫރު އަޅުގަނޑުމެންގެ މުޖުތަމަޢަށް ފަތުރައިދޭ ތަން. އެހެންވީމާ، މިކަހަލަ މަރުކަޒުތައް، ދީނީ މަރުކަޒުތަކާއި ތަޢުލީމުދޭ މަރުކަޒުތައް ރާއްޖޭގައި ގިނަވެގެން ނޫނީ ރާއްޖެތެރެ ތަރައްޤީއެއް ނުކުރެވޭނެ. އެއީ ރާއްޖެތެރެ ތަރައްޤީ ކުރުމުގެ މަޝްރޫޢުގައި މިސްކިތްތައް ބިނާކުރުމަށާއި، މަދަރުސާތައް ޢިމާރާތް ކުރުމަށް އެހާބޮޑު އަހަންމިއްޔަތެއް ދެވިފައިވާ ކަމަކީ.\nއާދެ، މަޣްރިބު ނަމާދުގެ ވަގުތު ވަރަށް އަވަހަށްޖެހޭނެތީއާ އެކުގައި މި ފުރުޞަތުގައި އަޅުގަނޑަށް މާދިގުކޮށް ވާހަކަ ދެކެވޭކަށް ނެތް. ކޮންމެއަކަސް އަޅުގަނޑުގެ ވާހަކަކޮޅު ނިންމައިލުމުގެ ކުރިން މިރަށުގެ ރައްޔިތުންނަށް ތަހުނިޔާއާއި މުބާރަކްބާދީ ދަންނަވަން. އެއީ މި މިސްކިތަކީ ރާއްޖެތެރެ ތަރައްޤީ ކުރުމުގެ މަޝްރޫޢުގެ ދަށުން ޢިމާރާތް ކުރެވުނު މިސްކިތެއް ކަމުގައިވިޔަސް، މިސްކިތާބެހޭ ހުރިހާ މަސައްކަތެއް ކުރެއްވީ މިރަށުގެ ރައްޔިތުން ކަމަށްވާތީ.\nއަޅުގަނޑު ދަރަނބޫދޫގައި މީގެ ތިންގަޑިއެއްހާއިރު ކުރިން، އެރަށުގައި މިއަދު ހުޅުވުނު [މަސްޖިދުއްދިފާޙު] ހުޅުވައިދިނުމުގެ ޖަލްސާގައި ބުނި ފަދައިން، މިސްކިތް ޢިމާރާތް ކުރުމުން އެއީ އަޅުގަނޑުމެން މިސްކިތާ ދޭތެރޭގައި ކުރަންވީ ހުރިހާ ކަމެއް ކޮށް ނިމުނީ ކަމުގައި ބަލައިގެންނެއްނުވާނެ. އެއީ އޭގެ ފެށުން. އޭގެފަހުގައި ރޫޙާނީގޮތުން މިސްކިތް ދިރުވުން، އަޅުގަނޑުމެންގެ އެންމެ މުހިންމު މަޤްޞަދަކަށްވާންޖެހޭނެ ކަމަކީ. އާދެ، ހަމައެކަނި މިސްކިތެއް ޢިމާރާތް ކުރިޔަސް، އެއިން އަޅުގަނޑުމެންނަށް ލިބެންވާ ރޫޙާނީ، ދީނީ ފައިދާތަކެއް ނުލިބޭނެ. އެފައިދާތައް އަޅުގަނޑުމެންނަށް ހާސިލުވާނީ، އެ މިސްކިތުގައި اللّـه سبحـانـه وتعـالى ކުރަން އަންގަވައިފައިވާ ކަންތައްތައް ކޮށްގެން. ގަޑިންގަޑިއަށް ކޮންމެ ވަގުތެއްވެސް ޖެހުމުން، އެ ވަގުތުގެ ނަމާދު މިސްކިތުގައި ޤާއިމުކޮށް އަދި އެނޫންވެސް ކަންތައްތައް، މިސްކިތުގައި ކުރަން ހަމަޖެހިފައި ހުންނަ ކަންތައްތައް ކޮށްގެން.\nއެހެންވީމާ، އަޅުގަނޑުގެ ނަޞޭޙަތަކީ، އަދި އިލްތިމާސަކީ، މިއަދު މިރަށުގައި މި ހުޅުވޭ މިސްކިތް، ރޫޙާނީގޮތުން މިރަށުގެ ރައްޔިތުން ދިރުއްވަމުން، ޢިމާރާތް ކުރައްވަމުން ގެންދެވުން.\nوالسّــلام عليكم ورحمـة اللّـــه وبركاتــه.


Covid-19 Ufehdhee Bill Gates Kamah Thuhumath Koffi - Vaguthu\nކޮވިޑް-19 އުފެއްދީ ބިލް ގޭޓްސް ކަމަށް ތުހުމަތުކޮށްފި\nމުޅި ދުނިޔެ ހުއްޓުމަކަށް ގެނެސްފައިވާ ކޮވިޑް-19 އުފެއްދުމުގައި ބިލިއަނަރު ބިލް ގޭޓްސްގެ ދައުރެއް އޮންނާނެ ކަމަށް ބެލެވޭ ކަމުގައި އެމެރިކާގެ މަޝްހޫރު ޕޮލިޓިކަލް ކޮންސަލްޓެންޓެއް ކަމަށްވާ ރޮޖާ ސްޓޯން ބުނެފިއެވެ.\nރޮގާ އަކީ އެމެރިކާގެ ރައީސް ޑޮނަލްޑް ޓްރަމްޕަށް ވެސް މީގެ ކުރިން ބައެއް ކަންކަމުގައި ޚިޔާލު ދީފައިވާ މީހެކެވެ. އޭނާ އަކީ މަޝްހޫރު ފޮތްތަކެއް ލިޔެފައިވާ ލިޔުންތެރިއެކެވެ. ނަމަވެސް މިދިޔަ އަހަރު އެމެރިކާ އިން ކުރިއަށް ގެންދިޔަ މުލާގެ މައްސަލައިގެ ތަޙްޤީޤަށް ދޮގު މައުލޫމާތު ދިން ކަމުގެ ކުށް ރޮޖާގެ މައްޗަށް ވަނީ ސާބިތުވެފައެވެ.\nރޭޑިއޯ ޕްރޮގްރާމެއްގައި ވާހަކަދައްކަމުން ރޮޖާ ބުނީ ކޮވިޑް-19 އުފެއްދުމުގައި ބިލް ގޭޓްސް ބައިވެރިވެފައި ވަނީ ކޮންމެ މީހެއްގެ ގައިގަ މައިކްރޯ ޗިޕެއް ހަރުކުރުމުގެ ބޭނުމުގައި ކަމަށެވެ. މިއީ ކޮންމެ މީހަކު ވެސް ކޮވިޑް-19 އަށް ޓެސްޓް ކޮށްފައި ހުރިތޯ ކަށަވަރު ކުރަން ހަރުކުރާ ޗިޕެއް ކަމަށާއި މިއީ ވައިރަސް އަށް ޓެސްޓް ކޮށްފިތޯ ބަލަން ހަރުކުރާ ޗިޕެއް ކަމަށް ބުނި ނަމަވެސް ބިލް ގޭޓްސް މިކަމުން އިތުރު ފައިދާތަކެއް ނަގާނެ ކަމަށް ރޮޖާ ބުންޏެވެ.\nކޮވިޑް-19 އާއި ބިލް ގޭޓްސްއާ ގުޅުވައިގެން ރޮޖާ ދެއްކި ވާހަކަތަކަކީ އެއްވެސް ހެއްކެއްގެ މައްޗަށް ބިނާކޮށް ދެއްކި ވާހަކަތަކެއް ނޫނެވެ.\nނަމަވެސް ބިލް ގޭޓްސް ވަނީ މުޅި ދުނިޔެ ހުއްޓުމަކަށް ގެނެސްފާނެ ފަދަ ބަލިމަޑުކަމެއް ދުނިޔޭގައި ފެތުރިގެން ހިނގައިދާނެ ކަމާއި އެފަދަ ބަލިމަޑުކަމަކަށް ދުނިޔެ އޮތީ ތައްޔާރުވެފައި ނޫން ކަމަށް 2015 ވަނަ އަހަރު ވިދާޅުވެފައެވެ. އޭރު ބިލް ގޭޓްސް ވަނީ ގައުމުތަކުން މިފަދަ ބަލިމަޑުކަމަކަށް ތައްޔާރުވުމަށް ގޮވާލާފައެވެ.\nނަމަވެސް ކޮވިޑް-19 ދުނިޔެއަށް ފެތުރެން ފެށިއިރު މިބަލިމަޑުކަމަށް ދުނިޔެ އޮތީ ތައްޔާރުވެފައެއް ނޫނެވެ. ނަތީޖާއަކަށްވީ ބަލި ފެތުރެން ފެށިތާ ހަތަރު ވަރަކަށް މަސް ދުވަސް ވެގެން ދިޔައިރު އަދިވެސް ބަލި ކޮންޓްރޯލް ނުކުރެވުމެވެ.\nކޮވިޑް-19 އަށް ފަރުވާ ހޯދުމަށް ކުރަމުން ގެންދާ މަސައްކަތަށާއި، ބަލި މީހުންނަށް ފަރުވާ ކުރުމަށް ކުރަމުން ގެންދާ މަސައްކަތައް ބިލް ގޭޓްސް މިހާރު ވަނީ 100 މިލިއަނަށް ވުރެ ގިނަ ޑޮލަރު ހަދިޔާ ކޮށްފައެވެ.\nއޭޕްރީލް 14, 2020 10:14\nތިހެން ނުބުނޭ ޗައިނާ މީހުން ވާލާއި ކުއްތާ ރޮލާ އަލުން ކާން ފަށާފާނެ\nއޭޕްރީލް 14, 2020 11:33\nމި ހަބަރުގެ ބޭނުމެއް ނުވިސްނޭ މީގަ ބުނެފަ އޮތް އެއްޗަށް ބަލާ އިރު


October mahu MIRA ah 1 Billion rufiyaa balaigai\nމިދިޔަ މަހު މީރާއަށް 1.03 ބިލިއަން ރުފިޔާ ބަލައިގަތް\nއާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީ\nކ. މާލެ 13 ނޮވެންބަރު 2018 | އަންގާރަ 01:46 1,361\nމޯލްޑިވްސް އިންލެންޑް ރެވެނިއު އޮތޯރިޓީ - އަޒުމޫން އަހުމަދު\nމިދިޔަ އޮކްޓޫބަރު މަހު މީރާއަށް 1.03 ބިލިއަން ރުފިޔާ ބަލައިގެންފައިވާކަމަށް މޯލްޑިވްސް އިންލެންޑް ރެވެނިއު އޮތޯރިޓީން ބުނެފި އެވެ.\nމީރާއިން ހޯމަ ދުވަހު އާންމުކުރި އޮކްޓޯބަރު މަހުގެ ތަފާސް ހިސާބުތައް ދައްކާގޮތުން މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 3.9 އިންސައްތަ އިތުރު އަދަދެކެވެ. އަދި، މިއީ މި އަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ 9.6 އިންސައްތަ އިތުރު އަދަދެއްވެސްމެއެވެ.\nމީރާއިން ބުނީ އޮކްޓޫބަރު މަހުގެ އާމްދަނީ އިތުރުވުމުގެ މައިގަނޑު ސަބަބަކީ ޖީއެސްޓީ، ލޭންޑް އެކުއިސިޝަން އެންޑް ކޮންވާޝަން ފީ އަދި ކޮންސްޓްރަކްޝަން ޕީރިއަޑް އެކްސްޓެންޝަން ފީގެ ގޮތުގައި ލިބުނު އާމްދަނީ އިތުރުވެފައިވުން ކަމަށެވެ.\nއޮކްޓޫބަރު 2018ގައި އެ އޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީއެވެ. އެއީ 61.7 އިންސައްތަ ނުވަތަ 636.93 މިލިއަން ރުފިޔާއެވެ.\nދެން އެންމެ ބޮޑު އާމްދަނީއެއް ލިބިފައިވަނީ ބީޕީޓީންނެވެ. އެއީ 5.8 އިންސައްތަ ނުވަތަ 59.94 މިލިއަން ރުފިޔާއެވެ.\nމީގެ އިތުރުން، ގްރީން ޓެކްސްގެ ގޮތުގައި 56.77 މިލިއަން ރުފިޔާ ، ޓޫރިޒަމް ލޭންޑް ރެންޓުގެ ގޮތުގައި 46.32 މިލިއަން ރުފިޔާ ، އެއަރޕޯޓު ޑިވެލޮޕްމަންޓް ފީގެ ގޮތުގައި 43.18 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 188.71 މިލިއަން ރުފިޔާ ހިމެނެއެވެ.\nއޮކްޓޫބަރު 2018ގައި މީރާއަށް ބަލައިގަތް އާމްދަނީގެ ތެރޭގައި 38.5 މިލިއަން އެމެރިކާ ޑޮލަރު ހިމެނޭ ކަމަށް ތަފާސް ހިސާބުތަކުން ދައްކައެވެ.\nއެންމެ ފަހުން އަޕްޑޭޓް ކުރީ: 1 ހަފްތާކުރިން | ރިވިއު ކުރީ: ޙުސައިން ޙަސަން


Bangladesh ge idhikolhu candidate akah 82 aharuge vakeeleh | Mihaaru\nބަންގްލަދޭޝްގެ އިދިކޮޅު ކެންޑިޑޭޓް ކަމަށް ބެލެވޭ ކަމާލް ހުސައިން.\nބަންގްލަދޭޝްގެ އިދިކޮޅު ކެންޑިޑޭޓަކަށް 82 އަހަރުގެ ވަކީލެއް!\n29 ނޮވެމްބަރ 2018 - 16:032comments\nޑާކާ (ނޮވެމްބަރު 29) - ބަންގްލަދޭޝްގެ އިދިކޮޅު ޕާޓީ، ބަންގަލަދޭޝް ނޭޝަނަލިސްޓް ޕާޓީ (ބީއެންޕީ) ގެ ލީޑަރު ޚާލިދާ އަށް ކުރިއަށް އޮތް އާއްމު އިންތިޚާބުގައި ވާދަކުރުމުގެ ފުރުސަތު ބަންދުވުމުން އިދިކޮޅު ކެންޑިޑޭޓެއްގެ ގޮތުގައި 82 އަހަރުގެ ވަކީލެއް ކަމަށް ކަމާލް ހުސައިން ނުކުތުމުގެ ފުރުސަތު ބޮޑުވެއްޖެ އެވެ.\nބަންގްލަދޭޝްގެ މިނިވަންކަމުގެ މަސައްކަތުގައި އުޅުއްވި އޮކްސްފޯޑުން ތައުލީމް ހާސިލްކުރައްވާފައިވާ ބައިނަލްއަގުވާމީ ވަކީލް ވަނީ ޚާލިދާ ޒިއާގެ ބީއެންޕީއާ އެކު ކޯލިޝަނެއް އުފައްދައިފަ އެވެ. ކަމާލް ހުސައިން ވިދާޅުވީ އިދިކޮޅު އިއްތިހާދެއް ހަދަން ޖެހުނީ ގައުމުގައި ޑިމޮކްރެސީ އަލުން ގާއިމް ކުރަން ކަމަށެވެ.\nކަމާލް ހުސައިން ވަނީ ބަންގްލަދޭޝްގެ މިނިވަންކަމުގެ މަސައްކަތުގައި ހަސީނާގެ ބައްޕާފުޅު ޝެއިޚް މުޖީބުއްރަހުމާންއާ އެކު ބައިވެރިވެވަޑައިގެންފަ އެވެ. އަދި ބަންގްލަދޭޝްގެ ގާނޫނު އަސާސީ އެކުލަވާލުމުގައި ވެސް އޭނާ ވަނީ މުހިންމު ދައުރެއް އަދާކުރައްވައިފަ އެވެ.\nޚާލިދާގެ ބީއެންޕީއާ އެކު ކަމާލް ހުސައިންގެ ނޭޝަނަލް ޔުނިޓީ ފްރަންޓުން ކޯލިޝަން ހެދި ނަމަވެސް އޭނާ ވިދާޅުވެފައި ވަނީ ބޮޑު ވަޒީރު ކަމަށް ވަޑައިގެންނެވޭ ވަރަށް ވުރެ މާ މުސްކުޅި ކަމަށެވެ. ނަމަވެސް ކޯލިޝަނުގައި ހިމެނޭ އިސް ބައެއް ފަރާތްތަކުން ބުނަމުން ދަނީ އުމުރުން 92 އަހަރުގައި މެލޭޝިއާގެ ބޮޑު ވަޒީރުކަން މަހާތިރު މުހައްމަދު ކުރައްވަމުން ގެންދަވާ އިރު ކަމާލް ހުސައިން އަށް ވެސް ބޮޑު ވަޒީރުކަން ކުރެއްވޭނެ ކަމަށެވެ.\nކަމާލް ހުސައިން ވަނީ ހަސީނާގެ ބައްޕާފުޅު މުޖީބްއާ އެކު ޖަލުގައި ވެސް ދުވަސްތައް ހޭދަކުރައްވައިފަ އެވެ. ފަހުން ވަނީ ބަންގްލަދޭޝްގެ ފުރަތަމަ ލޯ މިނިސްޓަރުގެ މަގާމު ވެސް އަދާ ކުރައްވައިފަ އެވެ.


“އަންހެނުން އަދާކުރާ ދައުރާމެދު މީހަކު ޝައްކު ކުރާނަމަ ކުރާނީ ފިރިހެނުން. އަޅުގަނޑު އެފަދަ މީހަކު ކައިރީ ބުނާނީ އިށީނުމަށްފަހު ވިސްނާލާށޭ. އަޅުގަނޑު އަހާނީ ކަލޭ އައީ ކޮންތަނަކުންހޭ. ކާކު ހެއްޔޭ ނުވަ މަސް ވަންދެން ކަލޭ ބަނޑުގަ ބޭއްވީ، އެއީ މަންމަ. ވަރަށް ސިމްޕަލް. މަންމައަށް އިހުތިރާމުކުރަން ޖެހޭނެ. މަންމައަށް ދޭންޖެހޭ އިހުތިރާމް ދޭށޭ،” ޝާހިދު ވިދާޅުވިއެވެ. “ދެން އަންހެން ކުއްޖަކު ލިބުނީމަ އޭނައަށް ބަލާލަބަލަ. އަންހެން ދަރިފުޅު ކަމެއް ތަހައްމަލް ކުރަމުންދާ މަންޒަރު ބަލަން ހުރެވޭނެތަ؟ އަންހެން ދަރިފުޅަށް ވެސް ރެސްޕެކްޓް [އިހުތިރާމް] ދޭން ޖެހޭނެ. އެއީ ވަރަށް ޕާސަނަލް ކަމެއް. އެއްވެސް މީހަކަށް އަމިއްލަ މަންމަ ނުވަތަ އަންހެން ދަރިފުޅު އެހެން ކަމެއް ސަފާ [ތަހައްމަލް] ކުރަމުންދާ މަންޒަރު ބަލާކަށް ނުހުރެވޭނެ. ދެން އެހެން މީހުންގެ މަންމައިންނާ އަންހެން ދަރިން ސަފާ ކުރަންވީ؟،”\n“މި ދުނިޔޭގައި އަންހެނުންނާ ފިރިހެނުން އުޅޭ، ގައުމެއްގެ ދެބައިކުޅަ އެއްބައި އާބާދީގައި ތަޅުއެޅުވުމަށްފަހު އެމީހުންގެ ފަރާތުން ބެނެފިޓެއް [މަންފާއެއް] ބޭނުންވާނަމަ އެ މަންފާއެއް ނުލިބޭނެ. އާބާދީގެ 50 ޕަސެންޓް އެ އުނިވީ. އިގްތިސޯދީ ދާއިރާއަށް މީގެ އަސަރުކުރާނެބާ؟ ސޯޝަލް ލެވެލްގައި މިއަށް އަސަރުކުރާނެބާ؟ އިންސާނިއްޔަތަށް އަސަރުކުރާނެބާ؟ ބުއްދި ހުރި ކޮންމެ މީހަކުވެސް ބުނާނީ އިންސާނިއްޔާތުކަން ދެމެހެއްޓޭނީ އަންހެނުންނަށް ރެސްޕެކްޓްކޮށްގެންނޭ،” ޝާހިދު ވިދާޅުވިއެވެ.


Running Mate Kamah Kurimathili4Beyfulhun Sharuthu Hamavey - JP - Vaguthu\nރަނިންގ މޭޓް ކަމަށް ކުރިމަތިލި ހަތަރު ބޭފުޅުން ޝަރުތު ހަމަވޭ - ޖޭޕީ\nރިޔާސީ ކެންޑިޑޭޓް އިބްރާހިމް މުހައްމަދު ސާލިހު (އިބޫ)ގެ ރަނިންގ މޭޓުގެ މަގާމަށް ކުރިމަތިލައްވާފައިވަނީ ހަތަރު ބޭފުޅުން ކަމަށާއި އެ ބޭފުޅުންގެ ޝަރުތު ހަމަވާ ކަމަށް ޖުމްހޫރީ ޕާޓީން ބުނެފިއެވެ.\nދާދި ދެންމެއަކު މ. ކުނޫޒްގައި ބޭއްވި ނޫސްވެރިންގެ ބައްދަލުވުމުގައި އެ ޕާޓީގެ ސެކެރެޓަރީ ޖެނެރަލް އަހްމަދު ސަމީރު ވިދާޅުވީ ހުރިހާ ބޭފުޅުންގެ ޝަރުތު ހަމަވާ ކަމަށް ކަނޑައަޅާފައިވާ ކަމަށެވެ.\n"ސިއްރު ވޯޓުލުން މިރޭ 21:00 ގައި ކުރިއަށް ދާނެ އަދި އެ ޕާޓީގެ ކައުންސިލް ބައްދަލުވުމެއް 20:30 ގައި މިރޭ ކުރިއަށްދާނެ " ސަމީރު ވިދާޅުވިއެވެ.\nހަތަރު ބޭފުޅުންވެސް ސަރުތު ހަމަވާކަމަށް ނިންމާފައިވާއިރު ރަނިން މޭޓަކަށް ޖުމްހޫރީ ޕާޓީގެ ފަރާތުން، ކުރިމަތިލި ކާށިދޫ - ގާފަރު ދާއިރާގެ މަޖިލިސް މެމްބަރު، ފައިސަލް ނަސީމް އަށް ޖުމުހޫރީ ޕާޓީގެ ލީޑަރު ގާސިމް އިބްރާހިމް ކުރެއްވި ތާއީދު އެމަނިކުފާނު ވަނީ އަނބުރާ ގެންގޮސްފައެވެ.\nއިބޫ ގެ ރަނިންގ މޭޓުގެ މަގާމަށް ބޭފުޅަކު ހޮވުމަށްޓަކައި ޖުމްހޫރީ ޕާޓީގެ ކައުންސިލް މެމްބަރުންގެ މެދުގައި ނަގާ ތާރީހީ ސިއްރު ވޯޓުގައި ކައުންސިލްގެ 41 މެމްބަރަކު ވޯޓު ދޭނެ ކަމަށް އެ ޕާޓީން ވަނީ ބުނެފައެވެ. ނަމަވެސް ކުރީގެ ލީޑަރު ގާސިމަށް ވޯޓުގައި ބައިވެރިވަޑައެއް ނުގެންނެވޭނެއެވެ.\nގުޅިފައިވާ ޕާޓީތަކުގެ ރަނިންގ މޭޓުގެ މަގާމަށް މިހާތަނަށް ކުރިމަތިލައްވާފައި ވަނީ ހަތަރު ބޭފުޅުންނެވެ. އެއީ ޖޭޕީގެ ނައިބް ލީޑަރު ޑރ. ހުސައިން ރަޝީދާއި ރައީސް އޮފީހުގެ ކުރީގެ މިނިސްޓަރު އަބްދުﷲ އަމީނާއި ކާށިދޫ ދާއިރާގެ މެމްބަރު ފައިސަލް ނަސީމާއި ކެންދޫ ދާއިރާގެ މެމްބަރު އަލީ ހުސައިންއެވެ.\nޖުލައި 13, 2018 17:41\nސަމީރ ކަލޭހަތަރުމީހުންއޮޅާލާފާނޝދގެހ ޖަހާބަލާ


Vaahaka – moya hii magey (27)\nވާހަކަ – މޮޔަ ހިތް މަގޭ (27)\nއޮކްޓޯބަރ 09 ވަނަ ދުވަހުގެ ބަޔާ ގުޅޭ\n“ހައިޝަމް. ކޮންއިރެއް އަހަރެން ހޯދާތާ؟” ޒާނަ ކުއްލިއަކަށް ހައިޝަމްގެ އަތުގައި ހިފާލިއެވެ.\nޒާނަގެ އެއަމަލުން ހައިޝަމް ހައިރާންވިއެވެ. އެއަށްވުރެ ބޮޑަށް އުފާވެސް ވިއެވެ. ޒާނަ އެ އަތުގައި ހިފާލީމަށްވުރެ އޭނައާއި މުހާތަބް ކުރާއިރު އަބަދުވެސް ބޭނުންކުރާ ސަރ ކަނޑާލުމުން ހައިޝަމްއަށް ލިބުނު އުފާ ބޮޑެވެ. އެކަމަކު ޒާނަގެ އެހުރިހާ ކަމެއްގެ ފަހަތުގައި ވަނީ އެހެން މަޤްސަދެއްކަން ހައިޝަމްއަށް އެނގޭނީ ކިހިނެތް ހެއްޔެވެ؟ މިސްކު ހަސަދަވެރި ކުރުވުމަށްޓަކައި ޒާނަ އެހުރީ އަތުކުރި އޮޅާލައިގެންނެވެ.\nކޭކު ފަޅާ ނިމުނުފަހުން ދެން ހޭދަވެގެން ދިޔަ ކޮންމެ ވަގުތުކޮޅެއްވެސް ޒާނަ އުޅުނީ ހައިޝަމް ފަހަތުލައިގެންނެވެ. ވަށްކަޅިން މިސްކުއަށް ބަލަމުން އިރުއިރުކޮޅާ ހައިޝަމްގެ އަތުގައި ހިފާލައެވެ. ނޫނީ އޭނާގެ ކަންފަތްދޮށުގައި ހެއްވާ ވާހަކައެއް ކިޔާފައި ހީގަނެއެވެ. ޒާނަގެ މިފަދަ ކޮންމެ އަމަލަކުން ހައިޝަމްގެ ހިތަށް ވެދާނެ ގޮތަކާއިމެދު ޒާނަ ހިޔާލެއްވެސް ނުކުރެއެވެ. އަނެއްކޮޅުން މިސްކު ހުރީ އެދެމީހުން އެކުގައި ފެނުނު ފުރަތަމަ ވަގުތުން ފެށިގެން މޫޑް ކަޓާފައެވެ.\nޕާޓީ ނިމިގެން ހަތަރުމީހުން ނިކުންނަން ދިޔައީ އެކުއެކީގައެވެ. ޒާނަ ހުރީ އެވަގުތުވެސް ހައިޝަމްގެ މުލައްދަނޑީގައި ހިފާލައިގެންނެވެ.\n“ހިނގާ އަހަރެން ގެންގޮސްދޭނަން.” ހައިޝަމް ކުއްލިއަކަށް ބުނެލިއެވެ.\n“އޯކޭ. އައި ލަވް ޓު.” ޒާނަ ޅަގޮތަކަށް ހީލާފައި ކުރިއަށްވުރެވެސް ބޮޑަށް ހައިޝަމްއާއި ކައިރިވެލިއެވެ.\nދެމީހުން ގޮސް ސައިކަލަށް އެރީ މިސްކުމެން ކުރިމަތީގައެވެ. މިސްކުއަށް ފެންނާނެހެން ހައިޝަމްގެ ބުރަކަށީގައި ޒާނަ ރަނގަޅަށް ބައްދާލިއެވެ. މިސްކުގެ މޫނުމަތިން ފެނިގެން ދިޔައީ ފޫހިކަމެވެ. އޭނާ ރުޅިއައިސްގެން އަނެއް ފަރާތަށް މޫނު އަނބުރާލިއެވެ.\n“ޒާނަ!” ސައިކަލުން ފައިބައިގެން ޒާނަ އެތެރެއަށް ދާން ހިނގައިގަތުމުން ހައިޝަމް ގޮވާލިއެވެ.\nއެނބުރި ބަލާލިއިރު ޒާނަގެ މޫނުގައި ކުރިން ހުރި އުފާވެރިކަމެއް ނެތެވެ. ކަންތައް ކުރެވުނު ގޮތުން ޒާނަ މާފަށް އެދެން ބޭނުންވި ވަގުތުކޮޅަކީ އެއީއެވެ. އެކަމަކު އޭނާއަށް އަނގަ ހުޅުވާލާނެ ފުރުސަތެއް ނުދީ ހައިޝަމް ވާހަކަދައްކަން ފެށިއެވެ.\n“ޒާނަ އަހަރެންނަށް އިނގޭ މިކަހަލަ ވާހަކައެއްދައްކަން އަދި މާއަވަސްކަން. އެކަމަކު އަހަރެންގެ ނަޒަރުގައި ކަމެއްކުރަން އެންމެ ރަނގަޅު ވަގުތަކީ އެކަމަށް ހިތް އެދިގަންނަ ވަގުތު. ” ހައިޝަމް މަޑުޖައްސާލާފައި ބަލާލިއިރު އެދެލޮލުގައިވި ސީރިއަސްކަމަކުން ޒާނަގެ ހިތް ތެޅިގަތެވެ.\n“ޒާނަ. އައި ލައިކް ޔޫ. އަދި އަހަރެން ވަރަށް ބޭނުން ޒާނަ އަހަރެންގެ ހަޔާތަށް ގެންނަން.” ހައިޝަމް ޒާނަގެ މޫނަށް ބަލަމުން ފާޅުކޮށްލިއެވެ.\nޒާނައަށް ހީވީ ބިންފަޅާފައި އަޑިއަށް ދެވުނުހެންނެވެ. ވަގުތުން އޭނާގެ މޫނުމަތި ބަނަވެގެން ދިޔައެވެ. ވާހަކަދައްކަންވެގެން އަނގަ ހުޅުވާލިތަނާ މިފަހަރުވެސް ކާމިޔާބު ވާގޮތެއްނުވިއެވެ.\n“ޒާނަ ބޭނުން ވަރަކަށް ވަގުތުދީފިން. ޖަވާބަކަށް އަހަރެން އިންތިޒާރުކުރާނަން.” ހައިޝަމް ކުއްލިއަކަށް އަނެއްފަރާތަށް އެނބުރިފައި ސައިކަލަށް އަރައިގެން ގޮސް ލޮލުކޮޅަށް އޮބާލިއެވެ.\nޒާނައަށް ހުރެވުނީ ގުޑިލަން ނޭނގިފައެވެ. ވިސްނާ ނުލާ ކުރެވޭ އެފަދަ ކުދިކުދި ކަންތައްތަކުގެ ނަތީޖާ މިހާ ނުބައިކޮށް ނިކުމެދާނެކަން އޭނާއަށް ނުވިސްނުނީތީ އަމިއްލަ ނަފްސަށް މަލާމާތްކޮށްލެވުނެވެ. ޒާނަގެ ހަޔާތުގައި އޭނާ ވިސްނައިގެން ކުރި އެންމެ ކަމެއް ނެތެވެ. ފުރަތަމަ ރާކިން އާއި ކައިވެނި ކުރުމެވެ. އޭގެ ސަބަބުން މިސްކުގެ ލޯބިން މަހުރޫމްވީއެވެ. މިއަދު އަނެއްކާ މިސްކުއަށް ދެއްކެއްވެގެން މިކުރި ކަމަކުން ކަރަށް އެ މަހާލެވުނީ އަނެއް މަޅިގަނޑެވެ.\nމިސްކު ކައިވެނިކުރަން އުޅޭ ޚަބަރު ލިބިގެން އެންމެ ބޮޑަށް ތެޅިގަތް އެކަކީ ރާކިންއެވެ. އެކައިވެންޏަށްޓަކައި ރާކިންގެ ހުރިހާ ވަގުތެއް ހުސްކުރަން އޭނާ ނިންމިއެވެ. މިސްކު ހަމަޖައްސާފައި އޮތީ ކުޑަ ކުޑަ ހަފްލާއަކުން ހުރިހާ ކަމެއް ނިންމާލާ ގޮތަށެވެ. އެކަމަކު ރާކިން އެދޭތެރެއަށް ވަދެގަނެގެން ކައިވެނީގެ ހުރިހާ ޒިންމާއެއް އަމިއްލަ ބޮލުގައި އަޅައިފިއެވެ. ހަމައެކަނި ޑެކަރޭޝަންއަށްވެސް އެތައް ހާސް ރުފިޔާއެއް އަރައެވެ. އެކަމަކު މިސްކުގެ ކައިވެނި އެހާ ކުއްލިގޮތަކަށް ކުރަން އުޅޭތީ އެންމެންގެ ހިތުގައިވެސް ސުވާލު އުފެދިފައިވެއެވެ. ހަފްތާއެއްގެ ތެރޭގައި މިސްކުގެ މުޅި ދިރިއުޅުން ބަދަލުވެގެން ދާނެއެވެ.\nރޭގަނޑެވެ. ޒާނަ ހުރީ ލޯގަނޑު ކުރިމަތީގައި ހުއްޓިގެން އިސްތަށިގަނޑުގައި ފުނާ އަޅާށެވެ. މިސްކުގެ ކައިވެންޏަށް ވަގުތު ކުޑަތަން ވަމުން ދިޔައިރު ޒާނަ ތައްޔާރުވަމުން އެދަނީ އެ ހަފްލާގައި ބައިވެރިވުމަށެވެ. ފާއިތުވި ހަފްތާ އުދުހިގެން ދިޔައީ ހީކުރިވަރަށް ވުރެވެސް މާ އަވަހަށެވެ. ކައިވެނީގެ ތައްޔާރީތަކުގައި ރާކިން އުޅުނުއިރު ޒާނަވެސް އެކިގޮތްގޮތުން އެހީތެރިކަން ފޯރުކޮށްދިނެވެ. ކުރެވެން އެއުޅެނީ ލޯބިވެރިޔާގެ ކައިވެނިކަން ހަނދާންވާ ކޮންމެ ފަހަރަކު ހިތް ކުދިކުދިވެގެން ދިޔަނަމަވެސް ބޭރުފުށުން ޒާނަ ހުރީ ހިތްވަރުގަދަ ކޮށްގެންނެވެ. ހުރިހާ ކަމެއް ޒާނަ ދޫކޮށްލީ ތަޤްދީރުގެ އަތްމައްޗަށެވެ. އެތަޤްދީރުގައި މިސްކު އާއި އޭނާގެ ކައިވެނި ރޭވިފައިވާނަމަ އެކަން ހުއްޓުވޭނެ އެކަކުވެސް ނާންނާނެއެވެ.\nޕާޓީ ތައްޔާރު ކުރެވިފައިވަނީ ސެންޓްރަލް ހޮޓެލްގައެވެ. އެންމެ ފުރަތަމަ، ކައިވެނި ކުރެވޭނީވެސް އެތަނުގައެވެ. ޒާނަ ނިމިގެން ނިކުންނަން އުޅެނިކޮށް ރާކިން އައިސް އެކޮޓަރީގެ ދޮރުހުޅުވާލާފައި ޒާނަ ތައްޔާރުވެ ނިމުނީތޯ އަހައިލިއެވެ. ޒާނަ ޖަވާބުދިނީ ލޯގަނޑަށް ބަލަން ހުރެއެވެ. ޑްރެސިންޓޭބަލް މަތީ އޮތް ޕާސް ނަގައިގެން ދޮރާއި ދިމާއަށް ދާންފެށިތަނާ ޒާނައަށް ރާކިން ފެނުނެވެ. ކަޅުކުލައިގެ ކޯޓް ފަޓުލޫނުގައި ރާކިންގެ ޝަހުސިއްޔަތު އިތުރަށް ފުރިހަމަވެފައިވާތަން ފެނުމުން ތައުރީފްގެ ބަސްތައް ނިކުތީ ޒާނަގެ އިޙުތިޔާރަކު ނޫނެވެ. އެއަޑުއަހާފައި ރާކިން ކުޑަކޮށް ހީލިއެވެ.\nއެދެމީހުންނަށް ދެވުނުއިރު ހޯލްތެރޭގައި ހަރަކާތްތެރިވަމުން ދިޔައީ ހަމައެކަނި ވޭޓަރުންނާއި އާތިފާގެ އާއިލާއަށް ނިސްބަތްވާ ދެތިންމީހެކެވެ. މެހުމާނުން އަންނަން ކަނޑައަޅާފައިވާ ވަގުތު އަދި ނުޖެހެނީއެވެ. ކައިވެންޏަށް ތައްޔާރުވެފައިވާ ޒުވާން ޖޯޑު ހޯލުގެ ދޮރުން ވަނީ ޒާނަ ބަލަން ހުއްޓައެވެ. އެވަގުތު މިސްކު ފެނިފައި ޒާނަ ގަދަކަމުން ހިނިތުންވެލިއެވެ.\n“ހާދަ ރީއްޗޭ…” ޒާނަ ކުރިއަށް ޖެހިލާފައި އާތިފާގެ އުނަގަނޑުގައި ދެއަތުން ހިފާލިއެވެ. އެވަގުތު މިސްކުގެ ނަޒަރު ސީދާ ވެފައި ހުރީ ޒާނައަށެވެ.\n“އަހަރެން ވަރަށް އުފާވެފައި މިހުންނަނީ. އެންމެ ފަހުން އާތިގެ ކައިވެނި ތިކުރެވެނީ އާތި އެންމެ ލޯބިވާ ފަރާތާ. ތީ ވަރަށް މަދު ބަޔަކަށް ނޫނީ ނުލިބޭނެ ނަސީބެއް. އެހެންވީމަ ކައިވެނީގެ ފަހުންވެސް ވާނެ ރަނގަޅަށް އުޅެން.” ޒާނަގެ ކޮންމެ ލަފްޒެއް މިސްކުގެ ހިތް ތޮރުފާލިއެވެ.\nބަލަހައްޓައިގެން ހުއްޓާ ޒާނަ ދެން އެނބުރުނީ މިސްކުގެ ކައިރިއަށެވެ. ހަތަރުކަޅި ބައްދަލުވެފައި ސިކުންތުކޮޅެއް ދިޔައީ ދެމީހުންނަށްވެސް ވާހަކަ ނުދެއްކިގެންނެވެ. ޒާނަ ގަދަކަމުން ހިނިތުންވެފައި މިސްކުގެ އަތްތިލައިގައި ހިފާ އުފުލާލިއެވެ.\n“އަހަރެން ބުނެލަން އޮތްހާވެސް އެއްޗަކީ …ވަރަށް އުފާވެރި ބާއްޖަވެރި ކައިވެންޏަކަށް އެދެން..” ޒާނަގެ ދެލޮލަށް ގިނަވަމުން ދިޔަ ކަރުނަތައް މިސްކު ދުށްޓެވެ.\nއެކަމަކު އޭނާ ހުންނަންޖެހުނީ އަނގައިން ނުބުނެވިފައެވެ. ކުރެވޭ އެންމެކަމަކުން އާތިފާއަށް ޝައްކެއް ވާކަށް މިސްކު ބޭނުމެއް ނޫނެވެ. ވާހަކަދައްކާ ނިމިގެން ޒާނަ ކުއްލިއަކަށް މިސްކުގެ އަތުން ދޫކޮށްލާފައި ގޮސް ރާކިންގެ ކައިރިއަށް ހުއްޓިއްޖެއެވެ. ރާކިން ހުރީ ދުރުގައި ހުރި ވޭޓަރެއްކައިރީ ކޮންމެވެސް ވާހަކައެއް ދައްކަން މަޑުކޮށްލައިގެންނެވެ.\n“އާތިފާ. އަހަރެން އެބަ އަންނަން.” މިސްކު ކުއްލިއަކަށް ދޮރާއި ދިމާއަށް ހިނގައިގަތެވެ.\nއާތިފާ ކަންބޮޑުވެފައި ދަނީ ކޮންތާކަށްތޯ އަހާލިނަމަވެސް މިސްކު އިވޭކަމަކަށް ނުހެދިއެވެ. އެތަން ފެނިގެން ރާކިން އައިސް މިސްކުގެ ކުރިމައްޗަށް ހުއްޓިފައި އާތިފާގެ ސުވާލު ތަކުރާރުކޮށްލިއެވެ.\n“ރާކިން. އައި ނީޑް އަ މިނެޓް.” މިސްކުގެ ޖަވާބު ކުރެވެ. އެކަމަކު އޭގައިވަނީ ފުން މާނައެކެވެ. ރާކިން އެޖަވާބާއިމެދު ވިސްނަން ހުއްޓާ ދޮރުން ވަދެގެން އައީ އާރިއާއި ފަހަތުން އެއާއިލާގެ އެހެން މެމްބަރުންނެވެ.\n“ހައެ ރާކިން.” އާރިއާ ޔޫންގެ އަތުގައި ހިފައިގެން އައިސް ރާކިންގެ ކުރިމައްޗަށް ހުއްޓިލިއެވެ. ރާކިންއަށް ލިބުނީ ހައިރާންކަމެކެވެ. އެތައް ދުވަހަކަށްފަހު އާރިއާ އެހާގާތްކޮށް ވާހަކަދެއްކި ފުރަތަމަ ފަހަރެވެ. ތައުފީޤާއި ރާމިޒާވެސް ރާކިންއަށް ބަލާލާފައި ހިނިތުންވެލިއެވެ.\n“މިފެންނަނީ ހުވަފެނެއްތަ؟” ތައުފީޤްމެން އެމީހުން ފަސްދީ އެތެރެއަށް ވަދެގެން ދިއުމާއެކު ރާކިން އަހާލިއެވެ. އެވަގުތު ޔޫން ބައްޕާއޭ ކިޔާ ޅައަޑުން ވާހަކަދައްކަން ފެށުމުން އާރިއާއަށް ޖަވާބު ދޭނެ ފުރުސަތެއް ނުލިބުނެވެ.\nއެތެރެއަށް ވަންނަމުންދިޔަ މެހުމާނުން ތަކުތެރެއިން ފުރޭނިގެން މަގުމައްޗަށް ނިކުތް މިސްކުއަށް ނިކުމެވުނީ އަލިޔާންގެ ކުރިމައްޗަށެވެ. އަލިޔާން އަކީ މިސްކުގެ ރޫމް މޭޓެވެ.\n“އޭ. ވަގުތު ކުޑަތަންވެފައި އޮތްވާ ނިކުމެގެން ތިދަނީ ކޮންތާކަށް؟” އަލިޔާން މިސްކުގެ ކުރިބައްދާފައި ސުވާލުކުރިއެވެ.\n“ސައިކަލް ތަޅުދަނޑި ދީބަލަ. ޕްލީޒް!” މިސްކު ދެއްކީ މުޅިން ތަފާތު ވާހަކައެކެވެ.\n“އެކީއްކުރަން ތަޅުދަނޑި؟ އޭ މިސްކު ހުރިހާ ކަމެއް ރަނގަޅުތަ؟” އަލިޔާން މިސްކުގެ ކޮނޑުގައި ހިފާލާފައި އެމޫނަށް ނިކަން ރަނގަޅަށް ބަލައިލިއެވެ. އަދި ކުއްލިއަކަށް ތަޅުދަނޑި ދިއްކޮށްލައިފިއެވެ.\nބާރުސްޕީޑްގައި މިސްކު ދުއްވަމުން ދިޔަ ސައިކަލް މަޑުކޮށްލީ ލޮނުޒިޔާރަތްކޮޅު ތޮށިގަނޑު ކައިރިއަށެވެ. އެކިހިސާބުގައި މަދުމަދުން މީހުންހަރަކާތްތެރިވާތަން ފެނުނެވެ. ސައިކަލް ފައިބާފައި މިސްކު ގޮސް ހުއްޓުނީ މީހަކު ނެތް ހުސްތަނެއްގައެވެ. ތޮށިގަނޑުމައްޗަށް ކޮޅަށް އަރާފައި އޭނާ ބަލައިލީ ކަނޑާއި ދިމާއަށެވެ. އެންމެފަހުވަގުތު މިސްކުގެ ހިތް އެވަނީ އޮޅުންގަނޑެއްގެ ތެރޭގައެވެ. އެއޮޅުންގަނޑުން ބޭރަށް އައުމަށްޓަކައި މިސްކު ބޭނުންވީ އެކަނިވެރިކަމެވެ. ވިސްނާލަން ވަގުތުކޮޅެކެވެ. މިއޮތް ހުރިހާ ދުވަހު މިސްކު ޤަބޫލުކޮށްގެން ހުރީ އާތިފާއާއި ކައިވެނި ކުރުމަށް ނިންމި ނިންމުމަކީ ރަނގަޅު ނިންމުމެއް ކަމުގައެވެ. އެކަމަކު މިފަހަކަށް އައިސް ސިކުނޑީގައި ވަނީ އެނިންމުމާއިމެދު އަރާރުމެއް އުފެދިފައެވެ. ހައިޝަމް އާއި ޒާނަގެ ގާތްކަން ފެނުނު ފުރަތަމަ ދުވަހުން ފެށިގެން މިސްކުއަށް ހަމަޖެހުމެއް ނުލިބެއެވެ. އެތަކެއް ފަހަރު ހިތަށް އެރިއެވެ. ޒާނަ އެހެންމީހެއްގެ އަތުތެރޭގައި ވާތަން ދެކެން އޭނާއަށް ކެތްވާނެ ބާވައެވެ؟ އަދި މިއަދު ހޯލްތެރެއިން ބައްދަލުވުމަށްފަހު މިސްކުގެ ހިތްވަރު އެލިއްޖެއެވެ. ޒާނަގެ ބަސްތަކުން އޭނާގެ މަޤްސަދާއިމެދު ސުވާލު އުފެދިއްޖެއެވެ. އެކައިވެނީގެ ސަބަބުން އޭނާއަށް އުފަލެއް ނެތް ކަމުގައިވާނަމަ އާތިފާއަށް ލިބޭނީ ވަކި ކޯއްޗެއް ހެއްޔެވެ؟ ކައިވެންޏަށްފަހު ލޯއްބަށް ފުރުސަތު އޮވެވެސް ޒާނަގެ ހިތް ދިނީ މިސްކުއަށެވެ. އެދުވަހުވެސް ރާކިން ހުއްޓެވެ. އެއީ ހިތްތައް ފަތަޚަކޮށްލާފަދަ ރީތި ޒުވާނެކެވެ. އެކަމަކު ޒާނަ ލޯބިވީ މިސްކު ދެކެއެވެ. ވީއިރު ދެން އެލޯބި ރާކިންއަށް ބަދަލުވާނެ ގޮތެއް އެބައޮތް ހެއްޔެވެ؟\nނޫނެކެވެ. ނޫނެކެވެ. ޒާނަ ގުޅެންޖެހޭނީ ރާކިންއަކާއި ނޫނެވެ. ޒާނަ ގުޅެންޖެހޭނީ ހަމައެކަނި އަހަރެންނާއެވެ. އާއިލާތެރޭގައި ހިނގާދިޔަ ހާދިސާއަކަށްވެސް މިއަދު އެދެމެދަކަށް ހުރަހެއް ނޭޅޭނެއެވެ. އެއީ ފާއިތުވެ ގޮސްފައިވާ ދުވަސްތަކެކެވެ. މިސްކުގެ ހިތް ބުނެލިއެވެ.\nކައިވެނިކުރާ މީހުން އައިސް ހަމަވީއިރު މިސްކު ފެންނަން ނެތިގެން އެންމެން ހޯދަން ފަށައިފިއެވެ. ރާކިން ހާސްވެގެން ބޭރަށް ނިކުތްތަނާ މިސްކުގެ ފޯނެއް އައިސްގެން އަވަސްއަވަހަށް ނަގާފައި ކަންފަތުގައި ޖައްސާލިއެވެ.\n“މިސްކު ކޮންތާކު ތިއުޅެނީ؟ ކައިވެނިކުރާ މީހުން އަތުވެއްޖެ.” ރާކިން ދެކޮޅަށް ހިނގަމުން ވާހަކަދެއްކިއެވެ.\n“ރާކިން. އަހަރެން ބޭނުން ޒާނައާއި ވާހަކަދައްކާލަން. އޭނާއަށް ފޯން ދީބަލަ. ޕްލީޒް.” މިސްކުގެ ވާހަކައިން ރާކިންއަށް ލިބުނީ ސިހުމެކެވެ. އިތުރަށް ސުވާލުކުރަންވެގެން ތައްޔާރުކޮށްލިތަނާ ކޮންމެވެސް މީހަކު ރާކިންގެ ކޮނޑުގައި އަތްބާއްވާލުމުން ބަލާލިއިރު އާރިއާ ހުރީ ބަލަހައްޓައިގެންނެވެ.\n“އަހަރެން ވާހަކަދައްކަން ބޭނުން.” އާރިއާ ބުނެލިއެވެ. ރާކިންއަށް ފޯން ތިރިކޮށްލެވުނީ އިޚުރިޔާރަކާ ނުލައެވެ.\n“މުހިންމު ފޯނެއްގައިތަ ތިހުރީ؟ އެހެންވިއްޔާ އަހަރެން މަޑުކޮށްލާނަން.” އާރިއާއަށް ރާކިންގެ އަތުގައި އޮތް ފޯން ފެނިގެން ބަލައިލިއެވެ.\n“ނޫނޭ. އަހަރެން މިހިރީ އަޑުއަހަން.” ރާކިން އެފުރުސަތު ނަގާލާކަށް ބޭނުމެއްނުވިއެވެ.\nމިވަގުތު އޭނާއަށް އާރިއާގެ ވާހަކަ އެހުމަށްވުރެ މުހިންމު އެއްކަމެއް ނެތެވެ. އެހެންދިޔަ ވޭޓަރަކަށް ގޮވާލާފައި މޯބައިލް ޒާނައަށް ދޭށޭ ބުނެ ހަވާލުކޮށްފައި ރާކިން އާރިއާގެ މޫނަށް ބަލަހައްޓައިގެން ހުއްޓުނެވެ.\nވޭޓަރ އައިސް ފޯން ދިއްކޮށްލުމާއެކު ޒާނަ އެފޯނުގައި ހިފީ ހައިރާންވެ ހުރެއެވެ. ކަންފަތުގައި ޖައްސާލަމުން މަޑުމަޑުން ހަލޯއޭ ބުނެލުމާއެކު އެކޮޅުން މިސްކުގެ އަޑު އިވިފައި ހިތް ތެޅިގަތެވެ.\n“މިސްކު ކޮންތާކު ތިއުޅެނީ؟ އެންމެން މިސްކު ހޯދަނީ؟” ޒާނަ ސުވާލުކުރިއެވެ.\n“ޒާނަ. އަހަރެން ބޭނުން ބައްދަލުކުރަން. އާދޭ ރާކިންގެ ގެއަށް. އަހަރެން އެގޭގައި ޒާނައަށް އިންތިޒާރުކުރާނަން.” މިސްކު ބުނަން ބޭނުންވި ވާހަކަތައް އިއްވާލާފައި ވަގުތުން ފޯން ކަނޑާލިއެވެ.\nކަންބޮޑުވެފައިހުރެ ވަށައިގެންވާ އެންމެންނަށް ކަޅިއެއް އެއްލާފައި ޒާނަ އެތަނުން ނިކުންނަންވެގެން ދުވެފައި ދިޔައެވެ. ދޮރާއި ހަމައިން ރާކިންއާއި އާރިއާ ފެނުނެވެ. އެކަމަކު އެދެމީހުން ތިބީ ތަންކޮޅެއް އެއްފަރާތަކަށް ޖެހިގެން ވާހަކައެއް ދައްކާށެވެ. ރާކިންއަށް ޚަބަރު ދޭން އުޅެފައިވެސް ޒާނަގެ ހިޔާލު ބަދަލުވިއެވެ. މަގުމައްޗަށް ނިކުމެފައި އެހެންދިޔަ ޓެކްސީއަކަށް އަރައިގެން ޒާނަ މިސްކުގެ ކައިރިއަށް ދިއުމަށްޓަކައި ދަތުރުފެށިއެވެ.


PPM fail vee kohdheyne kanthahthakeh nudhekkumun: Nihan | Mihaaru\nޕީޕީއެމް ފެއިލްވީ ކޮށްދޭނެ ކަންތައްތަކެއް ނުދެއްކުމުން: ނިހާން\nޕީޕީއެމްގެ ޖަލްސާއެެއްގައި އެ ޕާޓީގެ އިސް ބޭފުޅުންގެ އަޑު ނިހާން އައްސަވަނީ: ޕާޓީގެ ހިންގުން އޮތް ގޮތަށް މިއަދު ވަރަށް ބޮޑަށް ފާޑުވިދާޅުވި.---ފައިލް ފޮޓޯ: މިހާރު\n19 އެޕްރީލް 2019\nއެންމެ ފަހުން ބޭއްވި ތިން އިންތިޚާބުގައި ވެސް ޕީޕީއެމަށް ނާކާމިޔާބުވީ ރައްޔިތުންނަށް ކޮށްދޭނެ ކަންތައްތަކެއް ރަނގަޅަށް ކިޔައި ނުދެވުމުން ކަަމަށް އެ ޕާޓީގެ ޕާލަމެންޓްރީ ގްރޫޕްގެ ކުރީގެ ލީޑަރު ވިލިމާލެ ދާއިރާގެ މެމްބަރު އަހުމަދު ނިހާން މިއަދު ވިދާޅުވެއްޖެ އެވެ.\nޕީއެސްއެމަށް ދެއްވި އިންޓަވިއުއެއްގައި ނިހާން ވިދާޅުވީ، ޕީޕީއެމަށް ނާކާމިޔާބުވީ ވަކި ބޭފުޅަކު ހުންނަވައިގެން ނުވަތަ ނޫޅުއްވުމުން ނޫން ކަމަށާއި ޕާޓީ ކޮނޑު އަޅައިގެން ނުކުންނާނެ ބަޔަކު އުފެއްދިފައި ނެތުމުން ކަމަށެވެ. އަދިވެސް އާ ބަޔަކު ނުކުމެ މަސަައްކަތްކޮށްފި ނަމަ އެ ޕާޓީ އަށް ކާމިޔާބު ލިބޭނެ ކަމަށް ދެކެވަޑައިގަންނަވާ ކަމަށް ވެސް އޭނާ ވިދާޅުވި އެވެ.\n"ފިކުރަކާ އެކުގައި ރައްޔިތުންނަށް ވިއްކައިދޭން މަސައްކަތް ކުރަން ވާނެ. ފަހުގެ ތާރީޚެއް ގައި ޕީޕީއެމްއަށް ލިބުނު ގެއްލުންތަކަކީ މި އެޖެންޑާ ރައްޔިތުންނާ ހަމައަށް ގެންގޮސްދޭނެ، ޕީޕީއެމުން ކޮށްދޭނެ ރަނގަޅު ކަންތައްތައް ދައްކައި ދިނުމުން ދުރުހެލި ވަނީ، އަޅުގަނޑުމެންނަށް އެ މަސަައްކަތް ނުކުރެވުނީ،" މިދިޔަ ފަސް އަހަރު ސަރުކާރު ހިންގި އެކަމަކު މިހާރު އިދިކޮޅު ޕާޓީގެ ގޮތުގައި އޮތް ޕީޕީއެމްގެ ބަލިފައިތަކާ ގުޅޭ ގޮތުން ނިހާން ވިދާޅުވި އެވެ.\n"އެންމެ ކުޑަމިނުން ޚުދު އަޅުގަނޑު އެ ސަރަހައްދަކަށް ނިސްބަތްވާ ތިނަދޫގައި، އެމްޑީޕީން ބިމެއް، އެ މީހުންގެ އަމިއްލަ ބޭނުމަށް ނަގައިގެން ޕާޓީން ބޭނުންތައް ކުރާތާ މިހާރު މީ ފަސް ހަ އަހަރުވީ. އަޅުގަނޑުމެންނަށް ބިމަށް އެޕްލައި ވެސް ނުކުރެވުނު. މީ ކާކުގެ މައްސަލައެއްތޯ،" ނިހާން\nއޭނާ ވިދާޅުވި ގޮތުގައި ޕީޕީއެމް ކުރިއެރުވުމުގައި އާއްމު މެމްބަރުންގެ ބައިވެރިވުން ރަނގަޅަށް ލިބޭނެ އިންތިޒާމެއް ހަމަނުޖެއްސި އިދާރީ ގޮތުން ވެސް އެ ޕާޓީ އަށް ވަނީ ބޮޑެތި ގޯސްތައް ހެދިފަ އެވެ. ޕީޕީއެމްގެ ހަރު މުދަލެއް ރާއްޖޭގެ އެއްވެސް ތަނެއްގައި ނެތީ ހިންގުންތެރިކަމާއި ވިސްނުންތެރިކަން ޕާޓީގެ އެއްވެސް ހިސާބެއްގައި ނެތުމުން ކަމަށް ވެސް ވިދާޅުވި އެވެ.\n"އެންމެ ކުޑަމިނުން ޚުދު އަޅުގަނޑު އެ ސަރަހައްދަކަށް ނިސްބަތްވާ ތިނަދޫގައި، އެމްޑީޕީން ބިމެއް، އެ މީހުންގެ އަމިއްލަ ބޭނުމަށް ނަގައިގެން ޕާޓީން ބޭނުންތައް ކުރާތާ މިހާރު މީ ފަސް ހަ އަހަރުވީ. އަޅުގަނޑުމެންނަށް ބިމަށް އެޕްލައި ވެސް ނުކުރެވުނު. މީ ކާކުގެ މައްސަލައެއްތޯ،" މި މަހުގެ ހަ ވަނަ ދުވަހު ބޭއްވި އާންމު އިންތިޚާބުގައި ތިނަދޫ ދެކުނު ދާއިރާ އަށް ވާދަކުރައްވައި ނާކާމިޔާބުވި ނިހާން ވިދާޅުވި އެވެ.\nއޭނާ ވިދާޅުވީ، ޕީޕީއެމާ ގުޅުން ހުރި ވިޔަފާރިތަކަށް ވެސް ކުރިއެރުންތައް ދީފައި ނުވާ ކަމަށާއި ޕާޓީގެ މެމްބަރުންގެ ގޮތުގައި "އަތް ދިއްކޮށްލާނެ" ފަދަ ރަނގަޅު ބަޔަކާ ގުޅުން ވެސް ބަދަހިވެފައި ނެތް ކަމަށެވެ.\nނިހާން ވިދާޅުވި ގޮތުގައި ޕީޕީއެމްގެ އިންތިޒާމް ރަނގަޅު ނުވީ، ޕާޓީގެ ލީޑަޝިޕްގައި ކުރީގެ ރައީސް މައުމޫން އަބްދުލްގައްޔޫމް ނުވަތަ ކުރީގެ ރައީސް އަބްދުﷲ ޔާމީނު ނެތުމުންނެއް ނޫނެވެ.\nޔާމީންގެ ވެރިކަމުގައި އެމަނިކުފާނު ތިނަދު އަށް ކުރެއްވި ދަތުރުފުޅުގައި، އެ ރަށުގެ މީހުންނާ ބައްދަލުކުރެއްވުމަށް ބޭއްވެވި ހަފުލާގައި ބައިވެރިވެވަޑައިގަންނަވަނީ.---ފޮޓޯ: ރައީސް އޮފީސް\nޕީޕީއެމްގެ އިންތިޒާމުތައް އޮތް ގޮތަށް ފާޑުވިދާޅުވެ ނިހާން ވާހަކަ ދެއްކެވި އިރު ވެރިކަން ކުރާ ކޯލިޝަންގެ މައި ޕާޓީ އެމްޑީޕީގެ ހިންގުންތެރިކަމަށް އޭނާ ތައުރީފު ކުރެއްވި އެވެ.\n"އެމްޑީޕީގެ އޭގެ ޒާތުގައި، އެ ފިކުރަށް ތަބާވާ ބައެއްގެ މެދުގައި ރައީސް ނަޝީދު ހުއްޓަސް، ރައީސް އިބްރާހީމް މުހައްމަދު ސޯލިހު ހުއްޓަސް އަދި އެހެން މީހަކު ހުއްޓަސް އެ އޮންނަ އެކުވެރިކަމާއި ބަދަހިކަން ބާއްވާނެ ގޮތްތަކެއް ތަރުތީބު ކުރެވިފައި އޮތީ،" އޭނާ ވިދާޅުވި އެވެ.\nމި ފަހަރުގެ އާންމު އިންތިޚާބުގައި ޕީޕީއެމަށް ކާމިޔާބު ކުރެވުނީ އެންމެ ފަސް ގޮނޑި އެވެ. އެ ޕާޓީއާ އެކު ކޯލިޝަން ހެދި ކޮންގްރެސް ޕާޓީ އަށް ނެގުނީ އެންމެ ތިން ގޮނޑި އެވެ. މިދިޔަ އަހަރުގެ ރިޔާސީ އިންތިޚާބާއި އޭގެ ކުރިން ބޭއްވި ލޯކަލް ކައުންސިލްތަކުގެ އިންތިޚާބުގައި ވެސް އެ ޕާޓީ ވަނީ ބޮޑު ބައްޔަކުން ބަލިވެފަ އެވެ.\nރައްޔިތުންގެ މަޖިލިސް ޕީޕީއެމް ކުރީގެ މެމްބަރު އަހުމަދު ނިހާން ރައްޔިތުންގެ މަޖިލީހުގެ އިންތިޚާބު 2019 ޕީޕީއެމްގެ ކޯޅުން އިދިކޮޅު ފަރާތްތައް\n57 ކޮމެންޓް, 137 ރިއެކްޝަންސް\nތިމީހުން ބެލީ ރައްޔިތުންނަށް ކަމެއް ކޮށްދޭކަށް ނޫން. ރައްޔިތުން ތިމީހުންނަށް ކަންތައްތައް ކޮށްދޭންޖެހޭ ކަމަށް. ތިމާމެންގެ ބަސް ހަރުކޮށް ގައްޑާ ވާން. އަމިއްލަ ބޮނޑި ބޮޑު ކުރަން. އެކަމާ ހެދި ޕާޓީގެ ކަމަކާ ވިސްނާލަން ވަގުތު ނުލިބުނީ.\nޕީޕީއެމަށް ތިޔަ ދިމާވި ނާކާމިޔާބީ އަކީ ހަމަ ނިހާނުމެން ދުލުން ގޮން ޖައްސަވަމުން ކިޔާއެކައްޗެއް އަބަދު ކިޔަމުން އަޔަތީ ނިކުތްނަތީޖާ! ޢެއިގެ ފުރިހަމަ ޒިއްމާ ނިހާންނަގަންޖެހޭ! ޤާނޫނު ނަގަހައްޓަން! ޢިސްލާމްދީން ޙިމާޔަތްކުރަން މިނިވަންކަން ދަމަހައްޓަން މިލަވައިގެ ނަތީޖާ! ލާދީ ވެރިންނެއް އަޔަކަ ނުދޭނަން! މިބަސްތަކެއް މިހާރު ނުވިކޭނެ! ނުބައި ޕްރަޑަކްޓެއް ވިއްކަން ހަދައިގެން ދިމާވިގޮތް! ރައްޔިތުންނަށް ކޮށްދޭނެ އެއްވެސް ކަމެއްގެ ވާހަކައެއް ނުދެއްކޭ!!!\nހުރިހާ ސިޔާސީ ޕާޓީގެ ވެރިން ބަންދުކޮއްފަ އެވަރުންވެސް ކާމިޔާބުނުވި.. އަދީބު ޕީޕީއެމް ހިންގަން ހުރިނަމަ ޔަގީން ކާމިޔާބުކުރާނެ ދެންވެސް އުމަރާ ޕާޓީހަވާލު ކޮއްފަދޭބަލަ އޭނައެކަން ކުރާނެ\nކަލޭމެންގެ ކިބުރުވެރިކަމޯ.؟ ކަލޭމެން ބުނީމެއްނޫން އައްޑޫމީހުން ނުލަޔޭ މިފަހަރު ރިޔާސީ އިންތިހާބު ކާމިޔާބުކުރާނީ!! ކަލޭމެން ބުނީމެއްނޫން ފޭދޫ ރައްޔަތުންކާރީ ހިތަދޫމީހުންނައް ވެކުސިންދޭށޯ އެމީހުންނައް ނުވިސްނެޔޯ. އައިބީއަށް އަހަރުމެން ހިތަދޫމީހުން އޮންނާނީ ބަލިކުދިން ބޯކަހަލަ ވެކުސިނެއްދީފަ..ކަލޭމެން ބުނީމެއްނޫން ހުރިހާމައްސަލަޔެއްގޮސް ހުއްޓެނީ އަރާއިރަށޯ...؟ މިފަހަރު އައްޑޫގެ ހުރިހާވޯޓެއް ގޮސްހުއްޓުނީ ތިމީހުން ބުނިތަނަށް އަހަރުމެން އެކަންކޮއްފިން\nހަނދާން އެބަހުރި ނިހާން ބުނުއްވި ހަނދާން ގާނޫނު ބަދަލުކޮއްގެން ދެދައުރަށްވުރެ ގިނައިންވެސް ރައީސް ޔާމީން ބަހައްޓަވަން ހިޔާލުފާޅު ކުރެއްވިކަން. އަޅުގަނޑުމީ ޔާމީންގެ އިގްތިސާދީ އެޖެންޑާއަށް ތައުރީފުކުރާމީހެއް. އެކަމު ނިހާން އާއި އަދުރޭފަދަ ބޭބޭފުޅުންނާއި ހެދި އަޅުގަނޑުވެސް އިދިކޮޅަށް ވޯޓްދޭން މަޖުބޫރުވީ. ފޭލުވީ ތިބޭބޭފުޅުންގެ ސަބަބުން. ހާއްސަކޮށް ގިނަގިނައިން ބަސްވިދާޅުވާ ބޭފުޅުން.\nއެންމެ ބޮޑު ފެއިލިއަރ އަކީ މާސިންގާ ވައްކަމާއި، ވެރިކަމުގެ ނުފޫޒާއި ބާރު ފޯރުވުން. ރައްޔިތުންގެ ފައިސާއިން ވަކި ފަރުދަކަށް ވަކި ޕާޓީއަކަށް ނާޖާއިޒް ފައިދާ ވާކަށް އަދިވެސް ރައްޔިތުން ބޭނުުމެއް ނުވާނެ.\nކިބުރު ވެރިވެ ބޮޑާވެ ގަތީ.\nޕީޕީއެމް ރަގަޅުވާނީ އަދުރޭ ޔާމިން ބޭރުކޮއްގެން.\nރިސޯޓު ތަކުން ބަލިކޮއްލީ ހިއްސާދޭންބުނެ ނުދިނީމަ ފުރަތަމަދުވަހުން ފެށިގެން ދިންނަމަ ވޯޓުދޭނަން2އަހަރުން އަޅަންބުނި އެއާޕޯޓު5އަހަރުވީއިރު ނިންމާނުލީމަ އިންޓްރަސްޓް ކުޑަލޯނުލިބޭނެ ގޮތެއް ނުދެއްކީމަ ކަރަންޓާ ފެނުގެ އަގު އިންތިހާބޮޑުކޮއް ބޭރުގައުމުތަކާ މޫނުކެނޑި މީހުން ގެއްލި ތިޖޫރީ ފޫގޮސް ފަނޑިޔާރުގެ ހިސޯރުކޮއް ހުރިހާ ސިޔާސީވެރިން ޖަލައްލާ ރާއްޖެޓީވީ ރޯކޮއް މަގުބަންދުކޮއް މިކަހަލަ ސަބަބުތަކާ ވައްކަމާހެދި\nދެންމިސަރުކާރުން ތިޔައެއާޕޯޓު އަޅާނެބާ ރިސޯޓުހިއްސާ ދޭނެބާ އިންޓްރަސްޓްކުޑަލޯނު ދޭނެބާ މަބަލާނަން އަޅެ\nޕީޕީއެމް ފެއިލްވީ ދުވަހަކުވެސް ތިމާމެންގެ ވެރިކަން ނުނިމޭނެކަމަށް ހީކޮށް ފާޅުގާ ވައްކަންކޮށް ރައްޔިތުން އަނިޔާވެރިވެ ހިތުހުރިގޮތަކަށް ދަޢުލަތް ހިންގަން އުޅުނީމަ!


Nukulhedhuntherikan hunna meeheh ge bolugai goangneh alhuvai holhidhandi eh gai bandhefi! | Mihaaru\nނުކުޅެދުންތެރިކަން ހުންނަ މީހެއްގެ ބޮލުގައި ގޯންޏެއް އަޅުވައި ހޮޅިދަނޑިއެއްގައި ބަނދެފި!\n15 މެއި 2019 - 21:57\nއުމުރުން، 50 އަހަރުގެ މީހާ ބަނދެ، އަނިޔާކުރި މައްސަލަ ފެންމަތިވީ، ސޯޝަލް މީޑިއާގައި ފޮޓޯތަކެއް ދައުރުވުމުންނެވެ. އެ ފޮޓޯތަކުން ފެންނަ ގޮތުގައި، މަގުމަތީގައި ހުރި ހޮޅި ދަނޑިއެއްގައި ވާގަނޑަކުން އޭނާ ބަނދެފައި ހުރީ ބޮލަށް ގޯންޏެއް ލައްވައިފަ އެވެ.\nފޭދޫ ކައުންސިލަރަކު މިރޭ ވިދާޅުވީ މިދިޔަ ހޯމަ ދުވަހުގެ ރޭ އަންހެންމީހާ ބަނދެފައި ހުއްޓައި ފެނިގެން، ވާގަނޑު މޮހާލީ، އެ މަންޒަރު ފެނުނު އެ ރަށުގެ ބައެއް ކަމަށް މައުލޫމާތު ލިބިވަޑައިގެންފައިވާ ކަމަށެވެ. އެއީ، ކޮން ބަޔަކު ކުރި ކަމެއް ކަން މިހާތަނަށް އެނގިވަޑައިގެންފައި ނުވާ ކަމަށް އޭނާ ވިދާޅުވި އެވެ.\n"އެކި މީހުންނަށް އުނދަގޫކުރަމުން މުޅި ރަށު ތެރޭގައި ދަންވަރު ވެސް ހިނގާނެ. އެކަމާ ހިތްހަމަނުޖެހުނު ބައަކު ކުރި ކަމެއް ކަމަށް ބޮޑަށް ބެލެވެނީ، ކޮންމެ ބަޔަކު ކުރިއަސް އެއީ ރަނގަޅު ކަމެއް ނޫން،" ކައުންސިލަރު ވިދާޅުވި އެވެ.\nމީހަކާ އިނދެގެން އުޅޭ އެ އަންހެންމީހާގެ ފަސް ދަރިން ތިބެ އެވެ. އާއިލާ މީހުންގެ ވެސް ފޭދޫގައި ދިރިއުޅެ އެވެ. އެކަމަކު އޭނާގެ އުޅުން ހުންނަ ގޮތުން، އާއިލާގެ އަޅާލުންތެރިކަމެއް މާބޮޑަކަށް ނުލިބެ އެވެ.\nކައުންސިލުން ބުނިގޮތުގައި، އަންހެންމީހާގެ ފަސް ދަރިންގެ ތެރެއިން 18 އަހަރު ފުރިފައިވާ ބައެއް ކުދިންނަކީ ވެސް ނުކުޅެދުންތެރިކަން ހުންނަ މީހުންނެވެ. އެހެންކަމުން، ފިރިމީހާއާ އެކު އޭނާ ދިރިއުޅެނީ ވަކިން ގެއެއްގަ އެވެ.\nޖެންޑާ މިނިސްޓްރީގެ މީޑިއާ އޮފިޝަލް މިރޭ ވިދާޅުވީ ނުކުޅެދުންތެރިކަން ހުންނަ މީހަކު ބަނދެ، އަނިޔާކުރި މައްސަލައެއް އެ މިނިސްޓްރީގެ ސަމާލުކަމަށް އައިސްފައިވާ ކަމަށެވެ. އެ އަންހެން މީހާ ދައުލަތުގެ ބެލުމުގެ ދަށަށް ގެންދަން ނިންމާފައިވާ ކަމަށް އޭނާ ވިދާޅުވި އެވެ.\n"އަންހެންމީހާ އަށް ސަލާމަތާއި ރައްކާތެރިކަން ކަށަވަރުކޮށްދޭން ވަނީ ނިންމާފައި. ވީ އެންމެ އަވަސް ފުރުސަތެއްގައި ދައުލަތުގެ ބެލުމުގެ ދަށަށް ބަދަލުކުރާނެ،" އޮފިޝަލް ވިދާޅުވި އެވެ.\nއަންހެން މީހާ ބަނދެފައި ހުރި މަންޒަރުގެ ފޮޓޯ ދައުރުވުމުން، ބައެއް މީހުން ދަނީ އެ އަމަލު ކުށްވެރިކޮށް، ނުރުހުން ފާޅުކުރަމުންނެވެ. އެއް ބަޔަކު ސިފަކޮށްފައިވާ ގޮތުގައި، އެއީ، "ވަރަށް ރަހުމްކުޑަ، ލާއިންސާނީ އަމަލެކެ"ވެ.\nޝިދާތާ ޝަރީފް، ކުރީގެ ޖެންޑާ މިނިސްޓަރު ޖެންޑާ މިނިސްޓްރީ ށ. ފޭދޫ ހިއުމަން ރައިޓްސް\n45 ކޮމެންޓް, 193 ރިއެކްޝަންސް\nތިކަމެއް ކުރިބަޔަކަށް މީހަކު މަރަންއުޅުމުގެ ކުށުގެ އަދަބު ލިބެންޖެހޭނެ.\nތީގެ ސެންޓަރެއް ކޮންމެ ރަށަކު ހުންނަން ވާނެ! އޭރުން ގާތްތިމާގެ މީހުންނަށް ޒިޔާރަތްވެސް ކުރެވޭނީ!\nތިޔަ ލާއިންސާނީ ޢަމަލު ހިންގި މީހުންގެ ޢާއިލާއެއްގެ މީހަކަށް ބަޔަކު ތިކަހަލަ ކަމެއް ކޮށްފިއްޔާ ހަމަ ގައިމު ތިޔަ ބަޔަކު ކެކިއަރާނެކަން. މުސްލިމުންނޭ ކިޔައިގެންތިބި، އިންސާނިއްޔަތު ކަމުގެ ކުނޑިފަށެއް ވެސް ހަށިގަނޑުގައި ހުރިނަމަ މިފަދަ ކަންކަން ކުރާކަށް ނުކެރޭނެ. އެބަޔަކު ހޯދައި ޤާނޫނީ އަދަބުވެސް ދޭންޖެހޭނެ. މިފޮޓޯ ސޯޝަލް މީޑިއާގައި ބޭނުންކުރި ބަޔަކު ހޯދައި ފިޔަވަޅު އަޅަން ޖެހޭނެ\nލޭމައްޗަށްދާ މީހާގެ ޒިންމާދާރު ފަރާތެއް ނެތީތީ މާހިތާމަ ކުރަން ޖެހޭ... ކަމާބެހޭ ފަރާތްތަކުން މިފަދަމީހުނާމެދު ހަރުކަށި ނުވެއްޖެނަމަ ދެންހިންގާ އަމަލު މާހިތިވާނެ..\nމިހާއަށް ހިމާޔަތް ލިބުނީމައި ނިމުނީކީ ނޫން. ޕޮލިހުން މިކަން ތަހުގީގު ކޮށް އަދަބު ވެސް ދެންޖެހޭ. އޭރުން އެހެން ރައްރަަށުގައި ތިބި އެހެން މީހުނަށްވެސް ރައްކާތެރިކަން ލިބޭނީ.\nވަގުތުން ވަގުތަށް އެކަން ކުރިބަޔަކު ހިފާ ހައްޔަރުކުރަން ގޮވާލަން.\nތިކަން ކުރި މީހުން ވަކި ކުޅެދޭބާ؟؟ ބޮލުގަ ތެތްކަމެއް ހުރިނަމަ ނުކުރާނެ\nއަދިވެސް އިތުރު ކައުންސިލެއް ހަދަންވީތޯއްޗެ.\nކަމެއް ވީމައި ފިޔަވަޅު އަޅަން ލަސްނުކޮށް މިފަދަ ކަންތައް ހުއްޓުމަށް ދުރާލާ މަސައްކަތް ކުރުމެއް ނޯވޭތަ؟ މަޤާމު ތައް ވިހާ ވަރުން ވިހަނީ، އެކަމަކު ޒިންމާތައް ދަނީ މަގު މަތި ވަމުން. ޖެންޑާ މިނިސްޓަރަށް ވަރަށް ސަލާމް. ވާޖިބު އަދާ ނުކުރެވޭނަމަ، ދުރަށް ޖެހިލައި އެހެން ފަރާތަކަށް ފުރުޟަތު ދިނުމަކީ ލަދުވެތި ވާންޖެހޭ ކަމެއް ނޫން. ކުއްޖަކު މަރުވެ ނުވަތަ ދެރަ ހާދިސާއެއް ދިމާވުމުން އެކަމާ ވަރަށް ބާރަށް ތެޅިގަންނާނެ. ޝުކުރިއްޔާ\nމިއަދު ގެ ނަމުގައި ކޮމެންޓް ލިއުނު މީހާއަށް ވާނުވާ އެނގޭތަ؟


Budget committee ge muqahrrirakah Nashiz, Naib akah Bigey.\nބަޖެޓް ކޮމެޓީގެ މުޤައްރިރަށް ނާޝިދު، ނާއިބަކަށް ބިގޭ\nމަޖިލީހުން ފާސްކުރި ބަޖެޓަކީ ރާއްޖެ ބަނގުރޫޓު ވުމުގެ ބިރުއޮތް ބަޖެޓެއް: އިދިކޮޅު\nއަންނަ އަހަރަށް 36.99 ބިލިއަން ރުފިޔާގެ ބަޖެޓެއް ފާސްކޮށްފި\nމިދިޔަ ތިން އަހަރު ބަޖެޓްކުރެވުނު އެއްވެސް މަސައްކަތެއް ނިލަންދޫގައި ކުރިއަށްނުދޭ: ޖޭފޯ\nއަންނަ އަހަރަށް ދައުލަތުން ލަފާކުރާ ބަޖެޓް ދިރާސާކުރެވުމަށް ރައްޔިތުންގެ މަޖިލީހުގެ ބަޖެޓް ދިރާސާކުރައްވާ ކޮމިޓީގެ މުޤައްރިރަކަށް ކިނބިދޫ ދާއިރާގެ މެމްބަރު މުޙައްމަދު ނާޝިޒު ހަމަޖައްސައިފިއެވެ.\nބެޖެޓް ކޮމިޓީގެ މުޤައްރުރަކަށް ކިނބިދޫ ދާއިރާގެ މެމްބަރު މުޙައްމަދު ނާޝިޒު ކަނޑައެޅުމަށް ފާސްކޮސްފައިވަނީ ކޮމިޓީގައި ބައިވެރިވެ ވަޑައިގެންނެވި މެމްބަރުންގެ އިއްތިފާގުންނެވެ. ކޮމިޓީގެ ނައިބް މުޤައްރިރަކަށް ކަނޑައަޅާފައިވަނީ އަލިފުށި ދާއިރާގެ މެމްބަރު މުޙައްމަދު ރަޝީދު ހުސެއިނެވެ.\nބަޖެޓް ދިރާސާ ކުރުމުމަށް ގަވަރުނަރުނަރާއި، އޮޑިޓަރ ޖެނެރަލް ދެކޭ ގޮތް ސާފު ކުރުމަށް ލިޔުމުން ހޯދަން ވަނީ ފާސްކޮށްފައެވެ. މިލިޔުންތައް ލިބުމަށްފަހު ގަވަރުނަރާއި، އޮޑިޓަރ ޖެނެރަލް އާއި ބައްދަލު ކުރުމަށް ކޮމެޓީން ވަނީ ފާސްކޮށްފައެވެ. މީގެ އިތުރުން ފިނޭންސް މިނިސްޓަރ އިބްރާހިމް އަމީރާއިވެސް ބައްދަލު ކުރުމަށް ވަނީ ހަމަޖެހިފައެވެ. އަދި މިނިވަން މުވައްސަސާތަކުން ބަޖެޓާއި ގުޅޭގޮތުން ހުރި ކަންބޮޑުވުންތައް5ދުވަސް ތެރޭގައި ހިއްސާ ކުރުމަށް ދަންނަވަން ވަނީ ފާސްކޮށްފައެވެ. މިބައްދަލުވުމުގައި ވަނީ ބަޖެޓް ކޮމެޓީއަށް ލިބޭ މައުލޫމާތުތަކައިއެކު އަންނަ އަހަފްތާގެ ހޯމަ ދުވަހު ކޮމެޓީ ބައްދަލުވުމެއް ބޭއްވުމަށް ނިންމާފައެވެ.\nއަންނަ އަހަރަށް ދައުލަތުން ލަފާކުރާ 37 ބިލިޔަން ރުފިޔާގެ ޕްރޮގްރާމް ބަޖެޓް މަޖިލީހަށް ހުށަހަޅުއްވައިދެއްވީ ފިނޭންސް މިނިސްޓަރު އިބްރާހީމް އަމީރެވެ. އަންނަ އަހަރަށް ހުށަހެޅި ބަޖެޓަކީ ސަރުކާރުގެ ވައުދުތައް ފުއްދުމަށާއި، ތަރައްޤީގެ ގިނަ ކަންތައްތަކެއް އެކުލެވޭގޮތަށް ހުށަހަޅުއްވާފައިވާ ބަޖެޓެކެވެ.\nމަޖިލީހުގެ ތަޅުމުގައި ބަޖެޓުގެ ބަހުސް ފެށުމަށް ތާވަލް ކޮށްފައިވަނީ އަންނަ މަހުގެ 8ވަނަ ދުވުހުއެވެ. އަދި ކޮމެޓީން ބަޖެޓު ދިރާސާކޮށް، އަންނަ މަހުގެ 18ވަނަ ދުވަހު ތަޅުމަށް ހުށަހެޅުމަށް ވަނީ މުއްދަތު ކަނޑައަޅާފައެވެ. ކޮމެޓީ ރިޕޯޓަށް 22ވަނަ ދުވަހު ބަހުސް ފަށައި ޑިސެމްބަރުގެ ކުރިން ބަޖެޓް މަޖިލީހުން ފާސް ކުރުމަށް ވަނީ އަމާޒު ކަނޑައަޅާފައެވެ.\n2022ވަނަ އަހަރު ޖުމުލަ ޢާމްދަނީއާއި ހިލޭ އެހީގެ ގޮތުގައި ދައުލަތަށް ލިބޭނެކަމަށް އަންދާޒާކުރެވެނީ 24.3 ބިލިއަން ރުފިޔާއެވެ. މިއީ 2021ވަނަ އަހަރުގެ ނިޔަލަށް ދައުލަތަށް ލިބޭނެކަމަށް މިހާރު ލަފާކުރެވޭ ޢާމްދަނީ އާ އަޅައިބަލާއިރު %23 އިތުރު އަދަދެކެވެ. 2022ވަނަ އަހަރު ޓެކުހުގެ ގޮތުގައި 15.4 ބިލިޔަން ރުފިޔާ ލިބޭނެކަމަށް އަންދާޒާކުރެވޭ އިރު ޓެކްސް ނޫން އެހެން ގޮތްގޮތުން އާމްދަނީގެ ގޮތުގައި ލިބޭނެކަމަށް ލަފާކުރެވެނީ6ބިލިއަން ރުފިޔާއެވެ. މީގެ އިތުރުން 2.9 ބިލިޔަން ރުފިޔާ ހިލޭ އެހީގެ ގޮތުގައި ލިބޭނެކަމަށް ވަނީ އަންދާޒާކޮށްފައެވެ.\nމިނިސްޓަރ ވިދާޅުވީ އަންނަ އަހަރުގެ ބަޖެޓަކީ ސަރުކާރުގެ އެންމެ މުހިއްމު އަމާޒުތަކާއި، ސަރުކާރުގެ ވައުދުތައް ފުރިހަމަކުރުމަށާއި، ދައުލަތުން ރައްޔިތުންނަށް ދޭ ޚިދުމަތްތައް އެފިޝަންޓްކުރުމަށާއި ފެންވަރު ރަނގަޅުކުރުމަށް ސިޔާސަތު ރޭވިފައިވާ ބަޖެޓެއްކަމަށެވެ.\nނާޝިޒު, ބަޖެޓް 2022, މެމްބަރު ބިގޭ


Hernandez Ge 50 Vana Landun Mexico Dhevana Buraa Gaathah - Vaguthu\nހަނާންޑޭޒްގެ 50 ވަނަ ލަނޑުން މެކްސިކޯ ދެވަނަ ބުރާ ގާތަށް\nހަނާންޑޭޒް މެކްސިކޯގެ ދެވަނަ ގޯލު ކާމިޔާބުކޮށްދެނީ - ފޮޓޯ: އޭއެފްޕީ\nމެކްސިކޯގެ ގައުމީ ޓީމަށް ހާވިއޭ ހަނާންޑޭޒް ކާމިޔާބުކޮށްދިން 50 ވަނަ ލަނޑުން ދެކުނު ކޮރެޔާގެ މައްޗަށް 2-1 އިން ކުރި ހޯދައި ވޯލްޑް ކަޕްގެ ދެވަނަ ބުރާ ގާތަށް މެކްސިކޯ ޖެހިލައިފިއެވެ.\nމިރޭގެ މޮޅާއެކު ކުޅުނު ދެ މެޗުން ވެސް މޮޅުވެ ލިބުނު ހަ ޕޮއިންޓާއެކު މެކްސިކޯ އޮތީ ގްރޫޕް އެފްގެ އެއްވަނައިގައެވެ. ދެވަނައިގައި މެކްސިކޯ އަށްވުރެ އެއް މެޗު މަދުން ކުޅެ ތިން ޕޮއިންޓާއެކު ސްވިޑެން އޮތްއިރު ތިންވަނައިގައި އޮތް ޖަރުމަނު އަދި ގްރޫޕްގެ ފުލުގައި އޮތް ކޮރެޔާ އަށް ޕޮއިންޓެއް ލިބިފައެއް ނުވެއެވެ.\nމި ގްރޫޕްގައި މިރޭ ޖަރުމަނާއި ސްވިޑެން ބައްދަލުކުރާނެއެވެ. މި މެޗުގެ ނަތީޖާ ނިކުންނަ ގޮތަކުން މެކްސިކޯ އަށް މިރޭވެސް ދެވަނަ ބުރުގެ ޖާގައެއް ކަށަވަރުވުމުގެ ފުރުސަތު އެބައޮތެވެ.\nވެލާ ޕެނަލްޓީ ކާމިޔާބުކޮށްދެނީ - ފޮޓޯ: އޭއެފްޕީ\nމުބާރާތުގެ ފުރަތަމަ ޖަރުމަނުގެ މައްޗަށް ކުރި ހޯދާފައިވާ މެކްސިކޯ އިން މިރޭގެ މެޗުގައި ވެސް ރަނގަޅު ކުޅުމެއް ދެއްކިއިރު މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ވެސް އެޓީމުންނެވެ. މެޗުގެ 26 ވަނަ މިނެޓްގައި މެކްސިކޯ އަށް ލިބުނު ޕެނަލްޓީއަކުން މި ގޯލު ކާމިޔާބުކޮށްދިނީ ކާލޯސް ވެލާއެވެ. މި ޕެނަލްޓީ މެކްސިކޯ އަށް ލިބުނީ ކޮރެޔާގެ ޕެނަލްޓީއޭރިއާގެ ތެރެއިން އެޓީމުގެ ކުޅުންތެރިއެއްގެ އަތުގައި ބޯޅަ ޖެހުމާ ގުޅިގެންނެވެ.\nމި ގޯލަށްފަހު ފުރަތަމަ ހާފް ނިމުމުގެ ކުރިން ލީޑު ފުޅާކޮށްލަން މެކްސިކޯ އަށް ވަނީ ރަނގަޅު ދެ ފުރުސަތެއް ލިބިގެން ގޮސްފައެވެ. އެގޮތުން ފުދޭވަރަކަށް ހުހަށް ހުރެ މިގޭލް ފޮނުވާލި ހަމަލާ ކޮރެޔާގެ ކީޕަރު ދިފާއުކުރިއިރު ލޮޒާނާ ފޮނުވާލި ހަމަލާ ދިޔައީ ގޯލާއި އަމާޒުނުވެ ބޭރަށެވެ.\nފުރަތަމަ ހާފްގައި ގޯލެއް ކާމިޔާބުކުރަން ކޮރެޔާ އަށް އެންމެ ރަނގަޅު ފުރުސަތެއް ލިބުނީ ސޮން އާއި ކީ އަށެވެ. އެގޮތުން ސޮން ފޮނުވާލި ދެ ހަމަލާއެއް މެކްސިކޯގެ ޑިފެންޑަރުން ބްލޮކް ކުރިއިރު ކީ ފޮނުވާލި ބާރު ހަމަލާގެ ހުރަހަކަށްވީ މެކްސިކޯގެ ހުނަރުވެރި ކީޕަރު އުޖޯއާއެވެ.\nހާވިއޭ ހަނާންޑޭޒް - ފޮޓޯ: އޭއެފްޕީ\nއެއް ގޯލުގެ ލީޑަކާއެކު ފުރަތަމަ ހާފް މެކްސިކޯ އިން ނިންމާލިއިރު މެޗުގެ 66 ވަނަ މިނެޓްގައި މެކްސިކޯ އިން ވަނީ އެޓީމުގެ ދެވަނަ ގޯލު ކާމިޔާބުކޮށްފައެވެ. މެކްސިކޯ އިން އުފެއްދި ކައުންޓަ އެޓޭކެއްގައި މި ގޯލު އެޓީމަށް ކާމިޔާބުކޮށްދިނީ ހާވިއޭ ހަނާންޑޭޒްއެވެ. މިއީ ހަނާންޑޭޒް މެކްސިކޯގެ ގައުމީ ޓީމަށް ކާމިޔާބުކޮށްދިން 50 ވަނަ ގޯލަށްވާއިރު އޭނާ އަކީ އެޓީމަށް މިހާތަނަށް އެންމެ ގިނަ ގޯލު ކާމިޔާބުކޮށްދިން ކުޅުންތެރިޔާއެވެ.\nމި ގޯލަށްފަހު ދެ ޓީމުގެ ފަރާތުން ދާދި ހަމަހަމަ ކުޅުމެއް ފެނިގެން ގޮސްފައިވާއިރު ކޮރެޔާގެ ހަމައެކަނި ގޯލު މެޗުގެ ފަހު ވަގުތުކޮޅުތެރޭ ކާމިޔާބުކޮށްދިނީ ޓޮޓެންހަމް އަށް ކުޅެމުން އަން ސޮންއެވެ.\nމިރޭގެ މެޗުން މެކްސިކޯ މޮޅުވިއިރު މިއީ 2002 ވަނަ އަހަރަށްފަހު ވޯލްޑް ކަޕްގައި ކުޅުނު ފުރަތަމަ ދެ މެޗުން މެކްސިކޯ މޮޅުވި ފުރަތަމަ ފަހަރުކަން ފާހަގަކޮށްލެވެއެވެ. އަނެއްކޮޅުން މިއީ ވޯލްޑް ކަޕްގައި ކޮރެޔާ ޖެހިޖެހިގެން ބަލިވި ހަތަރު ވަނަ މެޗެވެ.\nގްރޫޕް ސްޓޭޖުގައި މި ދެ ޓީމަށްވެސް ބާކީ ދެން އޮތީ އެންމެ މެޗެއް ކަމަށްވާއިރު، ގްރޫޕްގެ ފަހު މެޗުގައި މެކްސިކޯ ނިކުންނާނީ ސްވިޑެންއާ ދެކޮޅަށެވެ. އަދި ކޮރެޔާ ނިކުންނާނީ ޖަރުމަނާއި ދެކޮޅަށެވެ.\nކޮވިޑް-19: މެކްސިކޯ އިން އިތުރު 1،214 މީހަކު މަރުވެއްޖެ


އަފްޣާނިސްތާނުގައި މިނިވަން، ސައްޙަ އިންތިޚާބެއް ބާއްވަންޖެހޭ: އދގެ މަންދޫބު އަފްޣާނިސްތާނުގައި މިނިވަން، ސައްޙަ އިންތިޚާބެއް ބާއްވަންޖެހޭ: އދގެ މަންދޫބު\nއަފްޣާނިސްތާނުގައި މިނިވަން، ސައްޙަ އިންތިޚާބެއް ބާއްވަންޖެހޭ: އދގެ މަންދޫބު\nމިމަހުގެ ފަހުކޮޅު އަފްޣާނިސްތާނުގައި ބާއްވާ ރިޔާސީ އިންތިޚާބަކީ ހުރިހާ ފަރާތަކުން ބައިވެރިވާ، ސައްޙަ އިންތިޚާބަކަށް ހެދުމަށްކަމާބެހޭ ފަރާތްތަކުން މަސައްކަތްކުރަންޖެހޭނެކަމަށް އދން އަފްޣާނިސްތާނަށް ކަނޑައަޅުއްވާފައި ހުންނަވާ މަންދޫބު ޓަޑާމިޗީ ޔަމަމޯޓޯ ވިދާޅުވެއްޖެއެވެ.\nއަފްޣާނިސްތާނުގެ ޙާލަތާ ގުޅޭގޮތުން އދގެ ސަލާމަތީ މަޖިލީހަށް މަޢުލޫމާތުދެއްވަމުން އދގެ މަންދޫބު ވިދާޅުވީ ކުރިއަށްއޮތް އިންތިޚާބަކީ އަފްޣާނިސްތާނުގެ ޑިމޮކްރަސީ އިތުރަށް ވަރުގަދަކުރުމަށް އެޅިގެންދާނެ ފިޔަވަޅަކަށް ހަދަން ޖެހޭކަމަށެވެ. ޔަމަމޯޓޯ ވިދާޅުވީ އިންތިޚާބު ކާމިޔާބު އިންތިޚާބަކަށް ހެދުމަށް މިނިވަން އިލެކްޝަންސް ކޮމިޝަނަކާއި އިންތިޚާބާބެހޭ ޝަކުވާތައް ބަލައިގަންނަ އިދާރާއަކާއި ސަލާމަތީ އިދާރާތަކާއި މަދަނީ ޖަމާޢަތްތަކުންކުރާ މަސައްކަތްތަކަށް އދން ފުރިހަމައަށް ތާޢިދުކުރާނެކަމަށެވެ.\nމި އިންތިޚާބަކީ ގިނަ ފަރާތްތަކުން ބައިވެރިވާ މިނިވަން އިންތިޚާބަކަށް ހެދުމަށް އިންތިޚާބުގައި ވާދަކުރައްވާ ކެނޑިޑޭޓުންނާ އިންތިޚާބުގައި ވޯޓުދޭ ފަރާތްތަކުންވެސް އިސް ދައުރެއް އަދާކުރަންޖެހޭކަން އދގެ މަންދޫބު ފާހަގަކުރެއްވިއެވެ. އޭނާ ވިދާޅުވީ އަފްޣާނިސްތާނުގެ ގިނަ ރައްޔިތުން އުއްމީދުކޮށްގެން ތިބީ އެ ޤައުމުގައި މިހާރުކުރަމުންދާ ހަނގުރާމައަށް ދާއިމީ ޙައްލެއް ހޯދޭނޭ ދުވަހެއްގެ އިންތިޒާރުގައިކަމަށެވެ. އެހެންނަމަވެސް ސުލްޙައިގެ ބަދަލުގައި އެ ފަރާތްތަކުގެ މިނިވަންކަމާ ބައެއް އަސާސީ ޙައްޤުތައް ގެއްލިގެން ދިއުމަކީ އަފްޣާނިސްތާނުގެ ރައްޔިތުން ބޭނުންވާކަމެއް ނޫންކަމަށް އެނާ ވިދާޅުވިއެވެ.\nމިމަހުގެ 28ވަނަ ދުވަހު އަފްޣާނިސްތާނުގައި ބޭއްވުމަށް ހަމަޖެހިފައިވާ ރިޔާސީ އިންތިޚާބަކީ 2001ވަނަ އަހަރު އެމެރިކާއިން އެ ޤައުމަށް އަރާ، ހަނގުރާމަ ފެށިފަހުން އަފްޣާނިސްތާނުގައި ބާއްވާ 4ވަނަ ރިޔާސީ އިންތިޚާބެވެ.


Syria: Roadha ah demand boduvaa helenbeli juice vikka Ishaaq huri thayyarah | ThePress\nސޫރިޔާ: ރޯދައަށް ޑިމާންޑް ބޮޑުވާ ހެލެނބެލި ޖޫސް ވިއްކާ އިސްހާގު ހުރީ ތައްޔާރަށް\nސޫރިޔާގެ ދިމިޝްކުގައި ހެލެނބެލި ޖޫސް ވިއްކާ އިސްހާގު / ފޮޓޯ: އާރްއެފްއައި\nހަނގުރާމައިގެ ސަބަބުން ސުންނާފަތި ވެފައިވާ ސޫރިޔާގެ ވެރިރަށް ދިމިޝްކުގެ ބައިބޯ ބާޒާރު ސަރަހައްދުގައި، އުމުރުން 53 އަހަރުގެ އިސްހާގު ކްރިމިދު ލަވައަޅުވާލާފައި ހުރެ، އޭނާގެ ކަސްޓަމަރުންނަށް ހެލެނބެލި ޖޫސް އަޅައިދެމުން ދިޔައެވެ. އިސްހާގު ހުރީ، ކުރިއަށް މި އޮތް، ބަރަކާތްތެރި ރޯދަ މަހަށް ވަރަށް ފުރިހަމައަށް ތައްޔާރު ވެގެންނެވެ. އޭނާގެ ބުރަކަށީގައި އަޅުވާފައިވާ، ރީތި ކުރައިންވެސް އެކަން އަންގައިދެއެވެ.\nއިސްހާގަކީ ދިމިޝްކުގެ މަގުތަކަށް މަޝްހޫރު ވިޔަފާރިވެރިއެކެވެ. އަހަރުގެ އެހެން ދުވަސްވަރާ އަޅާ ބަލާއިރު، ރޯދަމަހު އިސްހާގަށް ލިބޭ ކަސްޓަމަރުންގެ އަދަދު ގިނައެވެ. އެހެނީ، ރޯދަ ވީއްލުމަށްޓަކައި، ގިނަ ބަޔަކަށް ހެލެނބެލި ޖޫސް މީރުވުން ކަމަށް އިސްހާގު ބުނެއެވެ.\nސޫރިޔާގެ ދިމިޝްކުގައި ހެލެނބެލި ޖޫސް ވިއްކާ އިސްހާގު / ފޮޓޯ: ނިއު އަރަބް\nއިސްހާގު ބުނާ ގޮތުގައި އޭނާގެ މައިގަނޑު މަސައްކަތަކީ ކަސްޓަމަރުން އުފާ ކޮށްދިނުމެވެ. ކަސްޓަމަރުންގެ މޫނުތަކަށް ހިނިތުންވުން ގެނެސްދިނުމެވެ. ހާސްކަމުގެ ތެރޭގައި އެނާއާ ބައްދަލުކުރާ ކަސްޓަމަރުގެ މޫނުމައްޗަށް އުޖާލާ ކަން ގެނެސްދިނުމަށް އިސްހާގު މަސައްކަތް ކުރެއެވެ. އެކަމުގެ ސަބަބުން އޭނާއަށްވެސް އުފާ އިހުސާސް ވާ ކަމަށް، 16 ދަރިންގެ ބައްޕަ، އިސްހާގު ބުނެއެވެ.\nކަސްޓަމަރުންނާ މެދު އިސްހާގު ބަހައްޓާ ގާތް ކަމުގެ ނަތީޖާއެއްގެ ގޮތުން، އޭނާ އަތުން ޖޫސް ގަންނަ ގިނަ ކަސްޓަމަރުން، އިސްހާގާއެކު ސެލްފީވެސް ނަގައެވެ. ކަސްޓަމަރުންނަށް ޖޫސް އަޅާ ދިނުމަށްވެސް އިސްހާގު ގެންގުޅެނީ އާދަޔާ ހިލާފު އުކުޅުތަކެކެވެ. މި މަންޒަރު ބަލަން ކަސްޓަމަރުން ތިބޭއިރު، އެމީހުންނަށް އޭނާ ލަވަވެސް ކިޔައިދެއެވެ.\nއިސްހާގު މި ވިޔަފާރި ކުރަމުން އަންނަތާ 40 އަށް ވުރެ ގިނަ އަހަރު ވެއްޖެއެވެ. ދިގުލާ ގޮސްފައި ވާ ހަނގުރާމައިގެ ސަބަބުން، އިގުތިސޯދު އިނދަޖެހުމުގެ އަސަރު، އޭނާގެ ވިޔަފާރިއަށްވެސް ފޯރާ ކަމަށް އިސްހާގު ބުނެއެވެ.\nސޫރިޔާގެ ދިމިޝްކުގައި ހެލެނބެލި ޖޫސް ވިއްކާ އިސްހާގު / ފޮޓޯ: އަރަބް ނިއުސް\nސޫރިޔާގެ އާބާދީގެ ބޮޑު ބައެއް މިހާރު ދިރިއުޅެމުން އަންނަނީ އިންތިހާ ފަގީރު ކަމުގެ ތެރޭގައެވެ. ކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމާއެކު، ލޮކްޑައުންގެ ތަކުލީފުތައްވެސް ސޫރިޔާގެ ރައްޔިތުން އުފުލިއެވެ.\nއިސްހާގު ބުނާ ގޮތުގައި، ފާއިތުވީ3އަހަރެއްހާ ދުވަހުގެ ރޯދަ މަހަކީ، ތަފާތު މަސްތަކެކެވެ. މައިގަނޑު ސަބަބަކީ، މާލީ ތަނަވަސްކަން ނެތުމުގެ ކަންބޮޑުވުމެވެ.\nސޫރިޔާގެ ސަރުކާރުން ބުނާ ގޮތުގައި އެ ގައުމަށް މާލީ ހީނަރުކަން ކުރިމަތިވީ، ހުޅަނގުގެ ދަތިކުރުމުގެ ފިޔަވަޅުތަކުގެ ސަބަބުންނެވެ. އިގުތިސޯދީ ހީނަރުކަމާ، ކޮވިޑްގެ ނުރައްކަލުގެ އިތުރުން އަވަށްޓެރި ލުބްނާނުގެ މާލީ ކާރިސާގެ އަސަރުވެސް ސޫރިޔާއަށް ފޯރައެވެ.\nމިކަމުގެ އަސަރު އިސްހާގަށްވެސް ފޯރައެވެ. ހެލެނބެއްޔާއި ހަކުރުގެ އަގު އުފުލެމުންދާއިރު، ކަރުތެންމާލާނެ ލުއިބުމަކަށް އިންސާފުކޮށްލާނެ ފައިސާ ފޮއްޗެއް ނެތް މީހުންގެ އަދަދު އަންނަނީ އިތުރުވަމުންނެވެ. އިސްހާގަށް ގެއްލެނީ ކަސްޓަމަރުންނެވެ. ނަމަވެސް، ލުއިބުއިމަކަށް އިންސާފު ކުރުމުގެ ކުރިން، ޒަރޫރީ ކާބޯތަކެތި ހަމަކުރަން ޖެހޭނެކަން، ޚުދު އިސްހާގުވެސް ގަބޫލު ކުރެއެވެ.\nރިޕޯޓް ރޯދަ ލައިފްސްޓައިލް ސީރިއާ


Ga.Villigilli fuluhunge belumuge dhashugai huri banguraatha nahthaalaifi - AO News\nގއ. ވިލިނގިލި ޕޮލިސް ސްޓޭޝަނުގެ ބެލުމުގެ ދަށުގައިހުރި ބަނގުރާ ނައްތާލައިފި\nގއ. ވިލިނގިލި ޕޮލިސް ސްޓޭޝަނުގެ ބެލުމުގެ ދަށުގައިހުރި ގިނަ އަދަދެއްގެ ބަނގުރާ ނައްތާލައިފިއެވެ.\nއެކި މައްސަލަތަކުގައި ފުލުހުންގެ ބެލުމުގެ ދަށަށް ގެނެސްފައިވާ ތަކެތީގެ ތެރެއިން ގއ. ވިލިނގިލި ޕޮލިސް ސްޓޭޝަންގެ ބެލުމުގެ ދަށުގައި ހުރި ބަނގުރާ ނައްތާލާފައިވަނީ މި މަހުގެ 14 ވަނަ ދުވަހު ވިލިނގިލި ޕޮލިސް ސްޓޭޝަނުގައެވެ.\nއެގޮތުން، ނައްތާލާފައިވަނީ 246 ފުޅި ބަނގުރާ އާއި 106 ދަޅު ބިޔަރެވެ.ފުލުހުން ބުނީ މި ތަކެއްޗަކީ 15 ޑިސެމްބަރ 2021 އިން7ފެބްރުއަރީ 2022 އަށް ކޫއްޑޫ އެއާޕޯޓަށް ފުރަންދިޔަ ފަތުރުވެރިންގެ އަތުން ނަގައި އެމްއެންޑީއެފް އިން ފުލުހުންނާ ހަވާލުކޮށްފައިވާ ތަކެއްޗެވެ.\nބަނގުރާ ނައްތާލުން ކުރިއަށް ގެންގޮސްފައިވަނީ ފުލުހުންގެ ބެލުމުގެ ދަށަށް ގެނެވޭ ބަނގުރާއާއި ބަނގުރާގެ މައްސަލަތަކާ ގުޅިގެން ހިފެހެއްޓޭ ތަކެތި ނައްތާލުމުގައި އަމަލުކުރާ ގޮތުގެ ގަވާއިދުގެ ދަށުން އެކަމަށްޓަކައި އެކުލަވައިލި ކޮމިޓީގެ ބެލުމުގެ ދަށުންކަމަށެވެ.


Roadha ah haassa night market anna budha fashanee\nމީގެ ކުރިން ބޭއްވި ނައިޓްމާކެޓެއްގެ ތެރެއިން---\n15 އޭޕްރީލް 20190ކޮމެންޓް\nރޯދައަށް ހާއްސަ ނައިޓް މާކެޓް އަންނަ ބުދަ ދުވަހު ފަށަނީ\nރޯދައަށް ހާއްސަ ކޮށްގެން ބާއްވާ ނައިޓް މާކެޓް އަންނަ ބުދަ ދުވަހު ބޭއްވުމަަށް ނިންމައިފިއެވެ.\nނައިޓް މާކެޓް އިންތިޒާމްކުރާ ލިކަމެކް ޕްރައިވެޓް ލިމިޓެޑުން ބުނީ ރާއްޖޭގައި ބާއްވާ އެންމެ ބޮޑު އިންޑޯ ނައިޓް މާކެޓް ބޭއްވުމަށް ވާން ޖެހޭ އެންމެ ފަހުގެ ތައްޔާރީތައް މިހާރު ވެފައިވާ ކަމަށެވެ. އެގޮތުން އަންނަ ބުދަ ދުވަހުން ފެށިގެން މިމަހު 26 ގެ ނިޔަލަށް ދަރުބާރުގޭގައި ނައިޓް މާކެޓް ކުރިއަށް ދާނެ ކަމަށް ލިކަމެކުން ވަނީ ބުނެފައެވެ.\nނައިޓް މާކެޓް ހުޅުވުމަށް ހަމަޖެހިފައިވާ ގަޑިތަކަށް ބަލާއިރު އަންނަ ބުދަ ދުވަހު ނައިޓް މާކެޓް ހުޅުވުމަށް ހަމަޖެހިފައިވަނީ ހަވީރު 16:00 އިން އެރޭގެ 23:00 ޖަހަންދެންނެވެ. އަދި އަންނަ ބުރާސްފަތި (17 މާޗް) ދުވަހުން ފެށިގެން މިމަހު 25 ވަނަ ދުވަހު މެންދުރުފަހު 14:00 އިން ރޭގަނޑު 23:00 ނައިޓް މާކެޓް ހުޅުވާއިރު ނައިޓް މާކެޓް ބާއްވާ އެންމެ ފަހު ދުވަހު (26 މާޗް) މެންދުރުފަހު 14:00 އިން އެރޭގެ އިރުއޮއްސި 18:00 ހުޅުވާފައި ހުންނާނެ ކަމަށް ލިކަމެކުން ވަނީ ބުނެފައެވެ.\nމި ނައިޓްމާކެޓަކީ ރާއްޖޭގައި މިހާތަނަށް ބާއްވާ އެންމެ ފުރިހަމަ ނައިޓް މާކެޓަށް ހެދުމަށް ގިނަ މަސައްކަތްތަކެއް ކުރަމުންދާ ކަމަށް ލިކަމެކުން ވަނީ ބުނެފައެވެ. ނައިޓުމާކެޓް ބޭއްވުމުގެ މަގުސަދަކީ، އާއްމުނަށް ހުރިހާ މުދަލެއް އެއް ތަނަކުން ހެޔޮ އަގެއްގައި ގަންނަން ލިބޭނޭ އިންތިޒާމު ހަމަޖައްސައިދިނުން ކަމަށް ވެސް ލިކަމެކުން މައުލޫމާތުދެއެވެ.


Pakistan ge visnumakee Ameica aa gulhun badhahikurun\nޕާކިސްތާންގެ ވިސްނުމަކީ އެމެރިކާއާ ގުޅުން ބަދަހިކުރުން: ބިލާވަލް ބުއްޓޫ\nޕާކިސްތާންގެ ފޮރިން މިނިސްޓަރު ބިލާވަލް ބުއްޓޫ ޒަރުދާރީ - ޕާޓީ ބައްދަލުވުމެއްގައި\nޕާކިސްތާން އާއި އެމެރިކާ އަކީ މިހާރަށް ވުރެ ގުޅުން ގާތް ދެގައުމަށް ވާންޖެހޭ ކަމަށް ފޮރިން މިނިސްޓަރު ބިލާވަލް ބުއްޓޫ ޒަރުދާރީ ވިދާޅުވެއްޖެ އެވެ. އެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެންއާ މަޝްވަރާ ކުރެއްވުމަށް ފަހު ބިލާވަލް ވިދާޅުވި ގޮތުގައި ދެގައުމުގެ ގުޅުން މާބޮޑަށް ވެސް ބަދަހިވާން ޖެހެ އެވެ.\n"އަޅުގަނޑުމެ ދެގައުމުގެ ގުޅުން އޮންނަން ވާނީ އެއްދިމާއަކަށް ނަގިލިލެވިފައެއް ނޫން،" ބިލާވަލް ވިދާޅުވި އެވެ.\n"ދެގައުމުގެ ވިސްނުމަށް ވާންޖެހޭނީ ގުޅުމުގެ ދާއިރާ ފުޅާކުރުމާއި ދެމެހެއްޓިނިވި ގޮތެއްގައި އެއްބާރުލުމުގައި ދެމިތިބުން،" ކަމަށް ވަޒީރު ވިދާޅުވި އެވެ.\nޕާކިސްތާން ފޮރިން މިނިސްޓަރުގެ ހައިސިއްޔަތުން މިއީ ބިލާވަލު އެމެރިކާއަށް ކުރައްވާ ފުރަތަމަ ދަތުރެވެ. މިއީ ދެގައުމުގެ ދެމެދުގައި ވީރާނާވެފައި އޮތް ގުޅުން ރަނގަޅު ކުރެވޭތޯ ވަޒީރު ކުރައްވާ ދަތުރެކެވެ.\nފޮރިން މިނިސްޓަރު ކަމަށް ބިލާވަލް އައްޔަން ކުރެއްވީ ޕާކިސްތާންގެ ބޮޑުވަޒީރު ޝެހެބާޒް ޝަރީފް އެވެ. ބޮޑުވަޒީރުގެ މަގާމުގައި ކުރިން ހުންނެވި އިމްރާން ޚާންއަށް އިތުބާރު ނެތް ކަމަށް ގާނޫންހަދާ މަޖިލީހުން ފާސްކުރުމާއެކު އޭނާގެ ވެރިކަން ވަނީ ވެއްޓިފަ އެވެ.\nއިމްރާން ޚާންއަށް ބޮޑުވަޒީރުގެ މަގާމުގައި ހުންނެވުން ބޮޑުކަމަކަށްވެ ވަޑައިގަތީ ރައްޔިތުން އުންމީދުކުރި ވަރަށް އިގުތިސޯދު ރަނގަޅު ނުވުމާއި އާންމުންގެ ދިރިއުޅުމުގެ ހާލަތު ރަނގަޅު ނުވުމެވެ.\nއަފްޣާނިސްތާންގެ ވެރިކަން ތާލިބާނުން ޖަހައިގަތުން ދިފާއުކުރެއްވުމަކީ ވެސް އިމްރާންއަށް ކުރިވެމަތިވެ ވަޑައިގެންނެވި މައްސަލައެކެވެ.\nއިމްރާން ގެންގުޅުއްވީ ދުނިޔޭގައި ނުފޫޒުގަދަ ގައުމުތަކާ ތަންކޮޅެއް ބީރައްޓެހި ވިސްނުމެވެ. އެހެންކަމުން އެމެރިކާ އާއި ޔޫރަޕްގެ ބައެއް ގައުމުތަކުން ޕާކިސްތާން އޮތީ ބާކީކޮށްފަ އެވެ.\nސިޔާސީ ތަޖުރިބާކާރުން ދެކޭ ގޮތުން ބިލާވަލް އެމެރިކާއަށް ވަޑައިގެން ކިތަންމެ މަސައްކަތެއް ކުރެއްވި ނަމަވެސް، އެމެރިކާއިން ޕާކިސްތާންގެ އާސަރުކާރާއެކު އާގުޅުންތަކެއް ގާއިމުނުކުރާނެ އެވެ. އޭގެ ބަދަލުގައި ދެގައުމުގެ ދެމެދުގައި ކޮށިނާރާ ވަރަށް ހަމަހިމޭން ގުޅުމެއްގައި މުއާމަލާތްކުރާނެ އެވެ.\nއަފްޣާނިސްތާން ޕާކިސްތާން އިމްރާން ޚާން + ޕޮލިޓިކްސް\nޕާކިސްތާންގެ ފޮރިން މިނިސްޓަރު އެމެރިކާއަށް\nގާސިމް ސޫރީ އިސްތިއުފާ ދެއްވައިފި\nޕާކިސްތާންގެ ބޮޑުވަޒީރަށް އެމެރިކާ މަރުހަބާ ކިޔައިފި\nޕާކިސްތާނުގައި ގާނޫނު ނެގެހެއްޓިފައި އޮތަތީ އުފާކުރަން


ހެޔޮލަފާ ރަނގަޅު ޖީލެއް ބިނާކުރުމަށްޓަކައި، އިސްލާމީ ތަރުބިއްޔަތަކުން ދަރިން ތަރުބިއްޔަތުކުރަމާތޯއެވެ. – DhiSalafiyyah\nހެޔޮގޮތުގައި ދަރިން ތަރުބިއްޔަތު ކުރުމަކީ ވަރަށްވެސް ބުރަ މަސައްކަތެވެ. އަދި ބޮޑު މަސްއޫލިއްޔަތެކެވެ. ވަރަށް މަތިވެރި ޤުރުބާނީއަކާ އެކު ނޫނީ ނުކުރެވޭނެ ކަމެކެވެ. އަދި ތިމާގެ މަސްއޫލިއްޔަތު އެންމެ ރަނގަޅު ގޮތުގައި އަދާކޮށްގެންނޫނީ ނުކުރެވޭނެ ކަމެކެވެ. ނަމަވެސް އަޅުގަނޑުމެންނަށް މިއަދު މިފެންނަނީ ވަރަށް ތަފާތު މަންޒަރެކެވެ. ކޮންމެ ބަޔަކުންވެސް އެބައެއްގެ މަސްއޫލިއްޔަތު ހަދާން ނެތިފައިވާ ކަހަލައެވެ. ތިމާގެ ދަރިފުޅު ގޯސްމަގުން ހިނގާތަން ފެންނަހިނދު، އެހެންމީހުންނަށް އިނގިލި ދިއްކުރާތަން ފެންނަނީ މަދެއްކޮށެއްނޫނެވެ. މިއީ ކަންތައް ވާންވީ ގޮތެއް ނޫނެވެ. އޭގެބަދަލުގައި މައިން ބަފައިންނާ މުދައްރިސުން އަދި ވެރިންނާ މުޅި މުޖްތަމަޢު އެކުއެކީގައި އެބައެއްގެ މަސްއޫލިއްޔަތު އަދާކުރަން އެބަޖެހެއެވެ.\nކުއްޖާގެ ތަޢުލީމާއި ތަރުބިއްޔަތުގެ ފުރަތަމަ މަދަރުސާއަކީ އެކުއްޖެއްގެ ގެއެވެ. އެކުއްޖާގެ ފުރަތަމަ މުދައްރިސަކީ އެކުއްޖާގެ މަންމައެވެ. އެހެންކަމުން ޞާލިޙް މަޔަކަށް ނޫނީ ޞާލިޙް ދަރިއަކު ތަރުބިއްޔަތެއް ނުކުރެވޭނެއެވެ. މިކަމަށްޓަކައި ކީރިތި ރަސޫލާ صلي الله عليه وسلم މުސްލިމް ފިރިހެނުންނަށް އަމުރުކުރައްވާފައިވަނީ އެމީހުންގެ ދަރިންނަށް ހެޔޮލަފާ މައިން ހޯދައިދިނުމަށެވެ. އެހެނީ ދަރިފުޅު ބޮޑުވަމުން އަންނަވަރަކަށް އެ ދަރިފުޅުގެ އުމުރާ ގުޅޭގޮތުން، ދީނީ ތަޢުލީމު އުގަންނައިދޭން އެބަޖެހެއެވެ. އިސްލާމް ދީނުގެ ރިވެތި އަޚުލާޤުން އެދަރިފުޅު ޒީނަތްތެރިކޮށް، ދުނިޔޭގެ ތަފާތު ކަންތައްތަކަށް ލޯ ހުޅުވިފާވައި، ހޭލުންތެރި ހީވާގި ކުއްޖަކަށް އެކުއްޖާ ހަދަން އެބަޖެހެއެވެ.\nކުއްޖާގެ ތަޢުލީމީ ޙަޔާތް ފެށުމާއި އެކު މައިންބަފައިންނާއި މުދައްރިސުންގެ މަސައްކަތް އެކުއެކީގައި ފެންނަން ޖެހެއެވެ. ކޮންމެ ބަޔަކުވެސް އެބައެއްގެ މަސްއޫލިއްޔަތު ހެޔޮގޮތުގައި އަދާކުރަން އެބަޖެހެއެވެ. ސުކޫލު ތެރޭގައި ކުއްޖާ ހޭދަކުރާ ވަގުތު ތަކުގައިވެސް ކުއްޖާއަކީ ﷲ ސުބުޙާނަހޫ ވަތަޢާލާއަށް ބިރުވެތިވާ، އެކަލާންގެ ރަސޫލާއަށް ފުރިހަމައަށް ތަބާވާ ކުއްޖެއްގެ ގޮތުގައި ކުއްޖާ ތަރުބިއްޔަތު ކުރަންއެބަޖެހެއެވެ. އަދި އެހެންކުދިންނާއި މުޢާމަލާތްކުރާނެ ރިވެތި އުސޫލުތަކާ، އިސްލާމީ ރިވެތި އަދަބުތައް ކުއްޖާއަށް ކިޔައިދޭންވާނެއެވެ. އިސްލާމީ ތާރީޚުގެ ވާހަކަތަކުން ކުއްޖާގެ ސިކުނޑި މުއްސަނދި ކުރަންވާނެއެވެ.\nކުއްޖާއަށް ސުކޫލުގައި ކިޔަވައިދޭ ކޮންމެ މާއްދާއަކީވެސް އިސްލާމީ އުސޫލްތަކަށް ފެތިފައިވާ މާއްދާއަކަށް ވުން މުހިންމެވެ. ހަމައެކަނި އިސްލާމް، މި މާއްދާ އިން އަޅުގަނޑުމެންނަކަށް ފުއްދާލެވޭކަށް ނެތެވެ. ބައޮލަޖީ، ފިޒިކްސް، އަދި ކެމިސްޓްރީ ފަދަ މާއްދާތައް ކިޔަވައިދޭ ހިނދު قرآن ގައި އެމާއްދާތަކާއި ގުޅޭގޮތުން އައިސްފައިވާ ކަންތައްތައް ކުދިންނަށް ކިޔައި ދެވި ދާނެއެވެ. އަދި އިސްލާމީ ބޮޑެތި ޢިލްމުވެރިން މިފަދަ ޢިލްމުތަކާ ބެހޭގޮތުން ހޯދައިފައިވާ ހޯދުންތަކާ، އެފަދަ ޢިލްމުތައް ހޯދުމަށް ކޮއްފައިވާ ބުރަ މަސައްކަތްތަައް ކުއްޖާއަށް ކިޔައިދެވިދާނެއެވެ. އަދި ހަމަ އެހެންމެ އިޤްތިޞާދީ ފިލާވަޅުތައް ނަގައިދޭ ހިނދު، އިސްލާމްދީނުގައި އިޤްތިޞާދީ ނިޒާމް ހަމަޖެހިފައިވާ ގޮތް ކުދިންނަށް ކިޔައިދެވިދާނެއެވެ.\nނަމަވެސް އަޅުގަނޑުމެންގެ މި ސައްތައިން ސައްތަ މުސްލިމް ޤައުމުގެ ޙާލަތަކީ، އިސްލާމް މާއްދާ ކިޔަވައިދޭ ގަޑީގައި ނޫނީ ދީނީވާހަކައެއް ކުއްޖާއަކަށް އަޑެއްވެސްްނީވޭނެއެވެ. އަދި ދަރިވަރުންނަށް ކިޔަވައިދޭން ބޭނުންކުރާ ބައެއް ފޮތްތަކުގައި ވެސް އިސްލާމީ ޢަޤީދާއާ ފުށުއަރާ ބައެއް މައުލޫމާތު އެބަހުރެއެވެ. ނަތީޖާއަކަށްވީ ދަރިވަރުން އިސްލާމްދީނާ ދުރަށްދިއުމެވެ. އިސްލާމީ ރިވެތި އަދަބުތަކާއި އަޚްލާޤަކީ ކުދިން ނުދަންނަ ބީރައްޓެހި އެއްޗަކަށް ވެގެންދިއުމެއެވެ.\nކުއްޖާ ތަޢުލީމު ޙާސިލްކުރަމުންދާ މާހައުލެކޭ އެއްފަދައިން ކުއްޖާ އުޅެމުންދާ މުޖްތަމަޢަކީވެސް ރަނގަޅު މުޖްތަމަޢަކަށް ވާން އެބަޖެހެއެވެ. އެމުޖްތަޢަކީ ކުއްޖާއަށް އިސްލާމީ ރިވެތި ނަމޫނާތައް ފެންނަ މުޖްތަމަޢަކަށް ވާން އެބަޖެހެއެވެ. ނަމަވެސް ހިތާމައަކީ އަޅުގަނޑުމެންގެ މި ކުޑަކުޑަ މުޖްތަމަޢުންވެސް ފެނިގެންމިދަނީ ހަމަނުޖެހުމާއި ތަޅާފޮޅުމެވެ. ދޮގުހެދުމާއި މަކަަރު ހެދުމެވެ. ވައްކަމާއި ފޭރުމެވެ. މީގެ އިތުރުން މާތް ﷲ ނަޙީ ކުރައްވާފައިވާ އެތަކެއް ފާޙިޝް ޢަމަލުތައް ރޭދުވާލު ތަކުރާރު ވަމުންދާ މަންޒަރެވެ. މިފަދަ މުޖްތަމަޢެއްގައި ދަރިއަކު ހެޔޮގޮތުގައި ތަރުބިއްޔަތު ކުރުމަކީ ވަރަށް ވެސް އުނދަގޫ ކަމެކެވެ. އެހެނީ މުޖްތަމަޢެއްގެ ތެރެއިން ކުއްޖާއަށް ފެންނަ ކަންތައްތައް އެކުއްޖާގެ ގައިގައި ހަރުލުންވާނީ، ވަރަށް ފަސޭހަ ކަމަކަށެވެ.\nއެހެންކަމުން ރަނގަޅު ގޮތުގައި ދަރިންތަރުބިއްޔަތު ކުރުމައްޓަކައި ދަރިންނަށް އިސްލާމީ ރިވެތި އަޚްލާގު އުނގަންނައިދީ، އިސްލާމީ ތަރުބިއްޔަތުން ތަރުބިއްޔަތު ދޭން އެބަޖެހެއެވެ. މައިންބަފައިންނާއި މުދައްރިސުން އަދި މުޅި މުޖްތަމަޢުގެ އެންމެހާ އަފްރާދުންވެސް އެދަރިންނަށްޓަކައި ރަނގަޅު ނަމޫނާއަކަށް ވާން އެބަޖެހެއެވެ. އެބައެއްގެ މަސްއޫލިއްޔަތު ހެޔޮގޮތުގައި އަދާކުރަން އެބަޖެހެއެވެ. މިގޮތުންމެނުވީ ހެޔޮލަފާ ޖީލެއް ބިނާނުކުރެވޭނެއެވެ.


Rayyithunge Majlis - Rayyithunge Ummeedhu | #Dhiislam\nރައްޔިތުންގެ މަޖިލިސް – ރައްޔިތުންގެ އުންމީދު\n4 years ago | 1 comment| February 27, 2014\nރައްޔިތުންގެ މަޖިލިހަކީ ރައްޔިތުންގެ އެތައް އުންމީދެއް އެތަނަކާ ގުޅިފައިވާ މުއައްސަސާއެކެވެ. ނުހަނު ބޮޑު ޒިންމާއަކާއި ވާޖިބެއް އަދާކުރާ މުއައްސަސާއެކެވެ. ދައުލަތުގެ އެންމަ ހައިބަވެރި ޤަދަރުވެރި އެއް މުއައްސަސާއެވެ. ތިން ބާރުގެ ތެރެއިން ބާރެކެވެ. ކުރިއަށް އޮތީ މިދެންނެވި މުއައްސަސާ އެކުލަވައިލުމަށް ބޭއްވޭ ޢާންމު އިންތިޚާބެވެ. އެހެންކަމުން މިމުއައްސަސާއާއި އެމުއައްސަސާއަށް މެންބަރުން އިންތިޚާބުކުރުމާމެދު ދެތިން ބަހެއް ލިޔެލަން ގަސްތުކުރީމެވެ.\nމަޖިލިހަކީ ޤާނޫންތައް އެކުލަވައިލައި، ދައުލަތުގެ ޤާނޫނީ ނިޒާމް ބައްޓަންކޮށް، ސަރުކާރު ޖަވާބުދާރީ ކުރުވައި، މިނިވަން މުއައްސަސާތަކާއި ޝަރުޢީ ދާއިރާގެ އެންމެ މަތީ ކޯޓު އެކުލަވައިލުމާއި އެކޯޓަށް ބަދަލުގެނައުމުގެ ޤާނޫނީ ބާރު ލިބިފައިވާ، އެޒިންމާ އަދާކުރާ މުއައްސަސާއެވެ. އަދި ކިއެއްތޯއެވެ؟ ޤާނޫން އަސާސީއަށް ބަދަލުގެނައުމުގެ ބާރު ލިބިފައިވާ މުއައްސަސާއެކެވެ. ރައީސުލް ޖުމްހޫރިއްޔާއާއި އެމަނިކުފާނުގެ ނާއިބު މަޤާމުން ވަކިކުރެއްވުމުގެ ބާރުވެސް ލިބިފައިވާ މުއައްސަސާއެވެ. މިފަދަ މުހިންމު ޒިންމާތަކެއް އަދާކުރާ އަދި ބޮޑެތި ބާރުތަކެއް ލިބިފައިވާ މުއައްސަސާއެއް އެކުލަވައިލުމުގެ ޒިންމާ ދިވެހި ރައްޔިތުން އަދާކުރާއިރު، ހޭވެރިވެ ސަމާލުވެ ތިބެ އެކަންކުރުމަކީ މުހިންމު ކަމެކެވެ.\nޤާނޫން ހެދުމުގައި ރައްޔިތުންގެ މަޖިލިސް:\nކުރިންވެސް ދެންނެވުނު ފަދައިން ރައްޔިތުންގެ މަޖިލީހަކީ ޤާނޫން ހެދުމުގެ ބާރު ލިބިފައިވާ ފަރާތެވެ. ޤާނޫން އަސާސީގެ 70ވަނަ މާއްދާގެ ހ.ގައި ބަޔާންކޮށްފައިވަނީ ދިވެހިރާއްޖޭގައި ޤާނޫން ހެދުމުގެ އެންމެހައި ބާރުތައް ލިބިގެންވަނީ ރައްޔިތުންގެ މަޖިލީހަށް ކަމުގައެވެ. މިދެންނެވި ބާރުތަކަކީ ނުހަނު ބޮޑު ޒިންމާއެކެވެ. ރައްޔިތުންނާއި ޤައުމުގެ އެންމެ މަތީ މަޞްލަޙަތު ރައްކާތެރި ކުރެވޭނެ ގޮތަކަށް ޤާނޫންތައް އެކުލަވާލުމުގެ ޒިންމާއެވެ. މަޖިލީހަށް މިމާއްދާގެ ހ. އަދި ށ.އިން ލިބިދޭ ބާރުތަކަކީ ދައުލަތުގެ އިޤުތިޞާދީ އިޖުތިމާޢީ ޙާލަތު އެފުށް މިފުށަށް ޖަހައިލެވޭ ފަދަ ބާރުތަކެކެވެ. މިހައި ބޮޑު ބާރުތަކެއް ބައެއްގެ އަތް މައްޗަށް5އަހަރުގެ މުއްދަތަކަށް ދޫކޮށްލާ ހިނދު ޒިންމާދާރުވެ، ހޭވެރިވުން ބުއްދިވެރި ނޫންތޯއެވެ؟ _\nރައްޔިތުންގެ މަޖިލީހުން ޤާނޫން ހަދަން ޖެހެނީ ކޮން އުޞޫލެއްގެ މަތިން ކަން ޤާނޫން އަސާސީގައި ވަރަށް ސާފުކޮށް ބަޔާންވެފައިވެއެވެ. އެގޮތުން ޤާނޫން އަސާސީގެ 10ވަނަ މާއްދާގެ ހ.ގައިވަނީ އިސްލާމްދީނަކީ ދިވެހިރާއްޖޭގެ ޤާނޫންގެ މައިގަނޑު މަޞްދަރުކަމުގައެވެ. އަދި އެމާއްދާގެ ށ.ގައި ބުނެފައިވަނީ ދިވެހިރާއްޖޭގައި އިސްލާމްދީނުގެ އަޞްލަކާ ޚިލާފު އެއްވެސް ޤާނޫނެއް ނުހެދޭނެކަމުގައެވެ. އަދިވެސް ޤަނޫން އަސާސީގެ 70ވަނަ މާއްދާގެ ށ.2ވަނަ ނުކުތާގައި ބަޔާންވެފައިވަނީ ރައްޔިތުން މަޖިލީހަށް، ބޭނުންވެއްޖެ ކޮންމެ ކަމަކާ ބެހޭ ގޮތުން، އިސްލާމްދީނުގެ އަޞްލަކާ ޚިލާފު ނުވާގޮތުގެ މަތީން ޤާނޫން ހެދުމާއި، ޤާނޫނަށް ބަދަލުގެނައުމާއި ޤާނޫން ބާޠިލްކުރުމުގެ ބާރު ލިބިފައިވާ ކަމުގައެވެ. އަދި މިމާއްދާގެ ނ.ގައި ބުނެފައިވަނީ އިސްލާމްދީނުގެ އަޞްލަކާ ޚިލާފު އެއްވެސް ޤާނޫނެއް ރައްޔިތުންގެ މަޖިލިހުން ފާސްކޮށްގެން ނުވާނެ ކަމުގައެވެ. ސުވާލަކީ ދީނުގެ ޢިލްމު އުގެނިވަޑައިގެން ތިއްބެވި ޢިލްމުވެރިންނަށް މަޖިލީހުން ޖާގަ ކަށަވަރުކޮށްދޭން ނުޖެހޭތޯއެވެ؟ އިސްލާމްދީނުގެ އަޞްލުތަކާ ޚިލާފު ނުވާ ގޮތެއްގެ މަތިން ޤާނޫންތައް ހެދުމުގެ ޒިންމާ އަދާކުރާ މަޖިލިހެއްގައި އެދީނުގެ ޙުކުމްތައް ދެނެވަޑައިގެންތިއްބެވި ޢިލްމުވެރި ބޭފުޅުން ތިއްބެވުމަކީ ލާޒިމްކަމެއްނޫންތޯއެވެ؟\nކުރިއަށް އޮތް ރައްޔިތުންގެ މަޖިލިހަކީ ވަރަށް މުހިއްމު ޤާނޫންތަކެއް އެކުލަވައިލަން ޖެހޭނެ މަޖިލިހެކެވެ. އެހެން މިދެންނެވީ 2013ވަނަ އަހަރު އުފެދިގެން މިއައި ސަރުކާރުން، ސަރުކާރުގެ އިޤުތިޞާދީ އިޖުތިމާޢީ ސިޔާސަތުތައް ތަންފީޒުކުރެއްވުމަށްޓަކައި ދައުލަތުގެ މާލީ އަދި ޖިނާއީ ޢަދުލުގެ ނިޒާމަށް ވަރަށް ބޮޑެތި ބަދަލުތަކެއް ގެންނަވަން ގަސްތުކުރައްވައެވެ. އެކަންވަނީ ރައީސް ޔާމީންގެ މެނިފެސްޓޯގައި ހިމަނުއްވާފައެވެ. ބައެއް މިސާލުތައް ދަންނަވާލާނަމެވެ. އިންވެސްޓުމެންޓާ ބެހޭ ޤާނޫނަށް ބަދަލުގެނެސް ބޭރުގެ އިންވެސްޓަރުންނަށް އިތުބާރުކުރެވޭ އިޤުތިޞާދީ ނިޒާމެއް ބިނާކުރެއްވުމުގެ ވާހަކައެވެ. ޒުވާނުންނަށް ކުށުގެ ވެށިން ނުކުމެވޭނެ މަގުފަހި ކުރުމަށްޓަކައި، ކުދި ކުށްތަކަށް އަރައިގަންނަ ފަރާތްތަކަށް އިޖުތިމާޢީ ޚިދުމަތް އަދާކޮށް ފުލުސް ރެކޯޑު ސާފުކުރުމުގެ ފުރުޞަތު ދިނުމެވެ. މުސާރަތައް ކަނޑައަޅާނެ ޤާނޫނީ މިނިވަން މުއައްސަސާއެއް އެކުލަވާލައި، ދައުލަތުގެ މުސާރައިގެ އޮނިގަނޑު ކަނޑައެޅުމުގައި ބަލާނެ މިންގަނޑެއް އެކުލަވާލުމެވެ.\nމިފަދަ ޚުޠޫރަތްތެރި މުހިއްމު ޤާނޫންތަކެއް މަޖިލިހަށް ހުށަހެޅިގެންދާއިރު، ފާއިތުވި މަޖިލިސްތަކަށް ހުށަހެޅި އަދި ބަޙުސްކުރެވި ގޮތެއް ނުނިންމި ނުހަނު މުހިއްމު ބިލްތަކެއް އެބަހުއްޓެވެ. ޖިނާއީ ޢަދުލުގެ ނިޒާމް އިޞްލާޙުކުރުމާއި އަލުން އެކުލަވާލުމަށްޓަކައި ނުހަނު ބޭނުންތެރި ޖިނާއީ އިޖުރާއާތުގެ ޤާނޫނާއި ޤާނޫނުލް ޢުޤޫބާތު އަދިވެސް ވަނީ މަޖިލިހުގެ ހަތަރުފާރުން ބޭރުވެ، ތަޞްދީޤުކުރުމަށް ރައީސްގެ އަރިހަށް ފޮނުވޭނެ ދުވަހެއްގެ އިންތިޒާރުގައެވެ. އަދި ބައެއް ޤާނޫންތަކަކީ ތަޖުރިބާކުރެވި، އިޞްލާހުކުރަން ޖެހޭކަން ޔަޤީންވެފައިވާ ޤާނޫންތަކެކެވެ. މިސާލަކަށް ދަންނަވަނީނަމަ، ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމާ ބެހޭ ޤާނޫނުން އުފެދުނު ލޯކަލް ކައުންސިލްތަކުގެ ނިޒާމަކީ އިޞްލާޙުކުރަން ޖެހިފައިވާ ނިޒާމެކެވެ. ދައުލަތުގެ މާލީ ޙާލަތާ އެކަށޭނެ އަދި ނަތީޖާ ނެރެދެވޭނެ ނިޒާމަކަށް އެނިޒާމް ބަދަލުކުރަން ޖެހެއެވެ. މިހިސާބުން އަޅުގަނޑު އަނެއްކާވެސް އުފައްދާނީ ސުވާލެކެވެ. މިހިރަ މިހިރަ ޚުޠޫރަތްތެރި ބޮޑެތި ޤާނޫންތައް އެކުލަވައިލައި މަޖިލީހަކީ ފަންނީ އެކި ދާއިރާތަކުން ޢިލްމު ޙާޞިލްކުރައްވައިގެން ތިއްބެވި ޓެކްނޮކުރޭޓުންގެ މައްޗަށް އެކުލެވޭ މަޖިލީހަކަށް ވާން ނުޖެހޭ ހެއްޔެވެ؟ _\n2009ވަނަ އަހަރު އަޅުގަނޑުމެން އިންތިޚާބުކުރި މަޖިލިހުގައި ކުރެވުނު އުފެއްދުންތެރި މަސައްކަތްތަކަށްވުރެ ސިޔާސީ “ޑްރާމާ” ގިނައެވެ. އަޑުގަދަ، ސިޔާސީ ޙަރަކާތްތެރިން ގިނަ އެމަޖިލިހަކީ، ސިޔާސީ ޕާޓީތަކުގެ މަޖިލިހެކެވެ. ގަނެ ވިއްކުމުގެ ބާޒާރެއް ހުޅުވި، ދެއިރު ދަޅައަށް ޕާޓީ ބަދަލުކުރައްވާ މެންބަރުން އަޅުގަނޑުމެން ދުށީމުއެވެ. މަޖިލީހުގެ ކޮމިޓީތަކުގައާއި މަޖިލީހުގެ ތަޅުމުގައި ކުޑަކުދިން މަދުރަސާގައި ސަކަރާތް ޖަހައި އުޅޭ އުޞޫލުން މެންބަރުން އުޅުއްވި މަންޒަރުވެސް އަޅުގަނޑުމެން ބެލީމުއެވެ. ބައެއްފަހަރަށް އެމަޖިލިހުގައި ޢާންމު ތަންތަނުގައި ބޭނުންކުރުން އެކަށީގެންނުވާ ބަހުރުވަ ބޭނުންކުރައްވައި، މާރާމާރީ ހިންގެވިތަންވެސް ފެނުނެވެ. މިހުރިހާ ކަމެއް ތަޖުރިބާކޮށް، އެމަންޒަރުތައް ދެކެ، އެއަޑުތައް އެހުމަށްފަހު، މިފަހަރުވެސް އަޅުގަނޑުމެން އެކުލަވައިލާނީ ހަމައެފަދަ މަޖިލިހެއްތޯއެވެ؟\nސަރުކާރު ޖަވާބުދާރީ ކުރުވުމުގައި މަޖިލިސް:\nރައްޔިތުންގެ މަޖިލީހަކީ ޤާނޫންހެދުމުގެ އިތުރަށް ސަރުކާރު ޖަވާބު ދާރީކުރުވާ މަޖިލިހެކެވެ. އެއީ އެމަޖިލީހަށް ލިބިފައިވާ ބާރެއްގެ އިތުރުން، މަޖިލީހުގެ ކޮނޑުގައި އެޅިފައިވާ ޒިންމާއެކެވެ. ޤާނޫން އަސާސީގެ 70ވަނަ މާއްދާގެ ށ.ގެ 2ވަނަ ނުކުތާގައި އެކަން ވަނީ ބަޔާންވެފައެވެ. މިދެންނެވި ޒިންމާ އަދާކުރުމުގެ ގޮތުން ވަޒީރުން ނުވަތަ ސަރުކާރުގެ އެހެންވެސް މަޤާމެއްގައި ހުރި މީހަކު މަޖިލީހަށް ޙާޟިރުކޮށް އެމީހަކު އަދާކުރާން ޖެހޭ ޒިންމާއާ ގުޅޭ ގޮތުން ސުވާލުކުރުމުގެ ބާރު ޤާނޫން އަސާސީގެ 98ވަނަ މާއްދާގެ ހ.އިން ރައްޔިތުންގެ މަޖިލިހަށް ލިބެއެވެ. އަދި މިމާއްދާގެ ށ.ގެ ދަށުން ވަޒީރަކު ނުވަތަ ސަރުކާރުގެ މަޤާމެއްގައި ހުންނަ ފަރާތަކުން އެފަރާތެއްގެ ޒިންމާ އަދާކުރާ ގޮތާ ގުޅޭގޮތުން ސުވާލުކުރުމުގެ ޙައްޤު ނުވަތަ ބާރު މަޖިލިހުގެ ކޮންމެ މެންބަރަކަށް ލިބިގެންވެއެވެ. އަދި މިމާއްދާގެ ނ.ގައިވަނީ އެފަދައިން ކުރެވޭ ސުވާލަށް ތެދުވެރިކަމާއެކު ޖަވާބު ދިނުން ސުވާލުކުރެވޭ ފަރާތްތަކުގެ މައްޗަށް ލާޒިމްކޮށްފައެވެ.\nމިދެންނެވި ބާރުތައް ހެޔޮ ގޮތުގައި ބޭނުންކޮށް ރައްޔިތުންނަށް މަންފާ ހޯދައިދިނުމަކީ މަޖިލިސް މެންބަރުންނަށް ކުރެވިދާނެ އަދި ކުރަން ޖެހޭނެ ކަމެކެވެ. އަހަރީ ބަޖެޓު އެކުލެވި ފާސްވެގެން ދާއިރު، ރަށްތަކަށާއި އަތޮޅުތަކަށް އެތައް ޚިދުމަތެއް ދިނުމަށް ބަޖެޓުގައި ހިމެނެއެވެ. އެތައް މަޝްރޫޢެއް ހިންގުމަށް ހަމަޖެހެއެވެ. އެހެންނަމަވެސް އެފަދަ ކަންކަން ނުހިނގައި ލަސްވަމުން ފަސްވަމުން ގޮސް ހުއްޓިފައި އެބަހުއްޓެއެވެ. އެފަދަ ޙާލަތްތަކުގައި ސަރުކާރުގެ ކަމާބެހޭ އިދާރާތަކުގެ ވެރިން ޖަވާބުދާރީ ކުރުވައި، ސުވާލުކޮށް، އެލިބޭ ޖަވާބު ރައްޔިތުންނަށް ފޯރުކޮށްދިނުމަކީ ޤާނޫން އަސާސީގެ 98ވަނަ މާއްދާއިން މަޖިލީހުގެ ކޮންމެ މެންބަރަކަށް ލިބިފައިވާ ބާރެކެވެ. ތެދެކެވެ. މަޝްރޫޢުތައް ހިންގުމާއި ޚިދުމަތްތައް ދިނުމަކީ މަޖިލިހުގެ ޒިންމާއެއް ނޫނެވެ. އަދި ދައުލަތުގެ ޢާންމު ސިޔާސަތުތައް އެކަށައެޅުމަކީވެސް މަޖިލީހުގެ ޒިންމާއެއް ނޫނެވެ. އެއީ ސަރުކާރު ނުވަތަ ވެރިކަންހިންގުމުގެ ބާރުގެ ޒިންމާތަކެވެ. އެހެންނަމަވެސް ޒިންމާއަދާކުރާ މިންވަރު ބަލައި، ޒިންމާއަދާކުރުމުގައި ސަރުކާރަށް ދިމާވާދަތިތައް އޮޅުންފިލުވައި އެމަޢުލޫމާތު ރައްޔިތުންނާ ޙިއްސާކުރުމުގެ ބާރު މަޖިލިހަށް ލިބިފައިވެއެވެ. ޤާނޫން އަސާސީގެ 98ވަނަ މާއްދާގެ ރ.ގައިވަނީ މިމާއްދާގެ ދަށުންކުރާ ސުވާލުތަކާއި އެސުވާލުތަކަށް ލިބޭ ޖަވާބު މަޖިލިހުގެ އެހެންކަންތައްވެސް ޝާއިޢުކުރާފަދައިން ޝާއިޢުކުރަންވާނެކަމުގައެވެ. މިދެންނެވި ގޮތަށް ރައްޔިތުންގެ ޙައްޤުގައި 2009ވަނަ އަހަރު އިންތިޚާބުކުރެވުނު ރައްޔިތުންގެ މަޖިލީހުގައި މަސައްކަތްކުރައްވާފައިވަނީ ކޮން މެންބަރެއްތޯއެވެ؟\nސަރުކާރު ޖަވާބުދާރީ ކުރުވުމުގެ މާނާގައި 2009ވަނަ އަހަރުގެ ފަހުން އުފެދުނު ދެސަރުކާރަށްވެސް މަޖިލިހުން ކުރިމަތިކުރުވީ ދަތިކަމެވެ. މަޖިލީހުން ކުރީ ޖެއްސުމެވެ. މަޖިލީހަކީ ސިޔާސީ ޕާޓީތަކުގެ މެދުގައި އޮންނަ ޝަޚުޞީ ވާދަވެރިކަމުގެ ރޭސް ކުރިއަށްގެންދާ ކުޅިވަރު މައިދާނެއްކަމުގައި ހެދިއެވެ. ރައްޔިތުންގެ ޙައްޤުގައި މަސައްކަތްތައް ކުރެވިފައިހުރީ ވަރަށް މަދުންނެވެ. މިހެން މިކަން މެދުވެރިވީ ސިޔާސީ ގޮތުން ތަޞައްރުފު ނުފުދޭ ޢިލްމީ ގޮތުން މިޒިންމާއާ ފައިހަމަކުރެވޭވަރުގެ ޔާފުތާ ފަރާތްތައް މަޖިލީހުގައި މަދުވުމުންނެވެ. އަދި ސަރުކާރުގެވެރިން ނުވަތަ މިނިވަން މުއައްސަސާއެއްގެވެރިން މަޖިލީހަށް ޙާޟިރުކުރެވިއްޖެނަމަ، އެއީ ސިޔާސީ މައްސަލައެއްގައި ތަޙުޤީޤު ހިންގުމަށެވެ. ނުވަތަ މިނިވަން މުއައްސަސާތަކަށް ބިރުދެއްކުމަށެވެ. އަޑުގަދަ ސިޔާސީ ޙަރަކާތްތެރިން ބަޑު މުސާރައަށް ބެއްދުމަށް އޮތް ކުޅިފަސްގަނޑަކަށް މަޖިލިސް ހެދީ އަޅުގަނޑުމެން ދިވެހި ރައްޔިތުންނެވެ. މިފަހަރު އަނެއްކާވެސް އައު މަޖިލީހެއް އެކުލަވާލާއިރު، އަޅުގަނޑުމެންގެ ޙައްޤުގައި ޒިންމާދާރުކަމާއެކު، އަޚުލާޤީ އަދި ސުލޫކީ އިންތަކަށް އިޙުތިރާމްކުރާނެ، އިޖުތިމާޢީ އަގުކުރުންތަކުގައި ހިފަހައްޓާނެ ބަޔަކު މަޖިލިހަށް ހޮވަން ނުޖެހޭތޯއެވެ؟ ވަޒީރުންނާއި ސަރުކާރުގެ މުވައްޒަފުންނާ ރަނގަޅު އޮއްޓަރު ހުރި ސުވާލުތަކެއް ކުރެވޭވަރުގެ ބަޔަކު ހޮވަން ނުޖެހޭތޯއެވެ؟ ސިޔާސީ ޙަސަދައިން އެއްކިބާވެ، ރައްޔިތުންގެ މަޞްލަޙަތަށް ބަލާނެ ބަޔަކު މަޖިލިހުގެ ގޮނޑިތަކަށް ހޮވަން ނުޖެހޭ ހެއްޔެވެ؟\nޤާނޫން އަސާސީގައި މަޖިލިސް މެންބަރެއްގެ ޝަރުޠުތައް ބަޔާންކޮށްފައިވެއެވެ. ވަރަށް ޢާންމު ޝަރުޠުތަކެކެވެ. ޤާނޫން އަސާސީގެ 73 މާއްދާގެ ހ.ގައި އެޝަރުޠުތައް ބަޔާންކޮށްފައިވެއެވެ. އެއީ5ޝަރުޠެކެވެ. ދުވެހި ރައްޔިތަކަށްވުމާއި ބޭރު ޤައުމެއްގެ ރައްޔިތަކަށް ނުވުމާއި، މުސްލިމެއްކަމުގައިވުމާއި ސުންނަތް ޖަމާޢަތުގެ މީހަކުކަމުގައިވުމާއި، ޢުމުރުން 18 އަހަރު ފުރިފައިވުމާއި ބުއްދި ހަމައަށް ހުރި މީހަކު ކަމުގައިވުމެވެ. ޢިލްމީ ވަކި ފެންވަރެއް ޝަރުޠުކޮށްފައެއްނެތެވެ.\nއެހެންނަމަވެސް އަޅުގަނޑުމެން ރައްޔިތުންގެ ޙައްޤުތަކާ ސީދާގޮތުން ގުޅުންހުރި ޒިންމާތަކެއް އަދާކުރާ މުއައްސަސާއަކަށް ބަޔަކު އިންތިޚާބުކުރާއިރު އަޅުގަނޑުމެންގެ ޟަމީރުގެ ޝަރުޠުތަކެއް ކަނޑައެޅިފައި ހުންނަން އެބަ ޖެހެއެވެ. އިސްވެ ބަޔާންކުރެވުނު ޒިންމާ އަދާކުރެވޭވަރުގެ ބަޔަކުކަމުގައި އަންނަ މަޖިލީހުގެ މެންބަރުން ވާން އެބަޖެހެއެވެ. މަޖިލީހުގައި ތިބެންޖެހޭނީ، ދީނީ ޢިލްމުވެރިންނާއި ޤާނޫނީ މާހިރުންނާއި އިޤުތިޞާދީ ދާއިރާގެ ފަންނުވެރިންނާއި ސިޔާސީ ޢިލްމު އުގެނިވަޑައިގެންތިއްބެވި ބޭފުޅުންނާއި، މުފައްކިރުންނާއި، ތަޢުލީމީ ދާއިރާގެ ތަޖުރިބާކާރުންނާއި، ބަސްވާރުނާއި، އިޖުތިމާޢީ ޢިލްމުގެ ޢިލްމުވެރިންނާއި އިދާރީ ހިންގުމުގެ މާހިރުންނެވެ. ފުޓުބޯޅަކުޅުންތެރިންނާއި ފިލްމީތަރިންނާއި ޓީވީ ޕްރެޒެންޓަރުންނާއި އަޑުގަދަ ސިޔާސީ ޙަރަކާތްތެރިންނެއްނޫނެވެ. މަޖިލިސް މެންބަރުންނަކީ ކަމަށް އެކަށީގެންވާ ޢިލްމީ ހަރުދަނާ ޚުލްޤުހެޔޮ ޒިންމާދާރު ބަޔަކަށްވުމުން އެކަމުގެ ފޮނިމީރުކަން އިޙުސާސްކުރާނީ ދިވެހި ރައްޔިތުންނެވެ. މަޖިލިސް މެންބަރުންނަކީ ވާޖިބަކީ ކޮބައިކަން، ވާޖިބުއަދާކުރާނީ ކިހިނެއްކަން ނޭނގޭ، އަޑުގަދަ ގޮތްކުޑަ ބަޔަކަށް ވެއްޖެނަމަ، އެކަމުގެ ހިތިކަމާއި ގިތިކަން އިޙުސާސްކުރާނީވެސް ދިވެހިރައްޔިތުންނެވެ. ސިޔާސީ ކިނބަކުރުންތަކާއި، ޕާޓީގެ ފިކުރުން އެއްކިބާވެ، ރައްޔިތުންގެ ޙައްޤުގައި، ޤައުމުގެ އެންމެ މަތީ މަޞްލަޙަތަށްޓަކައި ހަރުދަނާ ޢިލްމީ ޤާބިލް ޝަޚްޞިއްޔަތުތަކެއްގެ މައްޗަށް އެކުލެވޭ މިޖިލީހަކަށް އަންނަ މަޖިލިސް ހައްދަވާށެވެ!


Suspension uvaalan Didi hushaelhi mahsala ge shareeaiy maadhamaa\nސަސްޕެންޝަން އުވާލަން ދީދީ ހުށަހެޅި މައްސަލާގެ ޝަރިއަތް މާދަމާ\nފަނޑިޔާރު އަބްދުﷲ ދީދީ: މާދަމާއަށް ވަނީ ޝަރީއަތް ތާވަލުކޮށްފަ - ފޮޓޯ: އަހުމަދު ޝުރާއު | އަވަސް\nޖުޑިޝަލް ސާވިސް ކޮމިޝަން (ޖޭއެސްސީ)އިން ކުރި ސަސްޕެންޝަން އުވާލުމަށް ސުޕްރީމް ކޯޓުގެ ފަނޑިޔާރު އަބްދުﷲ ދީދީ، އެ ކޯޓަށް ހުށަހެޅުއްވި މައްސަލާގެ ޝަރީއަތް މާދަމާއަށް ތާވަލުކޮށްފި އެވެ.\nމިހާރު ރާއްޖެއިން ބޭރުގައި ހުންނެވި ފަނޑިޔާރު ދީދީގެ މައްސަލަ ސުޕްރީމް ކޯޓުން ތާވަލުކޮށްފައިވަނީ މާދަމާގެ މެންދުރުފަހު 1:15 އަށެވެ. ޖޭއެސްސީއާ ދެކޮޅަށް ހުށަހަޅާފައިވާ މި މައްސަލަ ބައްލަވަނީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އާދަމް މުހައްމަދު އަބްދުﷲ އާއި ފަނޑިޔާރު އަބްދުލްގަނީ މުހައްމަދެވެ.\nޖޭއެސްސީއިން ފަނޑިޔާރު އަބްދުﷲ ދީދީ ސަސްޕެންޝަން ކުރި މައްސަލާގައި އޭނާ ސުޕްރީމް ކޯޓަށް ވެއްދި ދުސްތޫރީ މައްސަލާގައި މީގެކުރިން ވަނީ ވަގުތީ އަމުރެއް ނެރެފަ އެވެ. އެ އަމުރުގައި ސަސްޕެންޝަން ފަަސްކޮށް މައްސަލާގެ ޝަރީއަތް ނުނިމެނީސް ޖޭއެސްސީއިން ނިންމާފައިވާ ނިންމުމާ ގުޅިގެން އެއްވެސް ފިޔަވަޅެއް ނޭޅުމަށް ސުޕްރީމް ކޯޓުން އަމުރުކުރި އެވެ.\nއެހެންވެ އޭގެ ފަހުން ފަނޑިޔާރު ވަނީ ކޯޓުގެ މަސައްކަތަށް ނުކުންނަވާފަ އެވެ. ނަމަވެސް ޖޭއެސްސީއިން ވަނީ އެ ވަގުތީ އަމުރަށް ތަބާނުވާން ނިންމާފަ އެވެ. އަދި ފަނޑިޔާރު ދީދީގެ ތަހުގީގު ކޮމިޝަނުން ކުރިއަށް ގެންދިޔަ އެވެ.\nހުޅުވާލައިގެން ފަނޑިޔާރު ދީދީގެ ތަހުގީގު ކޮމެޓީ ކުރިއަށް ގެންދިޔަ އެވެ. އެ ކޮމެޓީ ބައްދަލުވުމުގައި ފަނޑިޔާރަށް ގިނަ ތުހުމަތުތަކެއް އަމާޒުވި އެވެ. ނަމަވެސް ތުހުމަތުތަކަށް އެއްވެސް ޖަވާބެއް އެ ދުވަހު ނުދެއްވި އެވެ. ފަހުން ފަނޑިޔާރު ވަނީ ލިޔުމުން ކޮމިޝަނަށް ޖަވާބު ހުށަހަޅުއްވާފަ އެވެ.\nޖަވާބު ހުށަހެޅުއްވުމަށްފަހު ފަނޑިޔާރު ދީދީ ރާއްޖެއިން ފުރާވަޑައިގެންވި އެވެ. މަސް ދުވަހަށް ވަޑައިގެންނެވި ނަމަވެސް މިހާރު ވަނީ އެއަށްވުރެ ގިނަ ދުވަސްވެފަ އެވެ. ރާއްޖެއިން އެނބުރި ފަނޑިޔާރު ވަޑައިނުގަންނަވާއިރު އަމިއްލަ އެދިލެއްވުމަށް އޭނާގެ ޑިޕްލޮމެޓިކް ޕާސްޕޯޓް ވެސް ވަނީ ކެންސަލްކޮށްފަ އެވެ.\nސަސްޕެންޑްކޮށްފައިވާ ފަނޑިޔާރު ދީދީ ގިނަ މައްސަލަތަކެއް މިހާރު ވެސް ޖޭއެސްސީއިން ބަލަމުންދާއިރު ސަސްޕެންޑް ކުރި މައްސަލާގެ ތަހުގީގު ނިންމައި އޭނާ ފަނޑިޔާރު ކަމުން ވަކި ކުރަން ރައްޔިތުންގެ މަޖިލީހަށް ހުށަހަޅަން ތަހުގީގު ކޮމެޓީއިން ވަނީ ލަފާ ދީފަ އެވެ. ކޮމެޓީގެ އެ ރިޕޯޓަށް ޖަވާބުދާރީވާން މިހާރު ފަނޑިޔާރު ދީދީއަށް ވަނީ ފުރުސަތު ދީފަ އެވެ.\nސުޕްރީމް ކޯޓް ޖޭއެސްސީ އަބްދުﷲ ދީދީ\nސުޕްރީމް ކޯޓުގެ ފަނޑިޔާރު ކަމަށް ކުރިމަތިލުމުގެ މުއްދަތު އިތުރުކޮށްފި\nސުޕްރީމް ކޯޓު ފަނޑިޔާރު ކަމަށް ހުޅުވާލައިފި\nފަނޑިޔާރުން ވަކިކުރުމުގައި މިހާރު އަމަލު ކުރަނީ ގާނޫނާ ހިލާފަށް: ޖަމީލު


Mi sarahadhun emme bodu gellumeh vaanee Rajje ah: World bank\nމި ސަރަހައްދުން އެންމެ ބޮޑު ގެއްލުމެއްވާނީ ރާއްޖެއަށް: ވޯލްޑް ބޭންކް\nވޯލްޑް ބޭންކް/ ފޮޓޯ- ގެޓީ އިމޭޖެސް\nދުނިޔޭގައި ހަލުވިކަމާއެކު ފެތުރެމުން އަންނަ ކޮވިޑް19 އާއި ގުޅިގެން ކުނު އޭޝިއާއިން އެންމެ ބޮޑު ގެއްލުމެއްވާނީ ދިވެހިރާއްޖެއަށް ކަމަށް ވޯލްޑް ބޭންކުން ބުނެފިއެވެ.\nވޯލްޑް ބޭންކުން ބުނީ ދެކުނު އޭޝިއާގެ ގައުމުތަކުގެ އިގްތިސާދު އެންމެ ގޯސް ހާލަތުގައި ރާއްޖޭގެ އުފެއްދުން ތެރިކަމުގެ ނިސްބަތް މައިނަސް 8.5 އާއި މައިނަސް 13 ޕަސެންޓާ ދެމެދުގެ މިންވަރަކަށް ވެއްޓޭނެ ކަމަށެވެ. ވޯލްޑް ބޭނުންކުން މިހެން ބުނެފައިވާއިރު، މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބުނީ ރާއްޖޭގެ އިގްތިސާދު އެންމެ ގޯސް ހާލަތުގައި މައިނަސް 17 ޕަސެންޓަށް ވެއްޓޭނެ ކަމަށް ލަފާކުރާ ކަމަށެވެ.\nއަދި ރާއްޖޭގެ މުޅި އިގްތިސާދު އެންމެ ބޮޑަށް ދަށްވާނެ އެއް ސަބަބަކީ ރާއްޖޭގެ އިގްތިސާދު ފަތުރުވެރިކަމަށް ބަރޯސާވެފައި އޮތުމުން، ކޮވިޑް19 އާއި ގުޅިގެން ފަތުރުވެރިކަން ހުއްޓުމަށް އައިސްފަ ވުމުން ކަމަށެވެ.\nވޯލްޑް ބޭންކުން ބުނީ މިއީ ފާއިތުވި 40 އަހަރު ތެރޭގައި ދެކުނު އޭޝިއާގެ އިގްތިސާދު އެންމެ ބޮޑަށް ދަށްވާނެ ކަމަށް ލަފާކުރާ އަހަރު ކަމަށް ވެސް އެ ބޭންކުން ވަނީ ބުނެފަ އެވެ. އަދި އިގްތިސާދު ދަށްވުމުގެ ސަބަބުން އާމްދަނީގެ ފަރަގު ބޮޑުވެ، ފަގީރުންގެ ނިސްބަތް އިތުރުވާނެ ކަމަށް ވަނީ ލަފާކޮށްފައެވެ.


Local Council Inthihaabah Vaadhaveringe Amazeh Neh, Kaamiyaabu Kuraanee MDP: Shifau - Vaguthu\n1 އަހަރު ކުރިން ( ޖެނުއަރީ 26, 2021 )\nލޯކަލް ކައުންސިލް އިންތިޚާބަށް ވާދަވެރިންގެ އަމާޒެއް ނެތް ކަމަށާއި ކާމިޔާބު ކުރާނީ އެމްޑީޕީ އިން ކަމަށް ރައްޔިތުންގެ މަޖިލިހުގެ އިހަވަންދޫ ދާއިރާގެެ މެންބަރު މުހައްމަދު ޝިފާއު ވިދާޅުވެއްޖެއެެވެ.\nސަންގުޓީވީގެ ޚަބަރަށް ފަހު ޕްރޮގްރާމްގައި ރޭ ވާހަކަދައްކަވަމުން ޝިފާއު ވިދާޅުވީ މިހާރު އޮތް އިންތިގާލީ ކައުންސިލްތަކުން ކަންކަން ކުރާ ގޮތުން ސަރުކާރުން އެންމެ ބޭނުންވާ އަމާޒަށް މަސައްކަތް ނުކުރެވޭ ކަމަށެވެ. ބައެއް ކައުންސިލްތަކުގައި ތިބީ ވާދަވެރި ސިޔާސީ ފަރާތްތައް ކަމަށާއި ބައެއް ކައުންސިލްތަކުގައި ތިބީ ކުރިއަށް އޮތް ކައުންސިލް އިންތިޚާބުގައި ވާދަ ނުކުރާ ފަރާތްތައް ކަން ޝިފާއު ފާހަގަކުރެއްވިއެވެ.\nޝިފާއު ވިދާޅުވީ ލޯކަލް ކައުންސިލް އިންތިޚާބަށް ޕީޕީއެމް އަދި ޕީއެންސީ އިން ތައްޔާރު ނުވާ ކަމަށާއި، މާދަމާ ލޯކަލް ކައުންސިލް އިންތިޚާބު ބޭއްވިޔަސް އެމްޑީޕީއިން އެ އިންތިޚާބު ކާމިޔާބު ކުރާނެ ކަމަށެވެ.\n" އިދިކޮޅުގެ ސަޕޯޓަރުންވެސް އެ ބުނަމުން ދަނީ އިހުލާސްތެރިކަމެއް ނެތޭ. އަޅުގަނޑުމެންގެ ފްލޯއިން ވެސް ފެނިގެންދާނެ ވަރަށް ރަނގަޅަށް އެކަން. ވަރަށް ވަނދުކޮށް ފެނިގެން ދަނީ. ވާދަވެރިން ދައްކާ ވާހަކަ ސާފެއް ނުވޭ. މިސްރާބެއް ނެތް." އޭނާ ވިދާޅުވިއެވެ.\nޝިފާއު ވަނީ އިދިކޮޅު ފަރާތްތަކަށް ކެމްޕެއިން ކުރަން ފުުރުސަތު ނުލިބޭތީ ކުރާ ޝަކުވާތަކަށް ވެސް ރައްދު ދެއްވައިފައެވެ. އޭނާ ވިދާޅުވީ އެމްޑީޕީ އަށް ދޭ ފުރުސަތުގެ ތިން ގުނަ ފުރުސަތު ދިނަސް ޕީޕީއެމް އަށް އެމްޑީޕީ ކުރާ ސްޓައިލްގައި ކެމްޕެއިން ނުކުރެވޭނެ ކަމަށެވެ.\nޖެނުއަރީ 26, 2021 09:43\nއަމާޒު އޮތީ ތިމީހުންގެ! އަވަސް އަރުވާލާފަ ހުއްދަނުދޭ ވެކްސިން ގެނައީ ރަތްޔިތުން ނަށް ބޮޑުމަންޒަރު އޮޅުވާލަން! ވޯޓުން ނިކަން ރައްޔިތުން ތިބީ ތިޔަ ގުއިރޯނުގައި ޖެހިފައިކަން އެނގިގެންދާނެ.\nޖެނުއަރީ 26, 2021 09:50\nޖެހިލުމެއްނެތި ކަލޭމެން ހަދަމުންގެންދާ ދޮގާ މަކަރުގައި ޖެހެވުން އެއީ ހަލާކެއްކަން މިހާރު ނޭގޭ ރައްޔިތަކުނެތް ވީމާ އިރާދަކުރެއްވިއްޔާ ތިފަދާ ބޮޑެތި ދޮގާއި މަކަރު ކަދާބައެއްގެ ފަހަތަކައް މިފަހަރު ނާރާނަން އަރައިގެން ވީކަމެއްހަރާން ކަލޭމެންގެ އަންބޯޑިބޯޑުކުރާން މިފަހަރު ވޯޓެއްނުދޭނަން ...\nޖެނުއަރީ 26, 2021 09:56\nބަލަ ހުދުގަމީހަކާ ރީދޫ ޓައީއެއްއަލާ މޭފުއްޕާފަ ބޮޑެތިދޮގުހަދާއިރު މަޖިލީހުގެ އިއްޒަތްތެރިކަމެއްނުވޭ ހެދިބޮޑުވަމުން އަންނަ ތަހުޒީބު ޒުވާނުން ކަލޭމެންގެ ތި ސިފަޔައް މަލާމަތްކުރާ ތިޔަމަޖިލީހަކީ ދިވެހިންގެ ރީތިސިފަ މީހާގެ ރީތިސިފަ ހުންނަންޖެހޭމަޖިލިސްކަން ކަލޭމެނަކައްނޭގޭ ރީތި ހެޔޮލަފާ ޒުވާނުންނޭ މިކަމާވިސްނާ ... އިތުރައް މި މީހުންއްފުރުސަތުނުދީ ދީފިނަމަ މިހާރު މިވާވަރުވެސްނުވާނެ ވަރައްފިނިކަޑާނެ ނަމަވެސް މި މުއްދަތުގައި އާރާއިބާރު ލިބި ނުވިކަމެއް ބާކީމިއޮތް ކުޑަދުވަސްކޮޅަކުން ނުވާނެ ވިސްނާތި\nޖެނުއަރީ 26, 2021 10:01\nކަލޯ ވޯޓްލީމަ އެގޭނީ އަހަރު ދެބާވީ ރޮމުން ގެޔައްވެސް ގޮސްދާނެ ކުރިންވީހެން ކަމެއްނިމޭކައް ނުނަގާނެ މާގިނަ އިރެއް ވިސްނާ ކަލޯމެން.......\nޖެނުއަރީ 26, 2021 10:04\nކޮންބައެއްގެ ވޯޓުންތޯ ހޮވެނީ!!!!\nޖެނުއަރީ 26, 2021 10:36\nމީއަޅެ ކިހާފެންވަރެއް ހުރެގެން ގޮނޑިޔަށް ވެޑުވި ބޭކަލެއްހެއްޔެވެ؟ ބަލަގަ ލޯކަލްކައުންސިލް އިންތިޚާބުގެ އިދިކޮޅުގެ އަމާޒަކީ ބޮޑުތަނުން ރީނދޫފާޓާ ބަލިކޮށް 70 ޕަސެންޓް ގޮނޑި ހޯދުމެވެ. ތެދުވެރި ކަމާއެކު ވޯޓުގުނައިފިނަމަ މިއަށްވުރެވެސް ރަގަޅުވާނެއެވެ. ރިޔާސީ އިންތިޚާބާ މަޖްލިސް އިންތިޚާބު ރީދޫފާޓާއަށް ކާމިޔާބުވީކީ ނޫނެވެ. ދޮގުހަދައި އޮޅުވައިގެން ނުޙައްޤުން މޮޅުވީއެވެ.\nޖެނުއަރީ 26, 2021 11:16\nބޮލުރޮދި ކަލޭ ތީ އޮޅު މަކުން ހޮވުނު މީހެއް ސިޔާސީ އުރައްޕެއްނެތް ކޮބައިތަ ސަރުކާރު ޓީމްތައް އަބަދު ރަށްތަކަށް ދަތުރު ކުރަނީ އެކަމު އިންސާފު ގާއިމް ކުރާށޯ އައީ ކަލޭގެ ރަށު މަސްވެރިން ވެސް އެތިބީ ރުޅި ގަދަ ވެފައި ކަލޭމެނަށް އަދި މުޅި ދުނިޔެ ހިތަކަށް ލިބުނަސް ވެރިކަން ކުރާކަށް ނޭނގޭގެ ކަލޭމެން ކެންޕޭނަށް މޮޅަސް ވެރިކަން ކުރާކަށް ނޭނގޭ ކޮންމެ ދުވަހަކު ދަނީ ސޯޓް ބޭލެމުން\nޖެނުއަރީ 26, 2021 12:02\nވާދަވެރިންނާއި އަޑުއުފުލަފާނެހެންހީވާމީހަކުވިއްޔާ ކަސްތޮޅުއަޅުވާފަ ސުލޫކީމައްސަލަފަތިފައްޗަށް ޕާކުކޮށްފަ ބޭނުންބަޔަކަށްކޯދުލާސުލޫކީމައްސަލަތައްއަރާއިރު ދެންކޮންއިދިކޮޅޭފަޅޮލޭކިޔާކަށް! ކެރެންޏާ އެމްއެމްޕީއާރުސީގެ ރިޕޯޓުއެއްކޮށްހާމަކޮށްލާފަ އިދިކޮޅަށްވެސް ކެމްޕޭނުކުރުމުގެ ފުރުޞަތުދީފަ ތިޔަގޮވެލިފަތިގޮވާބަލަ! ކެރޭނެތަ؟؟؟؟؟؟؟\nޖެނުއަރީ 26, 2021 12:13\nޕީޕީއެމް ޕއެންސީ ކެމްޕެއިންތަކުގައި ދޮގެއް ނަހަދާނެ! އެ ސްޓައިލް ޕީޕީއެމް ޕީއެންސީ ދަހެއްވެސް ނުކުރާނެ! އެއީ ތިޔަ ބުނާ ސްޓައިލަކީ\nޖެނުއަރީ 26, 2021 12:18\nމިއީ ކޮންވައްތަރެއްޖައސައިގެންނަމީހެއް ހީވަނީ މަތިން އަންނައެއްޗެއް ނުފެނިގެން ކަރުދައިގެން އުޅޭ މީހެއްހެން! އެމްޑީޕީ މީހުން ބުނެފައިއޮތީ ކޮވިޑުޖައްސައިގެންވެސް އިދިކޮޅުބަލިކޮށް އިންތިޚާބު ކާމިޔާބުކުރާނެކަމަށް! އެހެން ނޫނަސް ވަގުންނެއް ކާމިޔާބުއެއްނުވާނެ!\nދައުވާކުރަންވީއެއްނޫން ދުނިޔޭގައިހުރި އެންމެ ރީތި މީހާކަމަށް!\nޖެނުއަރީ 26, 2021 12:26\nއެމްޑީޕީގެ އަމާޒެއް ނޭންގުނު2އަހަރު ވީއިރު ގައުމު މިހިރަދަނީ އެއްފަޅިއަށް މުދާބަރުކޮއްފަ އޮ ތް ދޯންޏެއް ދާހެން މަންޒިލެއް މިސްރާބެއްނެ ތި\nޖެނުއަރީ 26, 2021 13:28\nއެމްޑީޕީ ކާމިޔާބު ކުރާނެކަން އިނގޭ. ވައްކަން ޔަގީންކުރަން އިލެކްޝަން ކޮމިޝަނަށް ބަޔަކު އައްޔަންކޮށްގެން ހިތްހަމަޖެހުން ތިލިބުނީ. ރިޔާސީ އިންތީޚާބަށްވުރެ މިފަހަރުގެ ވައްކަން ޔަޤީންވަނެ\nޖެނުއަރީ 26, 2021 13:51\nމިކަހަލަ ބުރާންތިން މަޖިލީހުން ބޭރުކުރަން ޖެހޭ އެބަ އިހަވަންދޫ ދާއިރާގެ ރައްޔިތުން މިކަމާ ވިސްނާ ވިސްނާ....\nޖެނުއަރީ 26, 2021 14:25\nޢެމްޑީޕީ މީހުން ދެން މިގައުމްގައި ވޯޓެއްލައިގެން ހޮވޭނީ އިންޑިޔާރައްއިތުންނައް ވޯޓް ދިނުމުގެ ހުއްދާ މިގައުމުގެ މަޖިލީހުން ދީގެން\nޖެނުއަރީ 26, 2021 14:35\nރަނގަޅު ވާހަކައެއް މުނާފިގުން މޮޅުވާނެ މީހުންނައް އޮޅުވާލަން މަކަރުހަދަން އަދިޚާއްސަކޮއް ދޮގުހަދަން ތިޔަވަރައް ލަދުހަޔާތްކުޑަބައެއްވެސްނޫޅޭނެ


ބަލިމަޑުކަމެއްގެ ތެރޭގައި 34 މިލިއަން ރުފިޔާގެ ބޮޑު އޮޅުވާލުމެއް؟!\nއަހްމަދު އަޒާން 15 ޖުލައި 2020 13:00\nރައީސް ސޯލިހް އަދި ހެލްތު މިނިސްޓަރު އަމީން.\nކޮވިޑު-19 ޖެހޭ މީހުންގެ ތެރެއިން އެންމެ ނުރައްކާ ހާލަތަށް ދާ މީހުންނަށް ނޭވާ ލުމުގައި އެހީތެރިވުމަށް ބޭނުން ކުރާ މެޝިނަކީ ވެންޓިލޭޓަރެވެ. ރާއްޖޭގައި ބަލި ފެތުރެން ފެށިއިރު މުޅިޖުމްލަ ރާއްޖޭގައި ހުރީ ނިސްބަތުން މަދު އަދަދެއްގެ ވެންޓިލޭޓަރުތަކެކެވެ.\nއެހެން ކަމުން ސަރުކާރުން ވެންޓިލޭޓަރުތައް ގެންނަން3ފަރާތަކާއި ހަވާލުކުރިއެވެ. އެއީ ނާޑު ކިޔާ ކުންފުންޏަކާއި، މެޑިޓެކް ކިޔާ ކުންފުންޏަކާއި އެކްޒެކިއުޓަރސް ޖެނެރަލް ޓްރޭޑިން ނަމަކަށް ކިޔާ ޔުނައިޓެޑް އަރަބް އެމިރޭޓްސްގެ ކުންފުންޏަކާއެވެ. މި ތިން ކުންފުނީގެ ތެރެއިން މެޑްޓެކް އަދި ނާޑަށް ފައިސާ ދޫކުރަން ހަމަޖައްސާފައިވަނީ ވެންޓިލޭޓަރު ރާއްޖެއަށް ގެނެސް ދިނުމުންނެވެ. ނަމަވެސް އެކްޒެކިއުޓަރސް ޖެނެރަލް ޓްރޭޑިންއަށް ފައިސާ ދޫކޮށްފައިވަނީ އެޑްވާންސަށެވެ.\nމިގޮތުން ޖުމްލަ 34,502,250 ރުފިޔާއަށް އެ ކުންފުންޏާއި ހަވާލުކޮށްފައިވަނީ 70 ވެންޓިލޭޓަރު ގެނައުމަށެވެ. އެ ކުންފުންޏާއި އެކު އެއްބަސްވުމެއްގައި ސޮއި ކުރެވުނީ2އޭޕްރިލްގައެވެ. އެއްބަސްވުމުގައި ވާގޮތުން ފައިސާ ލިބޭތާ4ހަފްތާ ތެރޭގައި ވެންޓިލޭޓަރު ފޯރުކޮށްދެވޭނެއެވެ. ނަމަވެސް އެކަން ބިނާވެގެންވަނީ ދަތުރުފަތުރުގެ މައްޗަށް ކަމަށް އެއްބަސްވުމުގައިވެއެވެ. 1 އޭޕްރިލްގައި އެ ކުންފުންޏަށް އަގުގެ 75 އިންސައްތަ ކަމަށްވާ 25,876,687.50 ރުފިޔާ ދެވުނެވެ. އަދި އޭގެ ފަހުން 27 އޭޕްރިލްގައި 5،175،337.50 ރުފިޔާ އެ ކުންފުންޏަށް ދީ މުޅި އެކު މަޝްރޫއުގެ 90 އިންސައްތަ ފައިސާ އެ ކުންފުންޏަށް ދެވުނެވެ. ނަމަވެސް މިހާތަނަށް އެ ކުންފުނިން ރާއްޖެއަށް ފޮނުވާފައިވަނީ އެންމެ 10 ވެންޓިލޭޓަރެވެ. އަދި އެ ވެންޓިލޭޓަރު ތަކަކީވެސް ހެލްތު މިނިސްޓްރީގެ މިންގަނޑުތަކަށް ނުފެތޭ ވެންޓިލޭޓަރުތަކެއްކަމަށް މައުލޫމާތު ލިބެއެވެ. ހެލްތު މިނިސްޓްރީން ކުރިން ބުނެފައިވާ ގޮތުގައި ހުރިހާ ވެންޓިލޭޓަރެއްވެސް ޖޫން މަހުގެ ފުރަތަމަ ހަފްތާ ތެރޭގައި ލިބޭނެއެވެ. ނަމަވެސް 10 ވެންޓިލޭޓަރުގެ އިތުރަށް އަދި އެއްވެސް ވެންޓިލޭޓަރެއް ލިބިފައިނުވެއެވެ.\nމުޅި މިކަންތައް ހިނގާފައިވާ ގޮތަށް ބަލާއިރު ސުވާލު އުފެދޭ އެތައް ކަމެއް ވަނީ ފެންމަތިވެފައެވެ. އެންމެ ފުރަތަމަ މިކުންފުނީގެ ވާހަކަ ޢާންމުންނާ މީޑިޔާއާ ހިއްސާކުރެއްވީ އެންއީއޯސީގެ ތަރުޖަމާން މަބްރޫކު ޢަޒީޒެވެ. އެއިރު އޭނާ ވިދާޅުވީ، ދުނިޔޭގެ ޞިއްޙަތު ޖަމްޢިއްޔާ މެދުވެރިވެގެން 10 ޕޯޓަބަލް ވެންޓިލޭޓަރާއި 65 އައިސީޔޫ ވެންޓިލޭޓަރު ގެނައުމުގެ މަސައްކަތް މިހާރު ބޭރު ކުންފުންޏަކާ ހަވާލުކޮށްފައިވާ ކަމުގައެވެ. އަދި އެކުންފުންޏަކީ ދުބާއީ ކުންފުންޏެއް ކަމުގައިވެސް މަބްރޫކު ވިދާޅުވިއެވެ. ހަމައެހެންމެ އެކުންފުންޏަށް އެޑްވާންސްކޮށް ފައިސާ ދީފައިވާ ކަމުގައިވެސް މަބްރޫކު ވިދާޅުވިއެވެ.\nމިހެން ވިދާޅުވެފައިވަނިކޮށް އެކުންފުންޏާ ގުޅޭ ގޮތުން އެކި މަޞްދަރުތަކުން ތަފާތު ޝައްކު އުފެދެނެވި މަޢުލޫމާތުތައް ލިބެން ފެށުމުން "ދިޔަރެސް" ނޫހުން އެކުންފުންޏާ ސަރުކާރާމެދު މުޢާމަލާތް ހިންގި ގޮތާ ގުޅޭ ސުވާލެއް ނޫސްވެރިން ބައްދަލުވުމުގައި މަބްރޫކަށް ދެންނެވިއެވެ. ޖަވާބުގައި ވިދާޅުވީ މިކުންފުންޏާ ގުޅޭ މުޢާމަލާތުތައް ހިންގީ ޑަބްލިއުއެޗްއޯގެ މާލެ އޮފީހާއި ދުބާއީ އޮފީސް މެދުވެރިވެގެން ދެ އޮފީހުގެ މެދުގައި މުޢާމަލާތްކުރެވިގެން ކަމުގައެވެ.\nއޭގެ އެއް ރޭ ފަހުން ދުނިޔޭގެ ޞިއްޙަތު ޖަމްޢިއްޔާގެ މާލެ އޮފީހާއި ޑުބާއީ އޮފީހުން ވަކި ކުންފުންޏެއް ރެކޮމެންޑުކުރީ ތޯ ނުވަތަ ކުންފުނިތަކެއްގެ ލިސްޓެއް ދިވެހި ސަރުކާރަށް ދިނީތޯ ސުވާލުކުރުމުން، މަބްރޫކު އެސުވާލަށް ސީދާ ޖަވާބެއް ނުދެއްވައެވެ. ވިދާޅުވީ އެ ތަފުޞީލު އޭނާ އަތްޕުޅުގައި ނެތް ކަމުގައެވެ. ނަމަވެސް އެކަން ހިނގައިދިޔަ ގޮތް ކަމަށް ވިދާޅުވީ ދުނިޔޭގެ ޞިއްޙަތު ޖަމްއިއްޔާއާއި ދަންނަ އެހެން ބައެއް ޤައުމުތަކާވެސް އެވާހަކަ ދައްކައި މަޝްވަރާ ކުރައްވައިގެން ކަމަށެވެ. އަދި އެބޭފުޅުންނަށް އެނގިވަޑައިގަންނަވާ ބައެއްގެ ވާހަކަ ބުނުމުން ސަރުކާރުން އެބަޔަކު މެދުވެރިކޮށް އެތަކެތި ހޯދުމަށް މަސައްކަތްކުރަނީ ކަމުގައެވެ.\nއޭގެ ފަހުން އަނެއްކާވެސް ނޫސްވެރިއަކު އެކަމާއި ގުޅޭ ގޮތުން ސުވާލު ކުރުމުން މަބްރޫކް ވަނީ ވެންޓިލޭޓަރު ތަކާއި ގުޅޭ ގޮތުން ދެން ޖަވާބު ދެއްވާނީ ހެލްތު މިނިސްޓްރީން ކަމުގައި ވިދާޅުވެފައެވެ. ސބަބަކީ އެއީ ހެލްތު އިންފްރާސްޓްރަކްޗާ ތަރައްޤީ ކުރަން ގެނެވޭ ސާމާނު ކަމަށްވާތީ ކަމަށް މަބްރޫކު ވިދާޅުވިއެވެ.\nމަބްރޫކް އެހެން ވިދާޅުވިތާވެސް މިހާރު އެތައް ދުވަހެއް ވެފައިވާއިރު އެކަމާއި ގުޅޭގޮތުން ހެލްތު މިނިސްޓްރީގެ މީޑިއާ އޮފިޝަލާއި ސުވާލު ކުރުމުން، ވިދާޅުވެފައިވަނީ އެކަމުގެ މައުލޫމާތު އެނގިވަޑައިގަންނަވާނީ ހެލްތު އެމަޖެންސީ އޮޕަރޭޝަންސް ސެންޓަރަށް ކަމަށެވެ. ނަމަވެސް އެކަމުގެ މައުލޫމާތު ދެން ހާމަ ކުރައްވާނީ ހެލްތު މިނިސްޓްރީން ކަމަށް މަބްރޫކު ވިދާޅުވިކަމަށް ބުނުމުން، ހެލްތު މިނިސްޓްރީން ވަނީ އެކަމުގެ އަޕްޑޭޓެއް ފަހުން ދޭނެކަމަށް ބުނެފައެވެ. އަދި މި ލިޔުން ޝާއިއު ކުރުމާއި ހަމައަށް އެއްވެސް އަޕްޑޭޓެއް ދީފައިނުވެއެވެ.\nމި މައްސަލަ އެންޓި ކޮރަޕްޝަން ކޮމިޝަނުންވެސް ތަހުގީގު ކުރަމުންދާ ކަމަށް ބުނެފައިވާއިރު 21 މޭއިގައި ނެރުނު ދިރާސީ ރިޕޯޓެއް ފިޔަވާ އެކަމާއި ގުޅޭ އިތުރު ވާހަކައެއް އޭސީސީއަކުންވެސް ނުދައްކައެވެ.\nކޮވިޑް-19 ބަލީގައި ބަލިބޮޑުވެ، ޞިއްޙީ ޚާއްޞަ ފަރުވާ ބޭނުންވާ މީހުންގެ ޢަދަދު އިތުރުވަމުންދާ ކަމުގައި ޞިއްޙީ މާހިރުން މިހާރު ފާހަގަކުރައްވައެވެ. އެހެންކަމުން ވެންޓިލޭޓަރަކީ ފަރުވާ ދިނުމުގައި މުހިއްމު އާލަތެކެވެ. ދައުލަތުގެ މާލިއްޔާއިން، ރައްޔިތުންގެ ފައިސާއިން، އަގު ދައްކައިގެން،4ހަފުތާ ތެރޭގައި ގެންނަން އުޅުން ވެންޓިލޭޓަރުތައް ނުލިބި ގިނަ މަސްތަކެއް ފާއިތުވުމަކީ ވަރަށް ބޮޑު ކަންބޮޑުވުމެކެވެ. ދަތުރުފަތުރުކުރުމަށް ހުރި ގިނަ ހުރަސްތަކެއް ނެތި ރާއްޖޭގެ ބޯޑަރުތައް ހުޅުވައިލެވޭ ހިސާބަށް ދިޔައިރުވެސް ވެންޓިލޭޓަރުތަކަށް ވީއެއް ނުވީއެއް އަދި އޮތީ ސާފުނުވެއެވެ. އަދި ގެނައި ވެންޓިލޭޓަރުތަަކަކީ ހެލްތު މިނިސްޓްރީގެ މިންގަނޑުތަކަށް ނުފެތޭ ވެންޓިލޭޓަރުތަކެއް ކަމުގައިވުމަކީވެސް ކުޑަ ކަންބޮޑުވުމެއް ނޫނެވެ. ރައްޔިތުންގެ ޞިއްޙީ ސަލާމަތާ ގުޅުންހުރި ކަމެއްގައި، ރައްޔިތުންގެ ފައިސާއިން ބޮޑު ހޭދައެއް ކުރުމަށްފަހު ނަތީޖާ ނުފެނި، ކަން ހިނގި ގޮތުގެ ޙަޤީޤަތް އޮޅުންބޮޅުން ތެރޭ ގެއްލިގެން ދިޔުމަކީ ވެގެންވާނެ ގޮތެއް ނޫނެވެ.\n3 % އުފާވި\n97 % ރުޅިއައި\nކޮރަޕްޝަން ވައްކަން ވެންޓިލޭޓަރު އޮޅުވާލުން ހެލްތު މިނިސްޓަރު އަމީން\nDecember 08, 2019 23:18:52\n170 މިލިއަން ރުފިޔާ ބަދަލުގެ ގޮތުގައި ދައުލަތުން ދޭން ނިންމި ދީބާޖާގެ ވެރިންނާއެކު ރައީސް ނަޝީދު\nApril 13, 2020 18:29:17\nކޮވިޑު-19 އާއި ގުޅިގެން ސަރުކާރުގެ އިދާރާތަކުން ކުރާ ކަންކަމުގައި ކޮރަޕްޝަން އެކުލެވޭކަމަށް ކުރާ ތުހުމަތުތައް ބަލަނީ\nDecember 29, 2019 17:13:17\nތިލަފުށީ ފަޅުގައި އޮތް ލޯންޗުގައި ރޯކޮއްލީ ގްރޭޓަރ މާލޭ އިންޑަސްޓްރިއަލް ޒޯން ލިމިޓެޑުގެ އެމްޑީ: މުޞްޠަފާ\nމިސަރުކާރަކީ ވައްކަމާއި އޮޅުވާލުމާއި ހިޔާނާތުން ފުރިފައިވާ ބަޔަކުތިބި ސަރުކާރެއް. މިމީހުން އެންމެފިޔަވަޅެއްވެސް ކުރިޔަށް ނާޅާނެ ކަޓްނުލިބޭ ގޮތަށް. ރަށްޔިތުންގެ ފައިސާއިން ނާޗަރަންގީ ކުޅުންނޫން ކަމެއްމިބައި މީހުންނުކުރޭ!\nބަލިމަޑުކަމުގެ ތެރޭގާ އެކަންޏެއް ނޫން، ތި ބަޔަކު ވެރިކަމާ ހަވާލުވީއްސުރެން ތި ބުނާ ވައްކަމެއް ކުރޭ، ގުއި ނުފެންނަ ކާޅަށް ގުއި ފެނުނީމާ ކިހާވަރަކަށް ކައިގަންނާނެ، މިހާރުވެސް ރާއްޖޭގަވެސް އެ ތިބެނީ ބޯޑަރ ތައް ބަންދު ކޮށްފާ އޮތީމާ، މީގެ ކުރީގާ އެއްތާ ދެފައިނުޖަހާ ރައީސް މީހާއިން ފެށިގެން ތިރިއަށް ބޭރު ގައުމު ތަކަށް ކިހާ ދަތުރެއް ކޮށް ކޮށް އެ ތިބީ.\nޑަބްލިއު އެޗްއޯ އަކީ ސަރުކާރުގެ އިދާރާ އެއްނޫނެވެ. އެމީހުންގެ ލަފާގެމަތިން މުޅިދުނިޔެ ކުރިޔަށްދާއިރު އެމީހުން ހޯދައިދޭން އުޅޭ އެއްޗެ ހޯދުމަށްޓަކައި ސަރުކާރުން ކޮށްފައިވާމަސައްކަތް ގޯހެއްނޫނެވެ. މީގައި ޒިންމާވާންޖެހޭނީ ޑަބްލިއު އެޗްއޯއެވެ. އަދި މީސަރުންކުރި ވަށްކަމެސިފަވާގޮތަ ރިޕޯޓްގައި ލިޔުނަސް މީ ޔާމީން ކޮށްފައިވާ ވައްކަން ފޮރުވަން އެހެން މީހުން ވަގުންނަށް ހަދަން ސިފަކުރުމެވެ. އެވާހަކަ ރިޕޯޓެއްގެ ގޮތުގައި ލިޔަން ދިޔަރެސް ނޫހަށް ނުކެރޭނެކަން ވެސްމީ އެންމެން ދަންނަ ހަގީގަތެކެވެ.\nހަމީދު ދެރަވީތަ ހަމަ ބަނޑުއަޅާލީ މިސަރުކާރުގަ އޮތީ ހުސް ވައްކަން ޖެހުނު ގޮތަކައް ބަނޑުއަޅާލަނީ ހުސް ވަގުން.\nޜައްޔިތުންގެ ފައިސާ އަތުޖެހުނުގޮތަކަށް ދަމާ ލޫޓްވަނީ\nއެހެންވީމަ ދެން ތި މައްސަލަ ދިޔަރެސް އިން ތަޙްޤީޤް ކުރަންފެނޭ. އެއިރުން ތި ވީގޮތެއް ސާފުވާނެކަން ޔަޤީން\nޥަގުން އަށް ހާސް ދުވަސް ރައްޔިތުން އަށް އެއްދުވަސް ވަގުން ނޭ ! މިދުހުނިޔޭގައި ވެސް އަދި އަޛާބު ލިބޭނެ އަދި އޮތީ އާޚިރަތް އިނގޭ